
„Dacă nu poți spune ceva clar, înseamnă că nu ai înţeles nici tu.“ 


John Searle 


În memoria lui Mathew (1958-93) 


Marginalii la o carte-dicţionar 


Scrisă sub forma unui dicționar al gândirii, lucrarea lui 
Nigel Warburton este de fapt un manual introductiv în arta de 
a gândi. Gândirea discursivă poate fi privită ca un joc extraor- 
dinar de complex — de fapt, ca o varietate ramificată de 
jocuri — în care improvizăm şi creăm mereu noi desfăşurări de 
jocuri vechi, şi chiar noi jocuri, dar, nu mai puţin, ajungem a 
repeta aceleaşi „mutări“, a întreprinde aceleaşi operaţii. Unele 
operaţii şi succesiuni de operaţii oferă o şansă minimă de suc- 
ces, în timp ce altele „garantează“ eşecul, pierderea, eroarea; dar 
şi ele oferă o şansă de «succes», şi anume în autoînşelare şi au- 
toiluzionare, dar şi în înşelarea, manevrarea şi manipularea în 
propriile noastre scopuri ale partenerilor de joc; fiindcă, să nu 
uităm, jocul gândirii discursive este, în cazul general, un joc în 
mai mulți. Operaţiile despre care vorbim sunt de natură logică 
şi retorică, ele privesc discursul, raționamentul, argumentaţia, 
persuasiunea şi disuasiunea. 

Spuneam că micul manual de artă a gândirii al lui Warbur- 
ton îmbracă forma unui dicționar. Un manual trebuie citit, în mod 
ideal, de la A la Z, şi în chiar această ordine; un dicţionar 
cuprinde şi el rubrici de la A la Z, dar — atenție! — ordinea în 
care el îşi desfăşoară conținutul nu coincide cu ordinea lecturii. 
Această ordine nu este pre-fixată. Cititorul îşi poate fixa singur 
diferite itinerarii, dar va observa cu uşurinţă faptul că articolele 
se pot organiza în diferite unități tematice. 

Manualul-dicţionar al lui Warburton are o serie de calități 
care ar trebui să-i asigure şi la noi succesul de care s-a bucurat 

în ţara lui de obârşie; accesibilă (fără a fi facilă), elementară, 
succintă şi clară, lucrarea lui Nigel Warburton se înscrie în 
domeniul /ogicii şi retoricii. Şi cum logicienii, ca şi femeile, „pot 
să glumească fără să-şi piardă cinstea“ (vorba lui Moliére), nu 
trebuie să ne mire că şi cartea de față abundă în exemple 
amuzante. Dar suntem — o ştim sau nu — logicieni, sofişti şi 
retori de ocazie, în măsura în care raționăm, recurgem la argu- 
mente, ținem discursuri şi dialogăm cu şi pentru noi înşine sau 
pentru alţii. Noi toți, şi nu în ultimul rând onoratul cititor care 
ia această carte în mână, vorbim şi gândim. Gândim adesea, 
raţionăm chiar şi în somn, în vis, dar rareori gândim critic. De 
privilegiul gândirii critice se bucură acela care, prevenit, reflexiv 
şi dornic să păstreze controlul asupra produselor propriei sale 
gândiri precum şi să reziste influențelor exterioare exercitate de 
discursul şi gândirea altora, posedă înzestrarea nativă şi re- 
torică, compensând sau sporind prin cultură talentul. 

Nu este un lucru nou, s-a ştiut aceasta de când lumea, iar 
filosofii au dat adesea expresie constatării că limbajul şi argu- 
mentația — adică /ogosul (şi nu de cel divin vorbim aici, ci de 
logosul din limbile pământului), posedă o forță creativă extra- 
ordinară în organizarea relațiilor dintre oameni; forță spontană 
care poate fi pusă în mod conştient şi cultivată în serviciul 
diferitelor scopuri, bune, rele sau fără culoare, după cum aceeași 
forță poate să nu-și găsească un punct de aplicație adecvat şi să 
rămână o resursă insuficient exploatată. Talentul argumentativ 
trebuie cultivat — de ce nu? — carenţa trebuie compensată. 
Cartea de față servește meritoriu această preocupare. E o carte 
de început, în primul rând. Dar trebuie să mărturisesc că am par- 
curs-o cu plăcere în scopuri profesionale. Atunci, să nu fie ea 
chiar o carte de început? Ba da! Numai că într-un domeniu ca 
acesta trebuie să începi mereu; să reîncepi a începe. 

Nu vom găsi în această carte o rubrică anume, intitulată 
„Gândirea critică“, dar toate rubricile Dicţionarului nu fac 
altceva decât să lumineze diferitele aspecte ale acestei gândiri, 

aşa cum se manifestă ea în argumentaţii. Este bine de reamintit 
că pentru cel preocupat de arta gândirii nu substanța specială a 
argumentelor interesează, ci structura, adică forma lor. Forma 
argumentelor este izvor de forță şi de slăbiciune, de sănătate sau 
de maladie a gândirii, de la caz la caz, dar nu la întâmplare, cum 
se nimereşte, ci în virtutea unor reguli bine statomnicite pe care 
logica le studiază şi le deconspiră. 

Şi mai este bine de ştiut şi un alt lucru. Trebuie să luăm act 
de faptul că, după un lung şi prielnic ocol în care logica for- 
mală — o disciplină ştiinţifică ce datează de mai bine de 23 de 
secole — a apucat pe cărările tehnicilor matematice, părăsind 
o mult bătrână tradiţie care lega studiul argumentației de stu- 
diul sofismelor şi de studiul discursului (adică lega logica de 
combaterea sofismelor şi de studiul discursului, deci de re- 
torică), astăzi logica se reîntoarce la obârşii. O ia de la capăt. 
Fără să renunțe la logica simbolică şi tot ce se leagă de acest 
nume în ultimele două secole, logicienii conced că, alături de 
logica formală şi formalizată, mai există şi una neformală. Un 
studiu al argumentaţiei sănâtoase şi al celei vicioase care ar tri- 
mite, aşadar, la logica deprinsă în şcolile filosofice din lumea 
antică greacă şi romană, cultivată apoi în universităţile me- 
dievale, conservată — unii ar spune chiar mumificată — în 
cursurile de logică tradițională din era modernă, dar, iată, re- 
suscitată, continuată -şi alimentând un viu interes astăzi. Dic- 
ționarul de faţă se hrăneşte din această tradiție resuscitată. Ele- 
mentar cum este, respiră aerul epocii noastre. Este, s-ar putea 
spune, un mic exerciţiu de postmodemism logic. Un prim exer- 
ciţiu, de natură să stimuleze dorința de a merge mai departe. 


Sorin Vieru 


Introducere 


Această carte este o introducere în gândirea critică. Ea oferă 
câteva instrumente fundamentale pentru a gândi clar în orice 
problemă. Strategiile şi temele discutate pot fi aplicate oricărui 
domeniu în care este necesară gândirea clară: ele au aplicaţii di- 
recte în cele mai multe discipline academice şi în orice latură 
a vieţii în care oamenii prezintă temeiuri şi dovezi în sprijinul 
concluziilor. 

Există patru tipuri de articole. În primul rând, unele se referă 
la strategii comune de argumentare, precum argumentul com- 
plicităţii la vinovăţie. Altele se concentrează pe erori de rațio- 
nament ispititoare, precum corelaţie = confundarea cauzei şi 
eroarea Van Gogh. Există articole despre tehnici de convingere 
şi evitare, precum fără situaţii ipotetice și răspunsul politi- 
cianului. Şi, în sfârşit, sunt articole care examinează factorii psi- 
hologici care pot fi obstacole în calea gândirii clare, cum este 
gândirea deziderativă. Majoritatea articolelor se încadrează per- 
fect în aceste categorii. Fiecare articol conţine o scurtă prezentare 
a temei, urmată de obicei de exemple. Exemplele sunt oferite, 
în parte, pentru a vă ajuta să înțelegeți modul în care o anumită 
strategie sau tehnică poate fi aplicată unei serii de cazuri. Mai 
grea este trecerea de la exemplele unei cărți la cele întâlnite în 
viaţă. 


Cum se utilizează această carte 


Dacă veţi citi la modul pasiv această carte, probabil nu vă 
veţi dezvolta spectaculos capacitatea de a gândi clar; esenţial 


12 


este să aplicaţi aceste idei unor cazuri noi. Cartea poate fi citită 
din scoarță în scoarță, o puteţi răsfoi, vă puteţi adânci în ea sau 
o puteți ţine pe un raft pentru referinţe. Cea mai bună modali- 
tate de a o folosi este de a găsi un articol care vă interesează şi 
apoi de a urmări trimiterile; asta vă va permite să înțelegeţi core- 
laţiile dintre teme. 

Una dintre cele mai importante modalități de a deveni o 
persoană care gândeşte corect este să fii capabil de a identifi- 
ca diferitele strategii de argumentare, iar acest lucru este mult 
mai uşor atunci când acestea au nişte denumiri. Am încercat să 
aleg cele mai notabile nume pentru fiecare din subiectele dis- 
cutate, evitând, atunci când a fost posibil, latina (termenii lati- 
neşti tradiționali fac trimitere la echivalentele lor englezești cele 
mai apropiate). Cuvintele scrise cu aldine indică faptul că exis- 
tă un articol pe acea temă, ordonat alfabetic. 


Lecturi suplimentare 


Există cărți care pretind să ofere un fundament complet 
pentru gândirea critică. Din păcate, multe din acestea demon- 
strează capacitatea limitată a autorilor lor de a gândi critic. 
Există, cu toate astea, câteva excepţii notabile; le recomand pe 
următoarele, care mi-au fost de folos în scrierea acestei cărți: 

Alec Fisher, The Logic of Real Arguments, Cambridge, Cam- 
bridge University Press, 1988. 

Anthony Flew, Thinking about Thinking, London, Fontana, 
1975. 

Oswald Hanfling, Uses and Abuses of Argument, Milton 
Keynes, Open University Press, 1978. Aceasta a făcut parte din 
Arts Foundation Course A101 la Open University. Poate fi 
găsită în biblioteci. 

J. L. Mackie, Fallacies în The Encyclopedia of Philosophy, 
Paul Edwards (ed.), London, Macmillan, 1967. 

R. H. Thouless, Straight and Crooked Thinking, (ediţie 
revăzută), London, Pan, 1974. 

Douglas N. Walton, Informal Logic, Cambridge, Cambridge 
University Press, 1989. 

Anthony Weston, A Rulebook for Arguments, ediția a doua, 
Indianapolis, Hackett, 1992. 

O carte mai specializată, care mi-a fost de asemenea utilă, 
este cea a lui C. L. Hamblin, Fallacies, London, Methuen, 
1970. 

Dacă sunteți interesați să aflați mai multe despre filosofie, 
cartea mea, Philosophy: the Basics, ediția a doua, London, 
Routledge, 1995, se adresează acelora care nu au studiat acest 
domeniu; la fel şi Philosophy: the Classics, London, Rout- 
ledge, care a apărut recent. Ambele conțin sugestii detaliate pen- 
tru lecturi suplimentare. The Open University oferă o serie de 
cursuri de filosofie, ținute în principal prin corespondență; mai 
multe detalii obţineţi de la Central Enquiry Service, The Open 
University, PO Box 200, Milton Keynes, MK7 6YZ. 


Mulţumiri 


Sunt recunoscător pentru comentariile pe care numeroase per- 
soane le-au făcut asupra unor fragmente ale acestei cărți. Vreau 
să mulțumesc lui James Cargile, Simon Christmas, Michael 
Clark, Jonathan Hourigan, Robin Le Poidevin, Jonathan Lowe, 
Alex Orenstein, Tom Stoneham, Jennifer Trusted, Jamie Whyte 
şi câtorva cititori anonimi. Această carte nu ar fi fost la fel de 
bună fără observaţiile pertinente ale soției mele Anna. 


Nigel Warburton 


Oxford, 1996 


a despica firul în patru 


Vezi pedanterie. 


a face primul pas 


Vezi argumentul pantei alunecoase. 


adevăr prin consens 


Considerarea unor enunţuri ca fiind adevărate numai pentru 
că există un acord general asupra lor. Nu este o modalitate 
sigură de descoperire a adevărului, în cele mai multe probleme; 
din simplul fapt că există un acord general asupra unei afirmaţii 
nu decurge că acea afirmaţie este adevărată. 

De exemplu, în secolul XIV exista un consens general că 
pământul este plat, dar din faptul că cei mai mulți oameni cre- 
deau că este plat nu decurge că el este într-adevăr plat. Numai 
o persoană care crede cu tărie în relativitatea adevărului ar 
putea susține acest lucru. Dacă experții vremii au opinii cu pri- 

vire la ceva, e probabil ca ceea ce cred ei să fie adevărat sau să 
se apropie de adevăr (vezi argumentul apelului la autori- 
tate). Totuşi, nu faptul că ei au o opinie cu privire la acel lucru 
îl face pe acesta să fie adevărat, ci adevărul opiniei lor depinde 
de concordanța ei cu realitatea. Chiar dacă experţii într-un do- 
meniu se întâmplă să fie de acord în legătură cu o problemă, nu 
decurge că punctul de vedere asupra căruia sunt de acord tre- 
buie să fie adevărat, deşi, dacă nu eşti specialist, ar fi potrivit să 
tratezi foarte serios concepţia asupra căreia experții au realizat 
un consens. Dar atunci când oameni care nu sunt specialişti sunt 
de acord într-o problemă, nu există un bun temei pentru a tra- 
ta consensul lor ca pe un indicator al adevărului. 

Un motiv pentru care consensul nu este un indicator sigur al 
adevărului este că oamenii sunt deseori foarte creduli: sunt uşor 
de indus în eroare în legătură cu multe lucruri, după cum ştie orice 
şarlatan. În plus, cei mai mulți dintre noi suntem înclinați spre 
gândirea deziderativă. Credem ceea ce am vrea să fie adevărat, 
chiar dacă nu concordă cu faptele, iar uneori chiar în pofida 
dovezilor copleşitoare ce contrazic opiniile la care ținem. 

Acolo unde nu există consens, o metodă chiar mai puţin sigură 
de determinare a adevărului este să ne bazăm numai pe opinia ma- 
jorităţii. În cele mai importante probleme, majoritatea oamenilor 
sunt prost informați; este cu siguranță mai bine să ne încredem în 
minoritatea experților care au avut timp să studieze datele existen- 
te, decât în concepţiile formate în grabă ale majorității. De exem- 
plu, se poate ca majoritatea populaţiei globului să creadă astăzi că 
destinul nostru este determinat în totalitate de astre. Dar cei mai 
mulți oameni care cred asta au o cunoaştere atât de incompletă a 
astronomiei, încât opiniile lor au puţină însemnătate pentru a sta- 
bili dacă poziţia stelelor ne hotărăşte sau nu comportamentul. 
Prin urmare, atunci când cineva începe o propoziţie cu „Există un 
acord general asupra faptului că“ sau „Majoritatea oamenilor 
cred că“, ar trebui să stabilim clar ce intenţii se ascund în spatele 
acestor expresii. De ce are importanță consensul general? Suntem 

obligaţi să conchidem despre ceva că trebuie să fie adevărat pen- 
tru că majoritatea oamenilor cred asta? (Desigur, ar putea fi ade- 
vărat, dar dacă temeiul pentru care credem acest lucru este că ma- 
joritatea oamenilorcred că este adevărat, aceasta este o justificare 
nesatisfăcătoare; vezi eroarea temeiurilor nesatisfăcătoare.) 

Este important să nu fie confundată critica încrederii în ade- 
vărul prin consens sau în adevărul opiniei majorității, cu criti- 
ca luării deciziilor democratice. Temeiul pentru care procedu- 
rile de luare a deciziilor democratice sunt adesea preferabile al- 
tor variante nu este faptul că ele oferă cu certitudine răspunsuri 
adevărate la întrebări, ci acela că permit participarea egală a 
diferitelor grupuri de interese şi asigură, de obicei, modalități 
de a minimaliza puterea posibililor tirani (vezi şi eroarea de- 
mocratică). . 


afirmarea antecedentului 


Orice argument valid (vezi validitate) de următoarea for- 

mă (cunoscut şi sub denumirea latină modus ponens): 
Dacă p, atunci q. 
P 
Prin urmare q. 

Putem înlocui p şi q cu orice afirmație dorim: antecedentul 
este p, iar consecventul este q. Un exemplu de afirmare a an- 
tecedentului este: 

Dacă veți cumpăra această carte, voi primi drepturile de 
autor. 

Ați cumpărat această carte. 

Deci voi primi drepturile de autor. 


afirmarea consecventului 


Eroare formală care poate părea, la o privire superficială, un 
argument valid (vezi validitate). Are următoarea formă de bază: 

Dacă p, atunci q. 
q 
Prin urmare p. 

De exemplu, următoarele două argumente au ambele aceeași 

structură fundamentală enunțată mai sus cu ajutorul lui p şi q: 
Dacă posezi Cartea Verde, poţi lucra legal în Statele 
Unite. 

Tu poţi lucra legal în Statele Unite. 
Deci ai Cartea Verde. 
Şi: 
Dacă o mașină rămâne fără benzină, se opreşte. 
Maşina ta s-a oprit. 
Deci maşina ta a rămas fără benzină. 

Este probabil mai uşor de sesizat ce este greşit în acest tip 

de argument, oferind mai multe exemple de aceeaşi formă: 
Dacă ea mă iubea în secret şi nu voia ca prietenul ei să 
afle, nu mi-ar fi răspuns la scrisori. 
Ea nu mi-a răspuns la scrisori. 
Deci ea mă iubeşte în secret și nu vrea ca prietenul ei să 
afle. 

Ceea ce este greșit în acest argument este că, şi dacă cele 
două premise sunt adevărate, concluzia nu este în mod nece- 
sar adevărată: poate să fie adevărată sau poate să nu fie. Deci 
nu este o deductie sigură. Concluzia este non sequitur: nu de- 
curge cu necesitate. Tratează faptul că ea nu răspunde la scriso- 
rile mele ca pe o condiţie suficientă (vezi condiţie necesară 
şi suficientă) a iubirii secrete pentru mine şi a dorinței de a nu 
afla prietenul ei. Dar este evident că prima premisă nu susţine 
că singurul motiv posibil pentru absenţa răspunsului este iubirea 
secretă pentru mine; pentru ca argumentul să fie valid, ar tre- 
bui să citim „dacă“ în sensul de „dacă și numai dacă“ (câteo- 
dată scris de logicieni „ddacă“) şi în cele mai multe contexte 
ar fi un semn de amăgire sau cel puţin de gândire dezidera- 
tivă să credem că prima premisă oferă singura explicaţie posi- 

bilă pentru absenţa răspunsului la scrisori. Există numeroase 
alte explicaţii alternative pentru tăcerea ei: ea poate fi iritată 
de scrisorile mele, poate nu vrea să mă încurajeze, poate nici 
nu le-a deschis. Nu e nimic inconsistent (vezi consistență) în 
a crede atât că, dacă ea mă iubeşte în secret şi nu vrea ca pri- 
etenul ei să afle, nu-mi va răspunde la scrisori, cât și că faptul 
de a nu-mi fi răspuns la scrisori nu e în mod necesar un indi- 
ciu că mă iubeşte în secret. 

Alt exemplu. Persoanele care au SIDA sunt predispuse la 
răceală şi deseori suferă de transpiraţii nocturne. Dar ar fi o 
greşeală să credem că, doar pentru faptul că cineva este predis- 
pus la răceală şi suferă de transpiraţii nocturne, trebuie să aibă 
SIDA. Aceasta este doar una din explicaţiile posibile; în nici un 
caz nu decurge logic din premisa „Dacă ai SIDA, atunci eşti pre- 
dispus la răceală şi poţi suferi de transpiraţie în timpul nopții“ 
că orice persoană care are aceste simptome trebuie să aibă SIDA. 
Pentru a ajunge la această concluzie, ar trebui să credem că nu- 
mai oamenii care au SIDA sunt predispuşi la răceală și la tran- 
spiraţii nocturne; ceea ce este, evident, neadevărat. 

Un exemplu şi mai exagerat arată clar că această formă de 
argument nu este sigură. Este fără îndoială adevărat că, dacă aş 
cumpăra o maşină nouă, atunci nu aş mai avea acoperire în 
bancă. Se întâmplă să nu mai am acoperire în bancă; dar există 
numeroase alte explicaţii alternative ale acestui fapt, ca de e- 
xemplu aceea că editorul nu-mi plăteşte drepturi de autor sufi- 
cient de mari pentru a-mi menține stilul de viaţă extravagant. 
Din faptul că nu am acoperire în bancă nu aș putea trage sigur 
concluzia că trebuie să-mi fi cumpărat o maşină. Ar fi evident 
absurd. Este utilă această tehnică de'a produce un argument evi- 
dent absurd de aceeaşi formă pentru a arăta nevaliditatea res- 
pectivului tip de argument; ajută la înlăturarea posibilei confuzii 
între conținutul particular al argumentului şi structura sa fun- 
damentală. Dacă argumentul este nevalid, chiar dacă se întâm- 
plă să producă o concluzie adevărată, pu trebuie să ne bazăm 

pe ea, de vreme ce concluzia nu decurge logic din premise 
(vezi eroarea temeiurilor nesatisfăcătoare). 

Un motiv pentru care această eroare poate părea tentantă este 
că ea seamănă aparent cu o formă validă de raționament, cunos- 
cută sub numele de afirmarea antecedentului (modus po- 
nens): 

Dacă p, atunci q. 
P 
Prin urmare q. 

Un argument de această formă este următorul: 

Dacă faci copilul să râgâie după masă, va dormi buştean. 
Ai făcut copilul să râgâie după masă. 
Deci va dormi buştean. 

Aici, dacă premisele sunt adevărate, concluzia trebuie să fie 
adevărată. Forma greşită a acestui argument ar fi: 

Dacă faci copilul să râgâie după masă, va dormi buştean. 
Copilul doarme buştean. 
Deci l-ai făcut să râgâie. 

Dar, aşa cum au demonstrat exemplele anterioare, afirmarea 
consecventului nu garantează în nici un caz o concluzie ade- 
vărată, chiar dacă premisele sunt adevărate. 

Deşi în multe situaţii aceste erori de raționament sunt ușor 
de recunoscut, ele pot fi mai greu de identificat atunci când une- 
le premise nu sunt enunțate explicit. 


amăgire 


Vezi minciună prin omisiune şi minciună. 


ambiguitate 


Un cuvânt sau o expresie ambiguă are două sau mai multe 
sensuri. Ambiguitatea nu trebuie confundată cu vaguitatea. 

Vaguitatea rezultă din imprecizia limbajului; ambiguitatea apare 
numai atunci când un cuvânt sau o expresie pot fi interpretate 
în mai multe feluri. Există trei tipuri comune de ambiguitate: /exi- 
cală, referențială şi sintactică. 

Ambiguitatea lexicală apare atunci când un cuvânt cu două 
sau mai multe sensuri este folosit astfel încât expresia sau 
propoziţia care îl conţine poate fi înţeleasă în mai multe feluri. 
De exemplu, o carte intitulată Mitul zeiței se poate referi ori 
la un anume mit, ori poate ataca ideea că a existat vreodată o 
zeiță; aceasta deoarece cuvântul „mit“ are două sensuri înru- 
dite şi totuşi distincte. Sau, în mod similar, după titlul Discrimi- 
nare este imposibil să se precizeze dacă respectiva carte se 
referă la tratarea nedreaptă a unor grupuri sociale, ca în expresia 
„discriminare rasială“, sau la capacitatea de a face judecăţi es- 
tetice subtile, ca în expresia „cunoscătorul discrimina cu fi- 
nețe““. Desigur, ambele titluri de cărți ar putea fi jocuri de cu- 
vinte deliberate. Jocurile de cuvinte se bazează pe ambiguități 
lexicale. Comentariul Doctorului Johnson văzând două fe- 
mei contrazicându-se, fiecare stând în pragul propriei case, a 
fost că ele nu vor cădea niciodată de acord pentru că „se 
contrazic de pe poziţii diferite“, o remarcă spirituală ce se 
bazează pe două sensuri posibile ale cuvântului „poziţie“. De 
fapt, cu toate astea, doi oameni care se contrazic de pe poziţii 
diferite (în sensul de premise ale unui argument) ar putea 
ajunge la aceeaşi concluzie; dar n-ar ajunge la această concluzie 
pe aceeaşi cale. 

Ambiguitatea referentială apare atunci când un cuvânt este 
folosit astfel încât poate fi considerat ca referindu-se la oricare 
din două sau mai multe lucruri. De exemplu, dacă doi oameni 
din aceeaşi cameră poartă numele John, va fi categoric inutil să 
spui „John, eşti chemat la telefon!“, dacă nu este evident din con- 
text la care din cei doi John te referi (poţi, de exemplu, să te uiţi 
la el când îl chemi). Asemenea ambiguităţi de referință apar de- 
seori atunci când sunt folosite pronume ca „ea“, „el“, „al ei“, 

„al lui“, „0“, „ei“, „ele“. „Stafida (engl. sultana) s-a rostogolit 
din farfurie şi a ajuns sub furculiță, drept pentru care am ridi- 
cat-o“ nu lasă să se înțeleagă clar ce am ridicat. Stafida, furculița 
sau poate, deşi puţin probabil, farfuria? (Deşi, strict vorbind, cu- 
vântul „sultana“ poate însemna „sultană“, contextul propoziției 
înlătură orice ambiguitate lexicală.) 

Ambiguitatea sintactică, numită uneori amfibolie, apare 
atunci când ordinea cuvintelor permite două sau mai multe in- 
terpretări. De exemplu, „fabrici de conservat peşti mici“ ar pu- 
tea însemna ori că fabricile conservă peşti mici, ori că nişte fa- 
brici mici conservă pești de mărime neprecizată. Folosirea ju- 
dicioasă a cratimei (în limba engleză — n.t.) ar înlătura aici am- 
biguitatea; în alte cazuri este necesară parafrazarea. „Am auzit 
ce ai pățit ieri la serviciu“ este ambiguu în două sensuri. Ar putea 
însemna că am auzit ce ai păţit când erai la serviciu, sau că e- 
ram la serviciu când am auzit ce ai pățit. Al doilea sens în care 
este ambiguă este că din ordinea cuvintelor rămâne neclar dacă 
ieri am auzit despre tine sau dacă ceea ce am auzit se referea la 
ceva ce tu ai făcut ieri. 

Deşi este foarte greu de eliminat orice ambiguitate, ori- 
unde există realmente posibilitatea unei confuzii merită să ne 
asigurăm că s-a înţeles clar ceea ce aveam de spus (vezi şi 
echivocaţia). Totuşi, ar fi pură pedanterie să-ţi petreci viața 
eliminând toate interpretările posibile dar în mare măsură im- 
probabile, desigur cu excepţia situației în care se întocmeşte un 
document legal. 


ambiguitate lexicală 


Vezi ambiguitate. 


ambiguitate referenţială 


Vezi ambiguitate. 

ambiguitate sintactică 
Vezi ambiguitate. 


amfibolie 
Vezi ambiguitate. 


analogie (argumente prin —) 


Argumente ce se bazează pe compararea a două lucruri 
pretinse a fi asemănătoare. Argumentele prin analogie se bazea- 
ză pe principiul potrivit căruia, dacă două lucruri se aseamănă 
sub anumite aspecte cunoscute, este probabil ca ele să se 
asemene și în alte privinţe, deşi acestea nu sunt direct obser- 
vabile. Acest principiu produce, în cel mai bun caz, doar con- 
cluzii probabile; rareori furnizează o dovadă convingătoare, 
deoarece asemănarea în anumite privințe nu indică întotdeau- 
na cu certitudine şi asemănarea sub alte aspecte. O excepţie o 
reprezintă situația în care este vorba de similaritate a formei logi- 
ce, caz în care, dacă un argument este valid (vezi validitate), 
orice alt argument de aceeaşi formă logică trebuie să fie de 
asemenea valid. 

Argumentarea pe bază de analogie poate părea la prima 
vedere o formă de raţionare absolut sigură. Cum altfel am putea 
învăța din experiență, dacă nu transferând rezultatele anumitor 
descoperiri asupra unor situații noi, asemănătoare? Totuşi, ar- 
gumentele prin analogie sunt sigure numai dacă situaţiile com- 
parate sunt în mod relevant asemănătoare, dar din păcate nu exis- 
tă un criteriu simplu pentru asemănările relevante. 

Una din cele mai celebre întrebuințări ale argumentului prin 
analogie este încercarea de a dovedi existenţa lui Dumnezeu 
cunoscută sub denumirea de argumentul planului divin. În for- 
ma sa cea mai simplă este argumentul potrivit căruia, deoarece 
există numeroase asemănări vizibile între obiectele naturale şi 

acelea care au fost proiectate de oameni — între ochiul uman şi 
aparatul de fotografiat de exemplu — putem conchide că ambele 
trebuie să fi fost produse de către tipuri de inteligență âsemănă- 
toare. Altfel spus, asemănările perceptibile dintre două feluri de 
lucruri sunt considerate un indiciu sigur al faptului că ele au ori- 
gini asemănătoare: în acest caz, un proiectant inteligent. Ochiul 
fiind mai sofisticat ca „proiect“ decât aparatul de fotografiat, 
folosind acest argument prin analogie, putem conchide că, în 
mod asemănător, proiectantul ochiului este mai inteligent şi mai 
puternic decât proiectantul aparatului. Concluzia argumentului 
planului divin este că proiectantul inteligent şi puternic trebuie 
să fi fost Dumnezeu. 

Totuşi, aşa cum au arătat mulți filosofi, analogia între lucruri 
precum un ochi şi un aparat de fotografiat este relativ slabă; 
deşi există aspecte sub care ele sunt destul de asemănătoare 
(amândouă având lentile, spre exemplu), în multe alte privinţe ele 
diferă (ochiul, de exemplu, este parte a unui organism viu; apara- 
tul de fotografiat este un mecanism). Dacă argumentul planului 
divin are la bază o analogie relativ slabă, atunci concluziile sale 
referitoare la cauzele aparentului proiect al obiectelor naturale tre- 
buie să fie în mod corespunzător slabe. Mai mult, în acest caz exis- 
tă de asemenea o explicaţie alternativă foarte plauzibilă pentru 
exact aceleaşi observaţii, anume teoria evoluţiei prin selecție 
naturală a lui Charles Darwin. Argumentul planului divin nu 
produce prin el însuşi o dovadă a existenţei lui Dumnezeu, pen- 
tru că analogia care îl susține este relativ slabă şi pentru că exis- 
tă o teorie concurentă, care explică proiectul aparent al organis- 
melor vii prin acțiunea impersonală a eredității şi a mediului. 

Judith Jarvis Thomson, filosof, scriind despre moralitatea 
avortului, a folosit o analogie în sprijinul poziţiei sale potrivit 
căreia, chiar dacă fetusul ar avea drepturi, acestea nu ar prevala 
asupra dreptului femeii de a hotărî ce se petrece în şi cu cor- 
pul ei (vezi şi experiment mental). Ea a comparat unele tipuri 
de sarcină cu situația imaginară în care ai descoperi că un vio- 

lonist celebru a fost conectat la organele tale vitale şi ți s-ar 
spune că dacă nu îl laşi închis înăuntru timp de nouă luni, pro- 
ducându-ţi un serios disconfort, el va muri. Scopul acestei 
analogii forțate era să înfățişeze clar ceea ce este în joc în dez- 
baterile despre dreptul fetusului de a nu fi avortat. Deşi am ad- 
mira persoana care ar alege să-l păstreze pe violonist, nu pare 
corect a spune că dreptul acestuia la viață depăşeşte dreptul cui- 
va de a hotări ce se petrece cu corpul său. Evident, aceasta este 
o analogie controversată, care este similară în mod relevant doar 
cu unele forme de sarcină (şi pentru cei mai mulți dintre noi, 
forţa experimentului mental depinde de a cunoaşte care cele- 
bru violonist ar urma să fie conectat la interiorul nostru). 
Oricum, folosirea acestei analogii de către Thomson a fost 
foarte importantă pentru clarificarea a ceea ce este implicit în 
argumentele pro şi contra avortului şi a constituit premisa celor 
mai multe discuţii pe această temă începând din 1971, când a 
fost publicat articolul. 

Când susţinătorii drepturilor animalelor argumentează că 
ar trebui să fim mai preocupaţi de soarta acestora, argumentele 
lor se bazează de obicei pe o analogie implicită între capacităţile 
oamenilor şi ale animalelor de a simţi durere. Ştim că oamenii 
simt durerea şi că, în formele sale extreme, durerea este un lu- 
cru înspăimântător pentru a cărui evitare am face aproape orice. 
Mamiferele sunt foarte asemănătoare ființelor umane, în multe 
privinţe. Ele sunt destul de strâns înrudite cu noi din punct de 
vedere genetic şi răspund fiziologic la vătămarea corporală în- 
tr-un mod asemănător nouă; ca şi noi, ele încearcă să evite 
vătămarea şi în anumite împrejurări scot sunete despre care 
credem că indică durerea pentru că sunt foarte asemănătoare cu 
sunetele pe care noi le scoatem la durere. Deci pare rezonabil 
să conchidem, pe baza analogiei dintre oameni şi mamifere, că 
acestea din urmă sunt capabile de a simţi anumite tipuri de 
durere. Este adevărat că există nişte diferenţe între oameni și alte 
mamifere. Ele nu au limbaj, spre exemplu. Dar aceste diferențe 

nu sunt considerate de obicei ca fiind relevante. Insectele, pe de 
altă parte, sunt mult mai puţin asemănătoare oamenilor decât 
sunt mamiferele; aşadar, orice concluzie despre durerea in- 
sectelor, bazată pe analogia cu durerea oamenilor, ar fi semni- 
ficativ mai slabă decât una despre durerea mamiferelor. 

Să mai luăm un exemplu. Unii învăţaţi au argumentat că in- 
terzicerea posesiei de arme în Statele Unite, departe de a reduce 
crimele violente, ar spori de fapt numărul lor. Raționamentul 
lor se bazează pe faptul că scoaterea alcoolului în afara legii, 
în timpul prohibiţiei, a fost corelată cu o creştere masivă a 
delictelor legate de aceasta (dar vezi corelaţie = confundarea 
cauzei). În mod similar, spun ei, interzicerea posesiei de arme 
va conduce la creșterea traficului de arme, oferindu-le infrac- 
torilor un mai mare acces la armele de foc decât înainte. Și cu 
cât ei au acces mai uşor la armele de foc, cu atât este mai pro- 
babil că le vor folosi. Acest argument se bazează pe existența 
unor asemănări relevante între scoaterea în afara legii a al- 
coolului în timpul prohibiţiei şi scoaterea în afara legii a 
armelor în zilele noastre. El implică şi alte supoziţii, cum ar 
fi aceea că dacă infractorii posedă arme de foc este probabil să 
le folosească şi că posesia larg răspândită a armelor de foc nu 
este în sine un obstacol pentru folosirea lor, din cauza riscu- 
lui de a fi tu însuți împuşcat dacă deschizi focul (adică este mai 
probabil ca adversarul să fie înarmat). Dar argumentul princi- 
pal se sprijină pe o analogie. Totuşi, este destul de uşor de se- 
sizat că aceasta este o analogie foarte slabă de vreme ce situ- 
aţiile diferă sub atâtea aspecte importante: de exemplu, faptul 
că armele nu se consumă după folosire, precum alcoolul. Dacă 
se poate arăta că cele două situaţii diferă semnificativ, orice con- 
cluzie derivată pe baza unei asemenea analogii va avea nevoie 
de o întemeiere independentă. Concluzia argumentului s-ar 
putea dovedi adevărată (vezi eroarea temeiurilor nesatis- 
făcătoare), dar numai acest argument prin analogie nu constituie 
un temei convingător pentru concluzie. 


29 analogii slabe 


Analogiile sunt deseori folosite ca o formă de retorică. 
Atunci când, de exemplu, Hitler pretindea că avea să frângă gâ- 
tul Marii Britanii ca unui pui, acest lucru trebuia să arate puterea 
Germaniei naziste şi vulnerabilitatea Marii Britanii: se pre- 
supunea că relația Germaniei cu Marea Britanie era asemănătoare 
cu cea dintre un fermier şi puiul pe cale de a fi tăiat. Celebra 
replică a lui Churchill, „La așa pui, aşa gât“, sugerează că analo- 
gia era mai slabă, sub unele aspecte relevante, decât credea 
Hitler şi că era neîntemeiată concluzia cu privire la uşurinţa cu 
care el i-ar învinge pe britanici şi pe aliaţii lor. Nici concluzia 
lui Hitler, nici a lui Churchill nu sunt susținute de argumente. 

În cazul analogiilor mai puternice, ne aflăm pe un teren mai 
sigur. Totuşi, chiar dacă analogia pare a fi foarte solidă, există 
încă posibilitatea de a fi induşi în eroare. Ciupercile comes- 
tibile şi cele otrăvitoare sunt foarte asemănătoare şi sunt strâns 
înrudite; cu toate astea, primele sunt comestibile, iar celelal- 
te otrăvitoare. Aşadar, chiar şi acolo unde se pare că avem 
temeiuri excelente pentru a trage concluzii pe bază de analo- 
gie se poate dovedi nechibzuit să tratăm aceste concluzii ca 
ferm stabilite. Ceea ce nu înseamnă că argumentarea prin 
analogie ar trebui evitată, ci doar că trebuie tratată cu atenţie 
Şi că, ori de câte ori este posibil, trebuie căutate temeiuri in- 
dependente pentru concluzie. Nu ar fi rezonabil să ne aștep- 
tăm ca o analogie să reziste în orice situaţie sau chiar în ma- 
joritatea situaţiilor; totuşi, pentru ca argumentul să aibă forţă, 
analogia trebuie să facă faţă unor situaţii relevante. Contex- 
tul determină în mare măsură ceea ce este relevant. În aplicarea 
gândirii critice este important să se acorde atenţie cazului 
particular, fapt rareori recunoscut în cărțile ce tratează acest 
subiect. 


analogii slabe 


Vezi analogie, argumente prin —. 

antecedent 


Prima parte a unei propoziţii de tipul „Dacă..., atunci...“. În 
exemplul „Dacă petreci prea mult timp în faţa calculatorului, 
atunci îți vor obosi ochii“, antecedentul este „petreci prea mult 
timp în fața calculatorului“. 

Vezi consecvent, afirmarea antecedentului, afirmarea 
consecventului, negarea antecedentului, negarea con- 
secventului. 


apel la autoritate 


Vezi argumentul apelului la autoritate. 


argument 


Temeiuri aduse în sprijinul unei concluzii. Nu trebuie con- 
fundat cu folosirea termenului „argument“ (engl.) în sensul de 
ceartă, în care aserţiunile pro şi contra sunt mult mai uzuale 
decât argumentarea. În sensul în care este utilizat în această carte, 
un argument produce temeiuri pentru susținerea unei concluzii. 
Din contră, o aserţiune doar prezintă o concluzie, fără a avea vre- 
un temei deosebit pentru a o susține, desigur în afară de cazul 
în care concluzia provine dintr-o sursă cunoscută ca o autori- 
tate sigură în domeniu (vezi argumentul apelului la autoritate). 
Autorităţile demne de încredere sunt de obicei capabile să-şi 
susțină concluziile prin argumente. 

În cărțile de logică, argumentele, în special cele deductive 
(vezi deducție), sunt foarte simple, cu premisele distinse clar 
de concluzie şi cu concluzia indicată prin cuvântul „deci“. În via- 
ţa de zi cu zi, structura argumentelor nu este aşa de uşor de iden- 
tificat. De obicei, cel puţin o premisă este asumată, şi nu 
enunțată explicit (vezi asumpţie şi entimemă); concluziile nu 
urmează întotdeauna premiselor, deseori le preced pe acestea şi 

sunt rareori indicate de cuvinte ca „deci“ şi „prin urmare“. De 
aceea este necesar ca înainte de a încerca să evaluăm argu- 
mentul, să clarificăm relația exactă dintre premise şi concluzie. 

De exemplu, putem întâlni următorul argument: 

N-ar trebui să-i îngădui copilului să vadă filmul „Porto- 
cala mecanică“. 
Este foarte violent. 

Întrebările suplimentare ar putea scoate la iveală că argu- 
mentul sugerat era: 

Vizionarea filmelor violente îi face pe copii să fie violenți. 
Ar trebui să le interzici copiilor orice îi poate determina 
să devină violenţi. 

Poţi să-i interzici copilului tău să vadă un film. 
„Portocala mecanică“ este un film violent. 

Prin urmare, ar trebui să-i interzici copilului tău să vadă 
filmul „Portocala mecanică“. 

Astfel am întemeiat convingător punctul de vedere exprimat. 
Evident, de cele mai multe ori ar fi extrem de plicticos să expunem 
în această manieră orice argument condensat. Totuşi, adesea nu 
este clar modul exact în care premisele susţin concluzia; în aseme- 
nea cazuri, merită să prezentăm explicit argumentul de bază. 

Observăm că în argumentul de mai sus, dacă premisele sunt 
adevărate, atunci şi concluzia trebuie să fie adevărată: este im- 
posibil ca toate premisele să fie adevărate, iar concluzia falsă. 
Asta datorită faptului că structura argumentului este validă 
(vezi validitate). Altfel spus, forma unui argument valid con- 
servă adevărul: într-o asemenea structură, dacă pornim de la 
premise adevărate, vom obţine cu siguranţă o concluzie ade- 
vărată. Mai mult, dacă un argument este valid, trebuje ori să ac- 
ceptăm concluzia sa ca fiind adevărată, ori, în caz contrar, să 
negăm adevărul unei premise cel puţin. Dacă un argument valid 
are premisele adevărate, este un argument concludent. 

Unele argumente sunt inductive (vezi inducţie). De exem- 
plu următorul: 

Prin restaurare s-au distrus adesea tablouri importante; 
toate galeriile naţionale ale lumii conţin exemple de dis- 
trugeri cauzate de restaurare. Aşadar, politica restaurării 
tablourilor trebuie abordată cu mare atenţie, de vreme ce 
există riscul serios de a strica, mai degrabă decât de a pre- 
veni stricăciunile. 


Acesta nu este un argument deductiv: nu conservă adevărul. 
Concluzia sa, că politica restaurării trebuie abordată cu mare 
atenție, se sprijină pe dovada că în trecut unii restauratori de 
tablouri au produs stricăciuni serioase lucrărilor. Temeiurile 
pentru susținerea concluziei se bazează pe observaţie şi pe 
asumpția că viitorul va semăna cu trecutul, în unele aspecte rele- 
vante. Argumentele inductive nu dovedesc niciodată nimic în 
mod convingător; totuşi, ele arată ceea ce este probabil sau 
aproape sigur adevărat. Ele pot furniza temeiuri foarte puternice 
pentru concluzii, deşi nu conservă adevărul, precum argu- 
mentele deductive. 

Argumentele sunt mai valoroase decât simplele aserțiuni, 
căci oferă argumentarea pe care oricine o poate aprecia pentru 
a vedea dacă ea susține sau nu concluzia dată. Evaluarea argu- 
mentelor sub toate aspectele lor este una din cele mai bune 
metode pe care le avem pentru a decide între puncte de vedere 
concurente în orice problemă. Dacă cineva prezintă un argument, 
putem judeca dacă concluzia sa este susținută sau nu de teme- 
iurile oferite; dacă se recurge la prejudecăţi, retorică şi sim- 
ple aserțiuni, chiar dacă concluziile se pot dovedi adevărate, 
nu suntem în măsură să stabilim de ce sunt adevărate sau cum 
s-a ajuns la ele. 


t 


argument concludent 


Argument valid (vezi validitate) cu premise adevărate şi 
deci şi cu concluzia adevărată. De exemplu, următorul argument 
este concludent: 

Toţi oamenii sunt membri ai speciei Homo sapiens. 

Eu sunt un om. 

Deci eu sunt un membru al speciei Homo sapiens. 
Următorul exemplu de argument, deşi este valid, nu este con- 

cludent: 

Toţi cangurii sunt insecte. 

Skippy este un cangur. 

Deci Skippy este o insectă. 


argument knock-out 


Argument care respinge în totalitate un punct de vedere (vezi 
respingere), echivalentul pentru argumente al knock-out-ului 
din box. 

De exemplu, unii oameni argumentează că toate adevărurile 
sunt relative la cultura în care sunt exprimate; din acest punct 
de vedere, era adevărat acum 700 de ani că soarele se învârte 
în jurul pământului (căci aceasta era concepţia oficială), dar nu 
este adevărat astăzi. Totuşi, există un argument knock-out îm- 
potriva acestuia, care demonstrează că este un punct de vedere 
care se autorespinge: dacă toate adevărurile sunt relative, atunci 
teoria că toate adevărurile sunt relative trebuie să fie ea însăşi 
relativă, adică adevărată doar pentru unele culturi. Totuși, 
susținătorii teoriei relativismului o tratează de obicei ca şi cum 
ar fi în mod absolut adevărată. Acest argument knock-out res- 
pinge dintr-o lovitură relativismul, cel puţin în cea mai simplă 
formă a sa. Relativiştii l-ar putea trata totuşi ca pe un atac asu- 
pra unui om de paie. 


argument relativ la ignoranță 


Eroare neformală în care lipsa unor dovezi cunoscute îm- 
potriva unei opinii este considerată o indicație că aceasta este 
adevărată. Totuşi, necunoașterea dovezilor împotriva unui punct 

de vedere nu demonstrează că nu ar putea exista dovezi contra 
lui; în cel mai bun caz, este un sprijin indirect pentru acesta. 

De exemplu, nu s-au oferit dovezi convingătoare că scenele 
violente urmărite la televizor îi fac pe copii să fie mai violenți 
decât ar fi fost altfel. Nu este surprinzător, căci există foărte multe 
variabile care trebuie controlate pentru a stabili această legătură 
cauzală (vezi corelaţie = confundarea cauzei). A conchide, din 
această lipsă de dovezi, că prin urmare emisiunile violente nu-i 
fac pe copii mai violenţi decât ar fi altfel este o greşeală. Este 
uşor de văzut de ce nu este aşa, de vreme ce exact aceeaşi lip- 
să de probe ar putea fi folosită pentru a „dovedi“ situația opusă: 
că prin urmare emisiunile violente îi fac pe copii mai violenți 
decât ar fi fost ei altfel. Ambele concluzii sunt non sequitur. 

Deși nimeni nu a adus dovezi convingătoare că nu există via- 
tă după moarte, ar fi foarte pripit să tratăm acest fapt ca o 
dovadă convingătoare că există. Prin aceeaşi tehnică am putea 
dovedi că toți vom fi condamnaţi la tortură eternă după moarte 
sau că toți ne vom reîncarna în insecte. 

Tentaţia de a crede că argumentul relativ la ignoranță este o 
dovadă reală provine în parte din faptul că în unele instanţe de 
judecată acuzatul beneficiază de prezumția de nevinovăție până 
când este dovedit vinovat. Cu alte cuvinte, lipsa probelor îm- 
potriva cuiva este luată, pentru scopurile instanței, drept dovadă 
că acuzatul n-a comis nici o infracţiune. Totuşi, după cum arată 
multe cazuri în care oameni vinovaţi au fost eliberaţi din lipsă 
de probe, aceasta nu este o dovadă reală a nevinovăţiei, ci nu- 
mai un mod practic de a proteja persoanele nevinovate de o con- 
damnare nedreaptă. 


argument relativ la persoană 


Atacarea caracterului unei persoane cu care suntem în dis- 
pută, în loc de a găsi o greşeală în argumentaţia sa. Tradițional, 
este cunoscut ca argumentare ad hominem (expresia latină 

pentru „referitor la persoană“). Argumentul relativ la persoană 
este de cele mai multe ori o tehnică retorică, deoarece dis- 
creditarea sursei unui argument lasă de obicei argumentul în 
sine intact. 

De exemplu, dacă un politician argumentează că micşorarea 
limitei de viteză în localităţi ar reduce accidentele în care sunt 
implicaţi copiii şi un jurnalist îl atacă pe temeiul că politicia- 
nul a fost amendat de câteva ori pentru exces de viteză şi con- 
sum de alcool la volan, acesta ar fi un exemplu de argument rela- 
tiv la persoană. Întrebarea dacă politicianul este sau nu un șofer 
prudent este nerelevantă pentru problema dacă micşorarea limi- 
tei de viteză în localități va reduce accidentele. Pretenţia politi- 
cianului este cel mai bine evaluată prin examinarea dovezilor 
ce sprijină concluzia. Jurnalistul a deturnat atenţia de la argu- 
ment pe motivul presupusei ipocrizii a persoanei care susţine 
argumentul. Dar este clar că ipocriţii pot oferi argumente ex- 
celente: mulţi dintre ei chiar o fac. 

Să luăm un alt exemplu. Dacă un membru al unei comisii de 
numire susține puternic acordarea unei slujbe unui anumit apli- 
cant, iar ulterior se află că aceştia doi avuseseră o legătură la un 
moment dat, acest fapt poate submina susținerea în fața comisiei. 
Membrul din comisia de numire avea un interes personal să-l 
vadă reuşind pe respectivul candidat. Totuşi, natura relaţiei 
personale nu distruge în nici un caz forța acestei situații. Dacă 
există bune temeiuri pentru angajarea acelei persoane, prefe- 
rând-o altora, ele rămân valabile. Ceea ce ar fi probabil inco- 
rect într-o asemenea situaţie este ca ceilalți candidaţi să nu ai- 
bă un asemenea avocat motivat în sprijinul lor. Dacă este vor- 
ba de o prejudecată în favoarea acestui candidat, argumentul 
relativ la persoană în legătură cu implicarea membrului comisiei 
ar fi potrivit. 

Evident că, dacă am lua premisele unui argument pe în- 
credere, atunci ar fi potrivit să arătăm că cel ce argumentează 
este un mincinos notoriu, dacă aşa stau lucrurile. În acest tip de 

situaţie, argumentul relativ la persoană este concentrat asupra 
unui aspect relevant al caracterului celui care argumentează şi 
astfel este o strategie acceptabilă. Totuşi, în cele mai multe ca- 
zuri argumentul relativ la persoană se centrează asupra as- 
pectelor nerelevante ale caracterului, distrăgând astfel atenția 
de la argumentele oferite. 


argumentare pornind de la un singur caz 


Vezi dovada anecdotică şi generalizare pripită. 


argumente circulare 


Un argument circular ia forma: 
A pentru că B 
B pentru că A 

Când nu există temeiuri independente pentru a susține pe A 
sau B, acest lucru este descris ca cerc vicios şi ar trebui respins 
ca formă extrem de needificatoare a erorii petitio principii. 
Dacă nu există temeiuri suplimentare pentru A sau B, atunci as- 
ta este echivalent cu distracţia imposibilă de a te ridica de jos 
trăgând de ambele şireturi ale pantofilor. 

De exemplu, dacă cineva spune că trebuie să existe un Dum- 
nezeu pentru că Biblia sau altă carte sfântă afirmă că Dumnezeu 
există, iar apoi, când este întrebat de unde ştim dacă ceea ce este 
scris în cartea sfântă este adevărat, răspunde că trebuie să fie ade- 
vărat pentru că este cuvântul lui Dumnezeu, acesta ar fi un 
mod de argumentare de tip cerc vicios. Dacă ar exista o dovadă 
independentă că orice este scris în cartea sfântă este adevărat, 
sau poate vreo altă dovadă independentă pentru existenţa lui 
Dumnezeu, atunci am avea temeiuri care susțin concluzia, dar 
care nu sunt presupuse în mod evident în concluzie. Aşa cum 
ne apare argumentul, totuşi el ar fi total neconvingător pentru 
un agnostic sau un ateu, de vreme ce se asumă că Dumnezeu 

există sau că ceea ce este scris în cartea sfântă este adevărat, am- 
bele fiind puncte majore de discuţie în acest caz. 

Un exemplu filosofic mai complex şi controversat este dat 
de unele încercări de a justifica inducția. Inducţia este meto- 
da de raţionare care trece de la un număr de observaţii empirice 
particulare la o concluzie generală. De exemplu, dacă după ce 
am muşcat din mai multe lămâi, conchid că toate lămâile sunt 
amare, am raționat inductiv. Totuşi, această formă de raţionare 
este greu de justificat, deoarece din oricât de multe lămâi aş 
muşca (fiind departe de a reuşi să mușc din fiecare lămâie care 
există sau care va exista vreodată), este încă posibil ca nu toate 
lămâile să fie amare: cum pot să fiu sigur că următoarea lămâie 
din care voi mușca nu va fi dulce? O încercare de a justifica in- 
ducţia este a sugera că noi ştim că este o formă sigură de ar- 
gumentare pentru că ne-a fost de folos în trecut: cu toții am fă- 
cut până acum un număr mare de generalizări inductive reuşite, 
deci putem conchide că este un mod de raţionare sigur. Dar, exa- 
minându-l mai îndeaproape, acesta se dovedeşte a fi un argu- 
ment circular. A face apel la observaţii trecute asupra cazurilor 
în care a funcționat inducția înseamnă a ne sprijini pe inducție 
pentru a dovedi succesul trecut al inducției; am putea face as- 
ta numai dacă am şti că inducția este o metodă de raţionare si- 
gură. 

Argumentele circulare nu sunt nevalide; cu alte cuvinte, din 
punct de vedere logic nu este, în sine, nimic greşit în ele. Cu toate 
astea, atunci când sunt cercuri vicioase, aceste argumente au un 
caracter informativ extrem de scăzut. 


argumentul apelului la autoritate 


Considerarea unor enunţuri ca fiind adevărate doar pentru că 
o pretinsă autoritate în acea problemă spune că sunt adevărate. 
Există foarte bune temeiuri pentru a ţine cont de părerea ex- 
perţilor într-o serie largă de probleme. Viaţa este prea scurtă, iar 

capacităţile intelectuale prea diferite pentru ca fiecare să fie un 
expert în toate. Există o diviziune a muncii intelectuale care face 
raţională căutarea punctelor de vedere ale experţilor atunci 
când intrăm într-un domeniu în care nu avem temeiuri să ne în- 
credem în cunoştinţele şi opiniile noastre. 

De exemplu, dacă îmi rup piciorul, deşi am nişte noțiuni 
vagi despre felul în care l-aş putea trata cel mai bine, aş face 
cu siguranță mai bine să cer sfatul unui medic care are expe- 
riență în diferite tipuri de fracturi și are privilegiul unor ani de 
studiu al medicinei, decât să mă încred în puţinele mele intu- 
itii despre natura bolii. Doctorul va putea spune dacă mi-am 
rupt într-adevăr piciorul sau dacă doar m-am lovit rău; dacă 
este cel mai probabil să se vindece corespunzător în ghips sau 
dacă îmi trebuie doar odihnă ş.a.m.d. Oricum, nu este vorba 
doar de faptul că medicul pretinde să fie o autoritate în dome- 
niul fracturilor, ci şi de acela că ajunge la o concluzie pe baza 
unor raționamente concludente şi a unor cunoştinţe medicale 
pe care alţi doctori ar putea să le evalueze şi eventual să le con- 
teste. Pentru că eu nu am cunoştinţe medicale relevante, tre- 
buie să mă încred în autoritatea diagnozei doctorului, aşa cum 
atunci când am nevoie de un sfat juridic mă bazez pe aprecierea 
situației făcută de un avocat, pentru că eu nu am cunoştinţe ju- 
ridice suficiente pentru a mă încrede în propriile mele păreri 
în acea problemă. 

În asemenea cazuri, căutăm experţi care au o pregătire re- 
levantă şi a căror activitate este observată de un corp de profe- 
sioniști; de aceea avem încredere în judecăţile lor. Totuşi, chiar 
în aceste cazuri, se cuvine să păstrăm un anumit grad de scep- 
ticism. Medicii şi avocaţii nu sunt totdeauna în acord, iar atunci 
când bănuim că opinia expertului se poate baza pe premise false, 
raționamente greşite sau interese personale, este bine să cerem 
şi a doua părere. 

În alte cazuri, respectul față de experți poate fi total nepotri- 
vit (vezi ploconire). O tendinţă psihologică foarte periculoasă 

pe care o au mulți oameni este de a se încrede în punctele de 
vedere ale autorităților chiar şi atunci când acestea vorbesc de- 
spre subiecte în afara ariei lor de specializare. De exemplu, un 
fizician care a obţinut premiul Nobel ar putea fi luat în serios de 
unii oameni atunci când vorbeşte despre declinul moralității 
(vezi competenţă universală). Respectul față de experţi este de 
asemenea nepotrivit atunci când se caută adevărul în probleme 
controversate, în care nu există un consens al experților. De e- 
xemplu, în multe asemenea probleme politice sau filosofice ar 
fi ridicol să cităm autoritatea unui politolog celebru sau a unui 
filosof care a susținut concepţia pe care noi o sprijinim, dacă sco- 
pul nostru este să aducem dovezi pentru adevărul acelei concep- 
tii. În asemenea controverse ar putea fi citate numeroase autorități 
care să demonstreze netemeinicia unei anumite poziţii. Unii 
filosofi par să creadă că este suficient să arate că Ludwig 
Wittgenstein (filosof celebru din secolul XX) susţinea o anumită 
concepţie pentru a dovedi că ea este adevărată. Dar din faptul că 
Wittgenstein credea că ceva este adevărat nu putem conchide, pur 
şi simplu, că trebuie deci să fie adevărat (vezi „prin urmare“ 
greșit şi „deci“ greșit). Pentru a aprecia adevărul a ceea ce 
afirma el este necesar să examinăm temeiurile afirmației sale şi 
să examinăm punctele de vedere contrare ale altor filosofi. 
Citarea autorităţii unui filosof este diferită de citarea unui expert 
în medicină, deoarece în filosofie, spre deosebire de medicină, 
cele mai multe concepţii sunt puternic contestate. 

Principala dificultate pentru cineva care este confruntat cu 
opinia unui expert este să decidă câtă greutate să-i acorde. Nu tre- 
buie uitat în special faptul că, deşi am stabilit că o persoană este 
într-adevăr expertă în domeniu, ea este totuşi failibilă; experţii sunt 
deseori în dezacord, mai ales în domeniile în care dovezile nu sunt 
convingătoare; şi că, aşa cum am amintit mai sus, experții sunt de 
obicei experți doar într-un domeniu relativ îngust, iar afirmatiile 
despre probleme din afara specialității lor nu ar trebui luate la fel 
de în serios precum cele făcute în aria lor de competență. 

argumentul complicităţii la vinovăţie 


Demonstrarea faptului că situaţia în discuţie nu este unică. 
Este folosit de obicei cu intenţia de a slăbi forța unui argument 
arătând că cerința de consistenţă ar trebui să-l determine pe vor- 
bitor să aplice aceleaşi principii şi în alte situaţii, ceea ce poate 
nu vrea să facă. Argumentul complicităţii la vinovăţie înseam- 
nă a arăta că dacă vorbitorul vrea într-adevăr să-şi apere con- 
cluzia dată, atunci va trebui să „înghită găluşca“ și să accepte 
că situaţiile viitoare vor trebui tratate în același mod, sau să ex- 
plice ce face pentru ca situaţia prezentă să difere de alte situ- 
ații cu care pare să aibă în comun trăsăturile caracteristice. 

De exemplu, dacă cineva crede că boxul profesionist ar tre- 
bui interzis pentru că uneori provoacă răni groaznice şi chiar 
moartea, atunci apărătorul acestui sport ar putea să arate că bo- 
xul nu este, în această privință, un caz aparte. Motociclism, cri- 
cket, rugby, Karate şi curse de bărci cu motor, toate produc 
uneori răni groaznice şi sunt în această privință „complici la vi- 
novăţie“ cu boxul. Pentru a fi consecvent, oponentul boxului ar 
trebui să adopte aceeaşi atitudine față de toate celelalte sporturi 
sau să arate în ce mod diferă ele relevent de box. Desigur, ar 
putea exista asemenea temeiuri: un temei oferit adesea pentru 
singularizarea boxului este că el reprezintă unul dintre foarte 
puţinele sporturi pentru care vătămarea fizică reală a adversaru- 
lui este una din principalele ţinte. Întrebuințarea argumentului 
complicităţii la vinovăţie îl poate forța pe oponent să fie explicit 
în legătură cu ceea ce el consideră a fi unic pentru subiectul în 
discuţie. 

Să luăm un alt exemplu. Când Isus a împiedicat mulțimea să 
ucidă cu pietre femeia prinsă în adulter, el a folosit un truc, su- 
gerând că acela dintre ei care era fără păcat ar trebui să arunce 
primul piatra. Ideea era că dacă femeia păcătuise, la fel făcuse 
oricine din mulţime. Dar e posibil ca păcatele unora dintre oa- 
menii care erau gata să ucidă femeia cu pietre să fi fost de na- 

turi destul de diferite (păcate cu gândul, poate, mai degrabă decât 
fapte) pentru a-i diferenția de femeie şi ca ei să o fi putut învi- 
novăţi, păcatele femeii fiind de o natură mai serioasă decât ale 
lor (deşi, probabil, nu atât de serioase încât să justifice cruda 
practică a uciderii cu pietre). 

Unele întrebuințări ale argumentului complicităţii la vi- 
novăţie sunt dubioase. De exemplu, unii oameni îl folosesc 
pentru a-şi justifica comportamentul imoral pe temeiul că şi alți 
oameni se comportă urât (vezi „oricine face la fel“). 


argumentul pantei alunecoase 


Tip de argument care se bazează pe premisa că, dacă faci 
o mică mişcare într-o anumită direcţie, poate fi apoi extrem de 
dificil sau chiar imposibil să previi o mişcare de proporţii în 
aceeaşi direcţie. Dacă faci un pas pe o pantă alunecoasă, rişti 
să aluneci din ce în ce mai repede până jos. Cu cât ai coborât 
mai mult pe pantă, cu atât este mai greu să te opreşti. După un 
timp nu te mai poți opri, chiar dacă vrei asta cu tot dinadinsul. 
Această metaforă a pantei alunecoase este des folosită, expli- 
cit sau implicit, ca o modalitate de a-i convinge pe oameni că 
acceptarea unor practici relativ inofensive va duce inevitabil la 
legitimarea unor practici indezirabile. 

De exemplu, folosind acest stil de argumentare, unii oa- 
meni susțin că eutanasia nu ar trebui legalizată sub nici o for- 
mă pentru că ar însemna primul pas pe panta alunecoasă care 
are ca punct final fapte oribile, precum crima sau chiar geno- 
cidul. Presupoziţia este că nu ar trebui să faci primul pas dacă 
nu eşti pregătit să cobori rapid către acest punct terminus in- 
dezirabil. În acest caz particular, argumentul este de obicei 
susținut de apelul la un precedent înfricoşător: faptul că unele 
dintre tehnicile naziste de ucidere în masă au fost la început con- 
siderate o formă de eutanasie. Argumentul pantei alunecoase su- 
gerează că dacă am legaliza vreo formă de omor deliberat, ne-am 

trezi, foarte probabil, alunecând neputincioşi pe o pantă abrup- 
tă către legalizarea unor forme de omor mai puţin acceptabile, 
până la consfinţirea crimei şi chiar mai rău. 

Această formă de argumentare poate avea o anumită forță, 
dar pentru a o evalua avem nevoie de informaţii suplimentare 
despre presupusa inevitabilitate a coborârii; nu este suficient doar 
să pretinzi că este vorba de o pantă alunecoasă. Argumentele pan- 
tei alunecoase ascund, în mod caracteristic, faptul că în cele mai 
multe cazuri putem hotărî cât de mult vrem să coborâm pe 
pantă: ne putem propti picioarele şi putem spune „nu mai de- 
parte de aici“. Şi putem avea foarte bune temeiuri pentru asta 
(vezi şi linie de demarcaţie). Metafora alunecării, cu conotațiile 
ei de coborâre inevitabilă şi înspăimântătoare pierdere a con- 
trolului, nu pare să admită această posibilitate. Evocă imaginea 
neputinței, care poate fi nepotrivită pentru cazul în discuție. Une- 
ori argumentele pantei alunecoase sunt pură retorică, ce are ca 
scop să ascundă faptul că nu este deloc inevitabilă coborârea 
către ceea ce poate fi mai rău. 

În formele sale extreme, acest tip de retorică poate fi uşor 
ridiculizat. Folosind acelaşi tip de strategie, ar părea să rezulte 
că, dacă mâncăm, suntem în mare pericol să mâncăm mai mult 
şi mai mult, până vom deveni obezi; dacă spunem o minciu- 
nă nevinovată, vom sfârşi prin a ne trăda ţara; dacă i se per- 
mite unui chirurg să facă operaţii minore fără anestezie, vom 
aluneca pe panta care sfârşeşte cu legalizarea vivisecţiei 
umane fără anestezie. Şi aşa mai departe. Ceea ce demon- 
strează aceste exemple exagerate este că avem nevoie de 
mult mai multe informaţii despre felul pantei, înainte să pu- 
tem spune că ea este atât de alunecoasă încât rezultatul final 
al primului pas va fi dezastrul. Pantele au grade diferite de în- 
clinare şi în cele mai multe cazuri există modalităţi directe de 
evitare a coborârii până la capăt. Chiar dacă pantelor reale li 
se face față cu greu, tipul de pantă întâlnit în argumentele pan- 

tei alunecoase ne permite, de obicei, să ne oprim înainte să 
pierdem controlul. 

Pantele alunecoase discutate până acum se bazează, toate, 
pe probleme empirice legate de presupusa inevitabilitate a 
coborârii. Unele argumente ale pantei alunecoase se bazează 
pe următoarea problemă: dacă un pas mic într-o anumită direcție 
este justificat, atunci orice număr de asemenea paşi mici tre- 
buie să fie de asemenea justificat (vezi linie de demarcație). 

O metaforă diferită, folosită câteodată ca altemativă la cea a 
pantei alunecoase, este cea a penei. O dată ce o pană a fost in- 
trodusă într-o crăpătură, de obicei poate fi împinsă mai mult și 
mai mult până ce este introdusă complet. Aici, introducerea com- 
pletă a penei reprezintă punctul final indezirabil. Metafora pan- 
tei sugerează pierderea controlului; aceea a penei, forța irezistibilă. 
În ambele cazuri, ideea de inevitabilitate creată poate fi nepotrivi- 
tă situaţiei în cauză, iar folosirea unor asemenea metafore ar tre- 
bu. să ne pună în gardă în legătură cu posibilitatea de a fi con- 
vinşi de retorică, mai degrabă decât de argument. 

Merită observat că termenul „pantă alunecoasă“ este aproape 
întotdeauna folosit de criticii unui argument, nu de susținătorii 
lui, şi că poate fi el însuşi un truc retoric folosit pentru a cari- 
caturiza argumentul oponentului (vezi om de paie). 


argumentum ad hominem 


Expresie latină cu sensul „referitor la persoană“. Este 
folosită în două moduri principale, care pot crea confuzie (vezi 
ambiguitate). Fără îndoială, cea mai comună utilizare este 
aceea de îndreptare a atenţiei către o strategie ocolită de ar- 
gumentaţie, pe care am discutat-o în secțiunea argument re- 
lativ la persoană, care constă în a transfera atenţia de la pro- 
blema în discuţie la un aspect nerelevant al persoanei care o 
susține. A califica enunţul cuiva drept ad hominem în acest sens 
este întotdeauna un reproş; implică a pretinde că aspectele 

personalității sau comportamentului interlocutorului, care au 
devenit centrul discuţiei, sunt nerelevante pentru problema în 
cauză. 

De exemplu, cineva ar putea argumenta că n-ar trebui luate 
în serios descoperirile unui medic care cercetase efectele 
benefice ale joggingului asupra sistemului cardiovascular, pe 
temeiul că savantul era supraponderal şi probabil n-ar fi putut 
alerga mai mult de 100 de metri. Totuşi, acest fapt este cu to- 
tul nerelevant (vezi irelevanță) pentru capacitatea savantului 
de a aprecia problema. Dacă savantul ar fi fost dovedit drept 
un mincinos sau un cercetător incompetent, aceste lucruri ar fi 
fost relevante pentru înțelegerea rezultatelor cercetării. Dar a 
ne concentra asupra condiţiei fizice a savantului este un exemplu 
de argument ad hominem în primul sens. Care, însă, nu trebuie 
confundat cu acuzația de ipocrizie, aceea de a nu pune în 
practică ceea ce propovăduieşti. Savantul ar fi un ipocrit dacă 
ar încerca să-i silească pe alții să facă jogging, în timp ce el ar 
rămâne un sedentar. 

Un argument ad hominem, în al doilea sens, este o demon- 
strație legitimă a inconsistenţei oponentului. Această utilizare 
a termenului este mult mai rar întâlnită. Un argument este ad 
hominem în acest al doilea sens dacă presupune întoarcerea 
argumentului împotriva oponentului (numit uneori strategia 
„Şi tu“ sau „tu quoque“). De exemplu, dacă cineva susţine că 
orice omor este imoral, dar şi că nu e nimic imoral în pedeap- 
sa capitală, atunci (cu condiţia că putem demonstra că pedeap- 
sa capitală este o formă de omor — ceea ce nu e foarte greu) 
putem folosi un argument ad hominem drept răspuns (în cel de-al 
doilea sens). Este imposibil să susţii fără să te contrazici (vezi 
contradicţie) că toate formele de omor sunt imorale şi că o for- 
mă de omor nu este imorală. Este echivalent cu a spune şi că 
toate omorurile sunt imorale şi că nu este adevărat că toate 
omorurile sunt imorale. În acest caz, întoarcerea argumentului 

împotriva oponentului ar demonstra clar că respectivul punct de 
vedere nu poate fi susţinut. 

Este importantă distincţia între cele două sensuri ale argu- 
mentului ad hominem, pentru că primul tip este o eroare ne- 
formală; al doilea este o strategie argumentativă perfect re- 
zonabilă. 


aserţiune 


Exprimarea unei opinii nesusținute de temeiuri. Facem o a- 
serțiune ori de câte ori spunem pur și simplu că lucrurile stau 
într-un anumit fel. 

De exemplu, aş putea spune: „Lectura acestei cărți vă va dez- 
volta gândirea critică“. Aceasta este o aserțiune, pentru că nu 
am oferit nici un temei sau dovadă care să susțină acest enunţ. 
Sau, aş putea aserta: „Dumnezeu nu există“, dar până nu aduc 
vreun argument sau vreo dovadă, nu aveţi nici un motiv să mă 
credeţi, dacă nu sunt o autoritate în această problemă (şi chiar 
atunci s-ar putea să doriți să căutați nişte explicaţii pentru mo- 
dul în care am ajuns la acest punct de vedere; vezi argumen- 
tul apelului la autoritate). 

Simpla asertare a unui enunț, indiferent cu câtă forță, nu face 
ca acesta să fie şi adevărat. A aserta cu încredere ceva nu este 
un substitut pentru un argument, deşi cei mai mulți dintre noi, 
în momentele noastre necritice, ne lăsăm convinşi de oameni ca- 
re vorbesc ca şi cum ar fi în cunoştinţă de cauză, indiferent dacă 
este sau nu aşa. Singurul mod în care putem aprecia adevărul 
unei aserțiuni este ori să examinăm temeiurile şi dovezile care 
pot fi oferite în sprijinul ei, ori să căutăm dovezi sau temeiuri 
împotriva acesteia. Cu toate astea, este obişnuită simpla asertare 
a unei opinii; aceasta, în parte, pentru că ar fi plictisitoare 
enunțarea fiecărui temei implicit pentru susținerea unei opinii, 
mai ales atunci când discutăm cu cineva care împărtăşeşte 
multe din asumpţiile noastre. 

„asta este o eroare“ 


Manevra de a acuza pe nedrept pe cineva de comiterea unei 
erori (vezi eroare formală şi eroare neformală). Este o formă 
de retorică ce poate fi extrem de dăunătoare. Dacă exprimăm 
un punct de vedere, iar cineva ne declară sigur pe sine că ceea 
ce tocmai am spus implică o serie de erori, putem fi tentaţi să 
dăm înapoi, dându-i celui ce ne-a atacat avantajul de a ne fi provo- 
cat îndoieli. Dar ar trebui să fie obligaţia celor ce-i acuză pe alții 
de raționamente greşite să expliciteze clar de ce cred ei că este 
o acuzaţie corectă, căci altfel acuzaţia este, în cel mai bun caz, 
vagă (vezi vaguitate). Situaţia este şi mai complicată datorită am- 
biguităţii cuvântului „eroare“; poate însemna raționament 
nevalid, o formă de raționament nesigură, sau, în unele contexte, 
poate fi doar o prescurtare pentru „Nu sunt de acord cu ultima 
ta afirmaţie“. Această ultimă întrebuințare, ca şi folosirea din ce 
în ce mai obişnuită a lui begging the question (vezi petitio 
principii — n. t.) cu sensul de „sugerează problema“, ar trebui 
evitată, căci estompează distincţia importantă dintre o propoziție 
considerată falsă şi o formă de argument incorectă. 

Cea mai bună modalitate de apărare împotriva celor care 
pretind că noi am făcut o eroare este să cerem o explicaţie pen- 
tru acuzația care ni se aduce. 


asumpţie 


Premisă neenunțată, luată drept bună, care nu este niciodată 
afirmată explicit. În fapt, termenul „asumpție“ este ambiguu (în 
limba engleză — n.t.) (vezi ambiguitate), căci poate avea, de 
asemenea, sensul de premisă enunțată, punctul de plecare al u- 
nui argument (vezi supoziţie, câteodată cunoscută ca presupozi- 
ție). Tot timpul facem asumpţii; dacă nu ar fi așa, orice discuție 
ar necesita atâtea introduceri, încât n-am mai ajunge niciodată 
la miezul problemei. Comunicarea cu ceilalți este relativ uşoară 

pentru că împărtăşim numeroase asumpţii. Dar este probabil să 
apară confuzii şi neînţelegeri între doi oameni care încearcă să 
discute o problemă în legătură cu care au asumpții foarte diferite. 

De exemplu, într-o discuţie despre statutul așa-numiţilor 
viruşi ai computerelor, un eminent savant argumenta că există 
bune temeiuri pentru a considera că viruşii computerelor sunt 
o formă de viaţă, de vreme ce, ca şi virușii obişnuiţi, sunt ca- 
pabili să se reproducă şi sunt paraziți. Alt savant a arătat că, ad- 
miţând chiar că viruşii computerelor sunt asemănători viruşilor 
obişnuiţi, asta tot nu dovedeşte că viruşii computerelor ar tre- 
bui considerați organisme vii, fiind discutabil dacă viruşii 
obişnuiţi sunt ei înşişi vii. Primul savant argumenta pe baza u- 
nei analogii puternice (vezi analogie, argumente prin ~) între 
viruşii computerelor şi viruşii obişnuiţi, iar al doilea savant 
contesta concluzia care ar putea fi trasă chiar în cazul în care 
analogia rezistă. Al doilea savant voia să arate că primul făcea 
o asumpţie de proporţii în legătură cu calitatea de fiinţe vii a 
viruşilor obișnuiți. Numai dacă viruşii obișnuiți ar fi vii, con- 
cluzia primului savant ar fi justificată. Această asumpţie nu a 
fost explicită în argumentul primului savant: el doar a oferit bune 
temeiuri pentru existența unei analogii puternice între viruşii 
computerelor şi cei obişnuiţi. O dată ce asumpţia a fost făcută 
explicită, ea poate fi discutată şi poate fi stabilit adevărul sau 
falsitatea ei (vezi și entimemă). În acest caz, problema dacă 
virusul este sau nu o ființă vie ar putea fi discutată şi, dacă acest 
lucru este stabilit, poate fi examinată forța analogiei dintre 
viruşii biologici şi cei ai computerelor. 

Unii oameni glumesc spunând „when you assume some- 
thing you make an ass out of u and me“*. Nu numai că nu este 


* Joc de cuvinte intraductibil, bazat pe descompunerea cuvântului assume 
(a asuma, a face asumpţie) în ass (măgar — sens propriu; prost, nătâng — 
sens figurat), u (omofon cu you = tu) şi me (= eu): „când faci o asumpţie 
faci un ass din u și me“. — N. t. 

un joc de cuvinte bun, ci chiar induce în eroare. Trebuie să facem 
asumpții mai tot timpul şi nu este nimic rău în sine aici, cu 
condiţia ca asumpţiile să fie adevărate şi ca noi să fim conştienţi 
care sunt aceste asumpţii. Presupun că în discuţie este faptul că 
în anumite situații este foarte important să nu fie făcute asumpţii 
înainte de a fi adunate dovezi. Ceea ce este altceva decât a 
spune că orice asumpțţie trebuie evitată, scop imposibil de atins 
(vezi şi confuzia toţi/unii ). 


atac la persoană 


Vezi argumentum ad hominem şi argument relativ la per- 
soană. 


auto-amăgire 


Vezi gândire deziderativă. 


autoritate 


Vezi ploconire, argumentul apelului la autoritate şi com- 
petenţă universală. 


avocatul diavolului 


Cineva care contrazice cu tărie un punct de vedere de dra- 
gul argumentului, mai degrabă decât din dezacord real cu acel 
punct de vedere. Avocatul diavolului testează în toate modurile 
posibile argumentul oponentului, în ciuda faptului că deșeori 
este în mare măsură solidar cu el. Aceasta este o tehnică utilă 
pentru identificarea fisurilor argumentării şi pentru evitarea 
gândirii neglijente. Dacă un argument poate rezista atacurilor 
susținute ale unei persoane care-i examinează minuţios punctele 
slabe, este posibil să fie un argument bun; dacă nu le poate 

rezista, atunci trebuie „cârpit“ (de preferat nu prin adăugarea 
de condiţii ad hoc nelegitime) sau, în cel mai rău caz, înlătu- 
rat. 

Filosoful René Descartes, în Meditaţiile sale, voia să susțină 
punctul de vedere că există anumite lucruri pe care le putem 
cunoaşte cu certitudine. Totuşi, în loc să-şi enunțe pur şi sim- 
plu concluziile, el şi-a început Întâia meditație jucând rolul avo- 
catului diavolului împotriva propriilor sale idei, aducând cele 
mai bune argumente pentru scepticismul extrem cu care priveş- 
te informaţia pe care o dobândim prin cele cinci simţuri. El a 
arătat că tot ceea ce aflăm prin intermediul simţurilor este în- 
doielnic, nu doar pentru că simţurile nu sunt sigure, dar şi pen- 
tru că nu putem şti cu certitudine, într-un anumit moment, că nu 
visăm. A mers încă mai departe, imaginându-şi că era înşelat sis- 
tematic de către un demon viclean şi puternic (exemplu de ex- 
periment mental), întrebându-se dacă ar putea fi absolut sigur 
că nu i se întâmplă asta. Numai după ce şi-a construit cele mai 
bune argumente în sprijinul faptului că nu putem cunoaşte ni- 
mic cu certitudine, Descartes şi-a expus ideea că însuşi actul de 
a ne îndoi dovedeşte cu certitudine că cel ce se îndoiește există. 
Astfel, examinând mai întâi cele mai bune argumente împotri- 
va propriului punct de vedere, a prevenit multe din criticile pe 
care altfel scepticii le-ar fi ridicat împotriva concepției sale şi 
a demonstrat forță argumentului său anti-sceptic. 

Oamenii care joacă rolul avocatului diavolului sunt uneori 
acuzați de ipocrizie, în special atunci când aduc critici pe care 
nu le susţin sincer: nu cred realmente în argumentele pe care le 
folosesc sau ştiu că este adevărată concluzia punctului de 
vedere pe care îl atacă. Totuşi, acuzaţia de ipocrizie îşi greşeşte 
ținta şi provine probabil, în parte, din asocierile negative ale cu- 
vântului „diavol“ din titlu, în dauna conotaţiilor cuvântului 
„avocat“. Ipocriţii îşi ascund adevăratele intenții şi opinii; cei 
ce joacă rolul avocatului diavolului îşi încurajează oponentul să 
aducă argumente impecabile pentru concluziile sale şi să țină 

seama de forța celor mai puternice argumente de cealaltă parte. 
Deseori, scopul folosirii acestei strategii este să determine pe 
cineva să ofere bune temeiuri în sprijinul concluziilor cărora avo- 
catul diavolului le este favorabil, încurajându-l astfel să cerceteze 
întemeierea unor puncte de vedere care s-ar putea dovedi nu- 
mai prejudecăţi, sau poate concluzii adevărate, dar susținute 
de argumente slabe (vezi eroarea temeiurilor nesatisfăcă- 
toare). Aceasta, în ciuda aparenţelor, nu este ipocrizie, ci mai 
degrabă o parte a căutării sincere a adevărului. 


B 


beneficiul îndoielii 


Vezi argument relativ la ignoranță. 


caricatură 


Vezi om de paie. 


cerc vicios 


Vezi argumente circulare. 


„cercetările arată că...“ 


Expresie des folosită pentru a-l convinge pe ascultător că vor- 
bitorul poate să-şi susțină afirmaţiile cu dovezi empirice ferme. 
Totuşi este extrem de vag (vezi vaguitate) să pretinzi că „cer- 
cetările arată“ ceva, dacă nu poţi să-ți susții pretenţia cu detalii 
specifice despre presupusa cercetare. Cine a întreprins cer- 
cetarea? Ce metode s-au folosit? Ce s-a descoperit exact? Au fost 
aceste rezultate confirmate de alți cercetători în domeniu? 
Oricine foloseşte această expresie ar trebui să fie capabil să 
răspundă acestui tip de întrebări. Dacă nu este capabil, atunci 
nu există nici un temei pentru a ne lăsa convinşi de expresie, care 
este astfel goală de conţinut. 

Într-adevăr, este improbabil ca persoanele care sunt experte 
într-un anume domeniu să folosească o expresie atât de vagă pre- 
cum „cercetările arată că“; vor menţiona, mult mai probabil, o 
ânumită cercetare. Deci, această expresie trebuie să ne pună în 
gardă. Unii oameni care o folosesc pot crede sincer că cercetările 
au arătat ceea ce cred ei că au arătat. Dar, în cele mai multe 
cazuri, aceasta este doar gândire deziderativă. Dacă se do- 
vedeşte că cercetările au arătat într-adevăr ceea ce se pretinde 
a fi arătat, este de obicei o coincidență norocoasă, mai degrabă 
decât ceva ce vorbitorul cunoştea de fapt. (Vezi eroarea 
temeiurilor nesatisfăcătoare.) 


Competenţă universală 


Competenţă într-un domeniu, considerată drept indicator al 
competenţei şi în alt domeniu neînrudit. Experții într-un dome- 
niu sunt adesea siguri pe ei când fac comentarii cu privire la alt 
domeniu despre care cunosc mult mai puţin. Publicul naiv 
poate face supoziţia nesigură că dacă cineva este o autoritate 
recunoscută într-un anumit domeniu (vezi argumentul apelu- 
lui la autoritate), trebuie să fie capabil să vorbească cu egală 
autoritate despre orice alt subiect. Dar supoziţia că cineva este 
expert în orice domeniu este cu siguranță falsă; supoziţia că un 
expert într-un domeniu este o autoritate în domenii neînrudite 
este de asemenea falsă, de obicei. Singurul temei pentru care ne 
încredem în experţi este că ei au cunoştinţe în domeniul despre 
care se pronunță. 

De exemplu, fără îndoială că Albert Einstein a fost un 
mare fizician. Trebuie să luăm foarte în serios orice afirma- 
ție făcută de el în legătură cu fizica şi alte subiecte înrudite. 
Dar nu există nici un temei pentru a crede că, datorită faptu- 
lui că a fost un geniu în fizică, ar trebui să tratăm ca valabile 
şi comentariile sale despre natura societății. Nu există nici o 
legătură evidentă între studiul fizicii şi studiul societăţii 

umane. Cu siguranță că el a fost un om extrem de inteligent; 
dar faptul că viața omenească este atât de scurtă arată că 
mulți oameni foarte inteligenţi sunt relativ prost informaţi în- 
tr-o serie largă de probleme. Acest lucru este relevant în ca- 
zul în care este vorba de un domeniu care necesită mai degrabă 
cunoştinţe detaliate, decât aplicarea capacităţilor intelectuale 
de transfer. Pur şi simplu nu este posibil să fii expert în orice. 
(Vezi şi ploconire.) 


concluzie 


Principala judecată la care se ajunge într-un argument. În 
ciuda numelui, concluziile nu încheie în mod necesar un argu- 
ment, în sensul de a fi ajuns la final; deseori sunt enunțate mai 
întâi concluziile şi apoi temeiurile ce le susțin. 

De exemplu, în următorul argument concluzia este prima 
propoziţie: 

Familia regală britanică ar trebui abolită. 

Ea este un simbol al inegalităţii. 

Iar problemele lor maritale oferă un exemplu rău pentru 
restul populaţiei. 

Concluzia decurge logic doar dacă se fac anumite supoziţii 
despre condiţiile de abolire a monarhiei, ca de exemplu că ar tre- 
bui abolit orice este un simbol al inegalităţii sau orice oferă un 
exemplu rău pentru restul populaţiei. 

Unul din ţelurile principale ale gândirii critice este să ajungă 
la concluzii adevărate pornind de la premise adevărate, pe baza 
unei raționări corecte (vezi şi argumente concludente). 


condiţii ad hoc 


Condiţii adăugate unei ipoteze pentru ca aceasta să fie con- 
cordantă cu noi observaţii sau fapte descoperite. Dacă ipoteza 
este amenințată de un fapt neconvenabil pe care nu-l poate ex- 

plica, avem două posibilităţi: putem abandona ipoteza şi căuta 
una nouă, care este capabilă să explice acest fapt nou; sau 
putem adăuga ipotezei noastre generale o condiție specială, o 
condiție ad hoc. „Cârpeala“ unei ipoteze este o strategie ce 
poate fi acceptată, dar nu întotdeauna. Exemplele arată cel mai 
bine acest lucru. 

Un politician ar putea pretinde că dacă cei avuţi sunt încu- 
rajați să se îmbogăţească, cel mai sărac va avea de câştigat, pen- 
tru că averea pe care cel bogat o produce se va extinde treptat 
Şi asupra celui sărac. Pentru argumentaţie, să facem supoziţia 
(vezi supoziţie) că un studiu întreprins pe parcursul a cinci ani 
a arătat că nu s-a produs un astfel de efect. Ar fi de aşteptat a- 
tunci ca politicianul să abandoneze ipoteza inițială. Totuşi, o al- 
tă posibilitate ar fi să se adauge ipotezei o condiţie specială pen- 
tru a preîntâmpina ca dovezile prezentate de studiu să ducă la 
respingerea ei. De exemplu, noua ipoteză ar putea fi „Dacă cei 
avuţi sunt încurajați să se îmbogăţească, atunci cel mai sărac va 
avea de câştigat, pentru că averea produsă de cel bogat se va ex- 
tinde treptat asupra săracului, dar aceste efecte nu vor fi vizibile 
în primii cinci ani“. Dacă ţara în discuţie tocmai a trecut printr-o 
perioadă de recesiune, se poate adăuga o condiţie ad hoc dife- 
rită: „dar efectele încurajării îmbogățirii celor avuți vor fi 
mascate de efectele recesiunii“. 

Un biolog poate porni de la ipoteza că toate organismele vii 
independente sunt sau unicelulare (formate dintr-o singură 
celulă), sau pluricelulare (au mai multe celule). Totuşi, existența 
unui organism ciudat, cunoscut sub numele de mucegai, pune 
această ipoteză în dificultate, arătând că este o falsă diho- 
tomie, deoarece, pe o anumită treaptă de dezvoltare, muce- 
paiul este un organism unicelular independent, iar pe o altă treap- 
tă el se combină cu alte mucegaiuri unicelulare şi formează un 
organism pluricelular. Existența mucegaiului pune în dificultate 
ipoteza. Din această perspectivă, biologul poate modifica ast- 
fel ipoteza inițială: „Toate organismele vii independente, cu ex- 


57 condiţii necesare şi suficiente 


cepția mucegaiului, sunt sau unicelulare, sau pluricelulare“. 
Această modificare poate fi acceptată; totuşi, dacă ar exista un 
număr mare de specii care, precum mucegaiul, ar încălca sim- 
pla dihotomie din ipoteză, atunci adăugarea altor condiţii ad hoc 
ar slăbi la un moment dat forța generalizării. 

Este greu de trasat o linie de demarcaţie între detalierea u- 
nei ipoteze, în lumina dovezilor ulterioare, şi subminarea au- 
torităţii ei ca generalizare, prin adăugarea multor condiții de ex- 
cepție. 


condiţii necesare şi suficiente 


O condiţie necesară este o condiţie obligatorie; de exemplu, 
a fi capabil să citeşti este o condiţie necesară pentru a înțelege 
această carte. Nu este o condiţie suficientă, pentru că poți fi ca- 
pabil să citeşti şi totuşi această carte să ți se pară prea abstrac- 
tă pentru a o înțelege. Capacitatea de a citi nu garantează că o 
vei putea înţelege, dar dacă nu poţi citi, cu siguranță nu vei 
înțelege nimic. O condiţie suficientă pentru ceva este o condi- 
ție care garantează îndeplinirea acelui lucru; cum este, de exem- 
plu, posesia unei Cărţi Verzi o condiţie suficientă pentru a lu- 
cra legal în Statele Unite. (Nu este o condiție necesară, pentru 
că cetățenii americani nu au nevoie de o Carte Verde pentru a 
lucra legal; cu alte cuvinte, a fi cetățean american este altă 
condiţie suficientă pentru a lucra legal în Statele Unite.) 

Unii filosofi au argumentat că o condiţie necesară pentru ca 
un lucru să fie operă de artă este să fie creat de om; aceasta nu 
poate fi o condiţie suficientă pentru a fi operă de artă, căci nu- 
meroase lucruri create de om nu sunt cu siguranță opere de artă, 
de exemplu magazia din grădina mea. Unii filosofi au susținut 
că faptul de a fi expus într-o galerie de artă şi apreciat pentru 
calităţile sale estetice este o condiţie suficientă pentru ca un lu- 
cru să fie operă de artă: orice lucru de acest gen trebuie să fie, 
din acest motiv, o operă de artă. 

condiţii suficiente 


Vezi condiţii necesare și suficiente. 


confuzia toţi/unii 


Tip de ambiguitate care apare atunci când cuvintele „toţi“ 
şi „unii“ sunt omise, iar contextul nu arată clar care a fost in- 
tenția. 

De exemplu, propoziţia „Pisicile au coadă“ ar putea fi înțe- 
leasă în câteva feluri diferite. Ar putea însemna „Toate pisicile 
au coadă“, caz în care este falsă, căci pisicile Manx nu au 
coadă. Ar putea însemna „Majoritatea pisicilor au coadă“, ceea 
ce este adevărat. Sau ar putea însemna „Pisicile au în mod 
caracteristic coadă“, ceea ce este de asemenea adevărat. 

În cele mai multe cazuri, contextul elimină ambiguitatea. În- 
să nu întotdeauna. Un motiv pentru care este nevoie să ştim ce 
s-a intenționat să se spună este că un enunţ care începe cu 
„Toţi“, precum „Toţi fotbaliştii sunt în formă“, poate fi respins 
cu un singur contraexemplu; pe când enunţuri ca „Unii fotbalişti 
sunt în formă“, „Majoritatea fotbaliştilor sunt în formă“ şi 
„Fotbaliştii sunt în general în formă“ nu pot fi uşor respinse (vezi 
respingere). 

Uneori cuvintele „unii“ sau „toţi“ sunt omise cu scopul de 
a face ca declaraţiile să pară mai tari decât sunt în realitate. De 
exemplu, cineva ar putea spune: 

Femeile sunt mai slabe din punct de vedere fizic decât băr- 
baţii. 

Tu eşti femeie. 

Deci trebuie să fii mai slabă fizic decât mine, pentru că 
eu sunt bărbat. 

Acesta este un tip de sofistică. Prima premisă poate fi in- 
terpretată plauzibil ca „Majoritatea femeilor sunt fizic mai 
slabe decât majoritatea bărbaţilor“ sau „Femeile sunt în gene- 
ral:mai slabe decât bărbaţii“; sigur nu pvate însemna „Toate fe- 

meile sunt fizic mai slabe decât roți bărbaţii“, ceea ce este evi- 
dent fals. Totuşi, acesta este cu siguranță sensul în care a fost 
folosită mai sus. Doar dacă este luată în acest sens decurge con- 
cluzia din premisc: altfel este non sequitur, 


consecvent 


A doua parte a unei propoziţii de tipul „Dacă..., atunci...“. 
În exemplul „Dacă petreci prea mult timp în fața calculatoru- 
lui, îți vor obosi ochii“, consecventul este „îţi vor obosi ochii“. 

Vezi antecedent, afirmarea antecedentului, afirmarea 
consecventului, negarea antecedentului, negarea con- 
secventului. 


consens 


Vezi eroarea democratică și adevăr prin consens. 


consistență 


Două opinii sunt consistente dacă pot fi ambele adevărate, 
şi inconsistente dacă numai una dintre ele poate fi adevărată. 
De exemplu, opinia mea că persoanele care sunt prinse şofând 
după ce au consumat alcool ar trebui pedepsite sever şi opinia 
mea că după consumul de alcool oamenii tind să devină foarte 
încrezători în legătură cu propria competenţă la volan sunt con- 
sistente, de vreme ce pot crede în ambele, fără să sugerez 
existenţa vreunei contradicții. Opiniile mele că lupta cu ta- 
urii este un sport crud și că Londra se află în Anglia sunt de 
asemenea consistente, în ciuda faptului că nu există nici o legă- 
tură între ele. Totuşi, dacă aş crede că distrugerea ovulelor 
umane fecundate este imorală şi că folosirea dispozitivului in- 
trauterin (sterilet) este acceptabilă din punct de vedere moral, 
aș avea, probabil fără să ştiu, opinii incousistente. Aceasta pen- 

tru că dispozitivul intrauterin funcționează deseori distrugând 
ovule fecundate, mai degrabă decât prevenind doar ca ovulele 
să fie fecundate. Deci, aş crede şi că distrugerea ovulelor fe- 
cundate este imorală, şi că folosirea unui dispozitiv care de- 
termină uneori distrugerea ovulelor fecundate este acceptabilă 
din punct de vedere moral. Sau, pentru a reliefa mai puternic 
contradicţia, aș crede atât că distrugerea ovulelor umane fe- 
cundate este întotdeauna imorală, cât şi că nu este întotdeau- 
na imorală. 

Aplicarea consistentă a principiilor înseamnă a nu face 
excepții fără a avea bune temeiuri (vezi argumentul com- 
plicităţii la vinovăţie şi condiţii ad hoc). Dacă, de exemplu, 
un stat intervine în războiul civil din alt stat, să presupunem 
pe temeiuri umanitare, consistenţa cere ca o acţiune similară 
să fie întreprinsă în orice altă situație cu asemănări relevante. 
Lipsa consistenţei ar putea sugera că în prima ţară existau in- 
terese particulare pentru un anumit rezultat al războiului ci- 
vil în chestiune şi că principiul oferit nu era motivul real al im- 
plicării. 


continuum 


Vezi gândire în alb-negru, linie de demarcaţie şi argu- 
mentele pantei alunecoase. 


contradicţie 


Două enunţuri care nu pot fi împreună adevărate pentru că 
unul îl neagă pe celălalt. De exemplu, mă contrazic dacă spun 
şi că am fost, și că nu am fost la New York. Afirm şi neg că am 
fost acolo. Orice enunț poate fi contrazis dacă i se adaugă ca pre- 
fix cuvintele „nu este cazul ca“. (Vezi şi consistenţă și reduc- 
tio ad absurdum.) 

corelaţie = confundarea cauzei 


Eroarea de a considera o corelaţie drept dovadă convingătoare 
a unei conexiuni cauzale directe. Două tipuri de evenimente pot 
fi corelate (adică de câte ori apare unul, apare de obicei şi ce- 
lălalt) fără să existe o conexiune cauzală directă între ele. Doar 
din faptul că două lucruri sunt de obicei alăturate nu decurge că 
unul din ele este cauza celuilalt. Cu toate astea, mulți oameni 
tratează acest lucru ca şi cum orice corelaţie oferă o dovadă a 
unei legături cauzale directe. Dar o asemenea corelaţie poate 
rezulta dintr-o cauză comună celor două evenimente, din pură 
coincidenţă sau poate oferi, la fel de bine, o dovadă pentru o 
ipoteză alternativă, precum oferă pentru aceea care se pre- 
supune că decurge din ea (vezi explicaţii alternative). Asta nu 
înseamnă că pentru stabilirea cauzelor corelaţiile sunt irele- 
vante: dimpotrivă, ele sunt baza majorităţii judecăților despre 
cauze. Totuşi, este important să recunoaştem erorile comune pe 
care le fac oamenii atunci când raționează în legătură cu cauzele. 

Sunt uşor de găsit exemple de corelaţii care nu sunt pur în- 
tâmplătoare, dar care totuși ar fi absurd să fie tratate ca dovezi 
ale unei legături cauzale directe. De exemplu, există într-un grad 
înalt o corelaţie între numărul de la pantofi şi mărimea voca- 
bularului: oamenii cu numere mari la pantofi tind să aibă un vo- 
cabular mai bogat decât oamenii cu numere mai mici la pantofi. 
Dar faptul de a avea picioare mai mari nu este cauza îmbogățirii 
vocabularului; şi nici faptul de a avea un vocabular bogat nu este 
cauza creşterii piciorului. Explicaţia evidentă a corelaţiei este 
că picioarele copiilor sunt mult mai mici decât ale adulților şi, 
deoarece copiii dobândesc treptat vocabularul pe măsură ce 
cresc, nu este deloc surprinzător că, în medie, oamenii cu 
picioare mai mici au şi vocabularul mai restrâns. Cu alte cuvinte, 
mărimea piciorului şi mărimea vocabularului pot fi explicate în 
termenii trăsăturilor procesului de dezvoltare umană de la 
copilărie la maturitate: o cauză pe care o au în comun ambele 
fenomene observate. 

Corelaţiile pot fi mai degrabă rezultatul coincidenţei decât 
al legăturilor cauzale; acest lucru se întâmplă în special atunci 
când există relativ puţine exemple de corelaţii pe care să se poată 
baza o concluzie. De exemplu, o admiratoare superstițioasă a 
unei echipe sportive ar putea observa că ori de câte ori purta i- 
nelul norocos, echipa sa favorită câştiga; când a uitat să-şi 
pună inelul, echipa a pierdut. Fiind superstițioasă, a tras con- 
cluzia că, într-un fel, sau altul faptul că purta inelul a fost ca- 
uza victoriei echipei, când de fapt a fost pură coincidență, lu- 
cru pe care l-ar fi descoperit fără îndoială dacă ar fi urmărit re- 
laţia dintre performanţele echipei şi purtarea inelului pe parcursul 
unui an, să zicem. Raționamentul admiratoarei superstițioase este 
un exemplu al erorii de raționament cunoscută tradițional ca post 
hoc ergo propter hoc (numele latin pentru „după aceasta, deci 
din cauza aceasta“), o formă de raționament către care oamenii 
sunt în special înclinați. 

Descoperirea unei corelaţii între presupusa cauză şi efectul 
ei ar trebui să fie doar prima etapă în încercarea de a înțelege 
cauzele diferitelor fenomene; de fiecare dată este nevoie de o- 
explicaţie plauzibilă despre felul cum este determinat efectul res- 
pectiv de către cauză. Este de admirat scepticismul sănătos 
referitor la legăturile cauzale presupuse pe baza unei corelaţii 
observate, deși el poate fi dus prea departe. De exemplu, cel puţin 
un savant eminent a atacat o ipoteză foarte plauzibilă despre le- 
gătura cauzală dintre fumat şi cancerul pulmonar. Temeiurile 
acestei respingeri îşi au originea în genul de remarci de mai sus: 
posibilitatea ca două fenomene corelate să aibă o cauză comună, 
mai degrabă decât să fie unul cauza celuilalt. În ciuda gradului 
de corelare dintre faptul de a fi un fumător înrăit şi a face mai 
târziu cancer pulmonar şi, în ciuda explicaţiilor medicale con- 
vingătoare despre modul cum apare această legătură, savantul 
pretindea că dovezile arată altceva. El susținea că oamenii care 
sunt predispuşi genetic la cancer pulmonar sunt şi cei care se 
vor apuca mai probabil de fumat. Deci nu fumatul cauzează can- 

cerul pulmonar, ci faptul de a fi tipul de persoană care este pre- 
dispusă deopotrivă să se apuce de fumat și să aibă cancer pul- 
monar explică acea corelație observată între fumat şi cancerul 
pulmonar. Este posibil ca savantul să joace pur și simplu rolul 
avocatului diavolului pentru a-i determina pe ceilalți oameni 
de ştiinţă să-și rafineze raționamentele despre fumat. Dar, dacă 
nu aşa stau lucrurile, atunci ipoteza sa alternativă ar trebui 
evaluată pentru forța sa explicativă şi capacitatea predictivă. 


cuvinte persuasive 


Cuvinte ca „(în mod) sigur“, „evident“ şi „clar“, al căror rol 
principal este să-l convingă pe cititor sau ascultător de adevărul 
a ceea ce este asertat. Sunt folosite pentru efecte retorice (vezi 
retorică). 

În multe cazuri, folosirea unor asemenea cuvinte este justi- 
ficată, pentru că ar fi plictisitor să înşirăm dovezile copleşitoare 
în spijinul unei anumite aserțiuni precedate, spre exemplu, de 
„evident“. Viaţa este prea scurtă pentru a ne pierde timpul 
apărându-ne toate aserțiunile, mai ales atunci când există bune 
şanse ca persoana căreia ne adresăm să împărtăşească multe din 
opiniile noastre pe acea temă. Totuşi, se întâmplă câteodată să 
fie nevoie de mai mult decât de înflorirea retorică a folosirii u- 
nor cuvinte persuasive. În unele cazuri, cuvintele persuasive sunt 
folosite pentru a introduce concluzii neîntemeiate. Cititorii sau 
ascultătorii neatenți s-ar putea trezi dând din cap în semn de 
acord când întâlnesc aceste cuvinte familiare, fără să se oprească 
pentru a vedea dacă ceea ce este asertat este sau nu în mod evi- 
dent adevărat. Dacă cineva spune „Este evident că trebuie să cre- 
dem orice mărturie a poliţiei“, cuvântul „evident“ stă în locul 
unui argument pentru această concluzie şi în acelaşi timp ne in- 
vită să fim de acord cu vorbitorul. Dar care este premisa im- 
plicată de acest cuvânt? Probabil este ceva de genul „Poliția nu 
ar falsifica vreodată dovezi şi n-ar minți sub jurământ“. Totuși, 

această premisă sugerată este falsă: din păcate, există cazuri în 
care ofițeri de poliţie au falsificat dovezi şi au minţit sub ju- 
rământ. Folosirea cuvântului persuasiv în locul premisei îl face 
pe ascultător să scape mai uşor din vedere ceea ce este de fapt 
în joc . Acest tip de folosire a cuvintelor persuasive nu este în- 
totdeauna conştient, mai ales în conversaţie. Cei ce folosesc 
asemenea cuvinte nu încearcă întotdeauna să convingă pe cine- 
va de ceva despre care ei ştiu că nu este adevărat; deseori folo- 
sesc doar un mod prescurtat de a-şi exprima propriile opinii. 


ddacă 


Prescurtarea logicienilor pentru „dacă şi numai dacă“. 


deci 


Vezi cuvinte persuasive şi „prin urmare“ greșit şi „deci“ 
greşit. 


deducție 


Raţionare validă (vezi validitate) de la premise la con- 
cluzie. Argumentele deductive conservă adevărul, adică, dacă 
plecăm de la premise adevărate, concluzia trebuie să fie ade- 
vărată. Spre deosebire de inducţie, deducția de la premise ade- 
vărate garantează concluzii adevărate. 

De exemplu, următorul argument este deductiv: 

Dacă cineva conduce după ce a băut, merită să fie amendat. 
Tu conduci după ce ai băut. 
Deci meriţi să fii amendat. 

Dacă premisele sunt adevărate, concluzia trebuie să fie ade- 
vărată. Concluzia înfăţişează ceea ce este implicit în premise. 
Să luăm alt exemplu de deducție: 

Toţi zeii sunt nemuritori. 
Zeus este un zeu. 
Prin urmare Zeus este nemuritor. 

La fel, dacă premisele sunt adevărate, concluzia trebuie să 
fie adevărată. 


definiţie 


Vezi definiţie de dicționar, strategia Humpty Dumpty, 
definiţie stipulativă şi condiţii necesare și suficiente. 


definiţie persuasivă 


Formă de retorică prin care un cuvânt este definit într-un anu- 
mit mod emoţional sau printr-o eroare de tipul petitio principii 
(vezi petitio principii). În mod caracteristic, definiția va fi 
atunci folosită pentru a ajunge la concluzia dorită în problema 
în discuţie. 

De exemplu, cineva care defineşte „democraţia“ ca „lege a 
mulțimii“ este vinovat de folosirea unei definiții persuasive, căci 
conotațiile cuvântului „mulțime“ sunt negative şi sunt, fără în- 
doială, gândite să stârnească opoziție faţă de democraţie; în cele 
mai multe discuţii despre democraţie, acest gen de definiţie ar 
fi o eroare petitio principii în legătură cu valoarea democraţiei. 


definiţii de dicţionar 
Explicații pentru felul în care cuvintele sunt şi au fost 
folosite. Unii oameni consideră dicționarul ca fiind judecă- 


torul final în problema sensului cuvintelor. De exemplu, aseme- 
nea persoane vor presupune că la întrebarea „Ce este arta?“ se 

poate răspunde consultând cel mai bun dicționar pe care-l avem 
la dispoziţie. Dar este prea optimist să credem acest lucru: 
când cineva pune o întrebare de genul „Ce este arta?“ nu cere 
o informaţie de acest gen. Știm cu aproximaţie în ce sens folo- 
sesc oamenii cuvântul „artă“, dar asta nu rezolvă problema a ceea 
ce este arta de fapt, sau dacă anumite moduri în care este folosit 
cuvântul pot fi justificate sau nu. Un răspuns satisfăcător la în- 
trebare depăşeşte cu mult descrierea practicii lingvistice şi ne 
va spune, poate, dacă este întemeiat să folosim cuvântul pen- 
tru, spre exemplu, o oaie moartă suspendată într-un bazin de al- 
dehidă formică. 

Simpla înregistrare a folosirii anumitor cuvinte este neu- 
tră pentru problema dacă există o justificare independentă pen- 
tru folosirea cuvintelor în acest fel. Mai mult, definițiile de 
dicţionar sunt de obicei destul de scurte şi deseori oarecum 
vagi (vezi vaguitate); uneori oferă doar sinonime sau sino- 
nime aproximative ale cuvântului în chestiune. Ar fi tentant 
să începi o discuţie despre natura dreptăţii consultând un 
dicţionar demn de încredere, pentru a vedea cum este folosit 
cuvântul în mod obişnuit. Dar asta nu va răspunde la întrebarea 
filosofului politic „Ce este dreptatea?“. În cel mai bun caz, 
ar putea oferi un punct de plecare pentru discuţie. A trata 
dicționarul ca pe un arbitru în dezbateri de acest gen înseam- 
nă a-i acorda o autoritate nepotrivită; presupune supoziţia că 
folosirea comună a termenului este aceea pentru care există 
cea mai bună justificare, o supoziție care de obicei nu e în- 
temeiată. 

Asta nu înseamnă că dicționarul nu poate fi judecătorul fi- 
nal în unele probleme; dacă vrem să ştim cum sunt întrebuin- 
tate cuvintele şi cum sunt ortografiate convențional, aici trebuie 
să ne uităm. Totuşi, este o greşeală să aşteptăm ca dicționarul 
să ofere răspunsuri la întrebări teoretice precum „Ce este arta?“ 
sau „Ce este dreptatea?“. (Vezi şi eroarea etimologică, strate- 
gia Humpty Dumpty şi definiţie stipulativă.) 

definiţii operaţionale 


Alt nume al definiţiilor stipulative. 


definiţii stipulative 


Definiţii care sunt mai curând rezultatul unor decizii 
conştiente şi explicite cu privire la felul în care va fi folosit un 
cuvânt sau o expresie, decât definiţii bazate pe analiza felului 
în care sunt folosite cuvintele în mod obişnuit (vezi definiții de 
dicţionar). A da o definiție stipulativă unui cuvânt sau unei ex- 
presii este echivalent cu a spune „Voi folosi acest cuvânt sau ex- 
presie în acest fel, chiar dacă el este uneori folosit într-un înțe- 
les uşor diferit“. Pentru a evita confuzia, este deseori necesar 
să clarificăm ce înțelegem exact printr-un anumit cuvânt sau ex- 
presie. Asta e important în special dacă îl folosim într-un mod 
neuzual sau dacă are mai multe interpretări posibile. De obicei, 
asta înseamnă a da o definiție mai restrânsă sau cel puţin mai 
selectivă decât cea din dicționar. Ar fi absurd să ne oprim să dăm 
definiții tuturor termenilor importanți dintr-un argument. Pen- 
tru a putea comunica, trebuie să facem numeroase supoziţii de- 
spre cunoaşterea lingvistică şi opiniile împărtăşite de toată 
lumea. Totuşi, în special în domeniul cercetării empirice, de- 
finițiile stipulative ale termenilor cheie pot preveni confuzii. 

De exemplu, o echipă de psihologi cercetători în probleme 
de educaţie ar putea stipula că atunci când descriu pe cineva drept 
„inteligent“, pentru scopurile proiectului de cercetare, vor în- 
țelege că acea persoană este capabilă să obțină un scor mai mare 
de 100 la un test de inteligență. Cuvântul „inteligență“ este 
oarecum vag dacă nu i se dă o definiţie precisă sau nu este folosit 
într-un context în care este implicată o asemenea definiție. A da 
o definiţie stipulativă duce aici la evitarea confuziei, explicitând 
modul în care cercetătorii folosesc termenul. Când sunt folosite 
în ştiinţele experimentale, definițiile stipulative sunt deseori nu- 
mite definiții operaționale. 

Totuşi, folosirea definiţiilor stipulative poate duce uneori la 
neînțelegeri. Dacă cineva ar urma să citească raportul psi- 
hologilor din exemplul de mai sus, uitând că termenul „in- 
teligent“ a fost folosit în acest fel, ar înțelege termenul într-un 
sens mai colocvial. Rezultatul ar fi un eşec al comunicării. 
Asemenea neînţelegeri apar, cel mai probabil, când se dau 
definiții stipulative pentru cuvinte care sunt folosite în mod 
obişnuit şi când aceste definiții diferă semnificativ de cele din 
viaţa de zi cu zi. 

E important să înțelegem că în limbajul comun termenii nu se 
debarasează uşor de asociaţiile lor caracteristice şi că mulți cititori 
vor reveni la folosirea comună a termenului dacă nu le este am- 
intită frecvent definiţia stipulativă. „Sărăcie“, de exemplu, este 
un cuvânt emoțional (vezi limbaj emoţional), care sugerează o 
mare strâmtorare şi o lipsă a necesităților de bază precum hrana, 
adăpostul şi îmbrăcămintea. Unii sociologi folosesc totuşi terme- 
nul în mod diferit, stipulând că sărăcia este totdeauna relativă la 
nevoile sociale caracteristice unei anumite societăți. Folosind 
această definiţie stipulativă, s-ar putea arăta că o persoană din 
Marea Britanie contemporană care nu-şi poate permite să dețină 
un televizor color urmează a fi considerată din acest motiv o per- 
soană care se află într-o stare de sărăcie. Totuşi, dacă rezultatele 
acestui tip de investigaţie sociologică a sărăciei sunt publicate în 
cotidiane, pentru cei mai mulți cititori va fi greu să țină minte 
definiția specială a „sărăciei“ care a fost folosită. Cuvintele sunt 
încăpăţânate: ele rezistă la încercarea de a le elibera de sensul lor 
de zi cu zi şi în multe situații este mai bine să se inventeze un nou 
termen, decât să se stipuleze un sens neuzual pentru un termen 
vechi (vezi şi strategia Humpty Dumpty). 


distragerea atenţiei 


Vezi heringi roşii, irelevanță, răspunsul politicianului şi 
ecran de fum. 

dovadă 


Vezi dovada anecdotică, empiric şi „cercetările arată 
că...“ 


dovadă anecdotică 


Dovadă bazată pe unele relatări despre ceea ce ni s-a în- 
tâmplat nouă sau cunoscuților noştri. În multe situații, aceasta 
este o dovadă foarte slabă şi implică, în mod caracteristic, ge- 
neralizarea pornind de la un caz particular (vezi generalizare 
pripită). 

De exemplu, dacă dezbateţi problema acupuncturii ca al- 
ternativă adecvată la medicina convenţională, cineva v-ar pu- 
tea spune că prietenul său a încercat acupunctura şi că se pare 
că aceasta a făcut minuni. Prezentată astfel, aceasta este numai 
o dovadă anecdotică. În primul rând, există riscul ca detaliile 
să sufere modificări, de vreme ce sunt repovestite. Mai mult, ar 
fi iresponsabil să se susțină pe baza acestui singur caz că acu- 
punctura este o alternativă la medicina convenţională : dovada 
anecdotică este diferită de investigația ştiinţifică a eficacității 
acupuncturii. De exemplu, un om de ştiinţă care cercetează 
această problemă ar dori să aibă un grup de control pentru a 
vedea dacă bolnavii se însănătoşesc spontan, fără a urma nici 
un tratament. Omul de ştiinţă ar lua în considerare mai mult de- 
câtun singur caz şi ar urmări evoluţia cazurilor individuale pen- 
tru a vedea dacă sănătatea se îmbunătăţeşte rapid. Şi, desigur, 
vor trebui făcute comparații între efectele acupuncturii şi mai 
multe tehnici medicale convenţionale, ţinând seama de efectul 
placebo şi de posibilitatea unei însănătoşiri spontane. Dovada 
anecdotică nu poate produce, de obicei, acest tip de informaţii 
într-o formă demnă de încredere. 

Expresia „dovadă anecdotică“ este des folosită pentru a 
sugera că dovada este numai anecdotică, deci într-un mod peio- 
rativ. Totuşi, nu orice dovadă anecdotică este nesigură: dacă 

avem temeiuri să ne încredem în sursa acestei dovezi, atunci 
dovada anecdotică poate ajuta la susținerea sau la subminarea 
unei concluzii. Într-adevăr, multe tipuri de cercetări ştiinţifice 
încep prin examinarea dovezilor anecdotice despre fenomenul 
ce urmează a fi investigat şi, pe această bază, dezvoltă o metodă 
de a testa dacă această dovadă este sau nu în sprijinul proble- 
mei în cauză. De exemplu, cercetarea unor posibile tratamente 
ale crampelor nocturne la pacienţii în vârstă ar putea începe de 
la considerarea dovezii anecdotice că administrarea chininei în 
apă tonică reduce frecvența acestora. Examinarea în detaliu a 
pacienților ar putea dezvălui apoi că dovada anecdotică este ne- 
sigură şi că efectul chininei asupra incidenței crampelor este mi-. 
nim. 

Oportunitatea utilizării dovezilor anecdotice depinde în în- 
tregime de context şi de tipul de dovadă anecdotică de care dis- 
punem. 


echivocaţie 


Tip de ambiguitate lexicală în care acelaşi cuvânt sau ex- 
presie este folosit de două sau mai multe ori într-un argument, 
dar de fiecare dată într-un sens diferit. Vorbitorul tratează în- 
trebuințările diferite ale cuvântului sau expresiei ca şi cum ar 
avea acelaşi sens. 

De exemplu, să luăm în considerare această variantă a unei 
deducții bine cunoscute: 

Toţi oamenii-sunt muritori. 
Pelé este om. 
Totuşi Pelé este nemuritor. 
Deci cel puţin un om este nemuritor. 
Sau aceasta: 
Toţi oamenii sunt muritori. 
Boudicca nu este un om. 
Deci este posibil ca Boudicca să fie nemuritoare. 

Cum poate fi adevărat în primul exemplu şi că Pelé este un 
om (şi deci muritor) şi că Pele este nemuritor? Asta pare să fie 
echivalent cu a spune că Pele este muritor şi că Pele nu este mu- 

ritor: contradicţie pură. Răspunsul este că termenii „muritor“ 
Şi „nemuritor“ sunt folosiţi într-un mod care creează confuzie, 
permițând unei persoane să fie şi una şi alta, fără să fie vorba 
de o contradicție. „Muritor“ înseamnă aici „va muri“; dar „ne- 
muritor“ nu se referă la absența morţii corporale, ci se referă de 
fapt la acele persoane a căror faimă va rezista şi după moarte. 
Folosindu-le în acest fel, nu este nici o contradicţie în a pretinde 
Şi că un om va muri şi că este totuşi nemuritor. 

Al doilea argument dă un exemplu suplimentar de echivo- 
cație. De data aceasta, cuvântul folosit în sensuri diferite este 
„om“: în prima premisă, unde apare la plural, are înțelesul de 
„ființe umane“; în a doua premisă are înțelesul de „ființă umană 
de gen masculin“. Amândouă aceste exemple sunt oarecum 
forţate: concluziile sunt în mod deliberat paradoxale şi este 
improbabil să creeze confuzie autentică. 

Să luăm alt exemplu, de data asta puțin mai realist. Cineva 
ar putea argumenta în următorul fel: 

Nu poate fi drept să înşeli pe cineva deliberat. 
Deci nimeni nu are dreptul să înşele pe cineva deliberat. 

În prima premisă, cuvântul „drept“ este folosit în sensul de 
„drept din punct de vedere moral“; în a doua, pare să se refere 
la drepturi legale, care, deşi înrudite, nu sunt același lucru. În 
mod evident, multe acțiuni care sunt nedrepte din punct de 
vedere moral nu sunt interzise de lege: de exemplu, ar putea fi 
nedrept din punct de vedere moral să mănânci carne, care 
provine din sacrificarea fără milă a unui animal, dar, după cum 
stau lucrurile, avem dreptul legal de a face asta, dacă vrem. A 
trece în acest fel de la ceea ce este drept din punct de vedere 
moral la ceea ce avem dreptul legal să facem este o formă de 
echivocaţie. Acest tip de echivocaţie ia naştere în general din 
neatenție; totuşi, multe cazuri de echivocaţie implică deliberat 
o înțelegere greşită (vezi şi om de paie). 

Dacă, spre exemplu, cineva susține egalitatea ca ţel politic, 
este foarte puţin probabil să înțeleagă „egalitatea“ în sensul de 

„uniformitate totală“. Cerinţa egalității este în general cerința 
egalității de tratament, egalității de respect, egalității în acce- 
sul la putere, egalităţii de şanse, de a nu se ţine cont de trăsă- 
turi nerelevante ş.a.m.d. Nu este aproape niciodată cerința ca 
fiecare să fie tratat exact în acelaşi fel, în orice privință. Şi nici 
nu-și propune drept scop crearea unei lumi în care toți să tindă 
pe cât posibil spre identitate. Totuşi, unii critici ai egalitarismu- 
lui oscilează între interpretarea „egalităţii“ în sensurile descrise 
mai sus și în interpretarea ei ca „uniformitate“. Argumentul lor 
are în general următoarea formă: 

Vrei egalitate (în tratament, respect, acces la putere, 

şanse etc.). 

Egalitatea (în sensul de uniformitate totală) este un scop 

nerealizabil şi indezirabil. 

Prin urmare ceea ce vrei este nerealizabil şi indezirabil. 

Enunţat în acest fel, este uşor de văzut că acest tip de criti- 

că implică echivocaţia în legătură cu sensul „egalității“. Aseme- 
nea echivocaţii nu sunt necesar deliberate. Când sunt deliberate, 
sunt de obicei o formă de sofistică sau, poate, de gândire 
deziderativă. 


ecran de fum 


Truc retoric (vezi retorică) prin care vorbitorul îşi ascunde 
ignoranța sau necinstea printr-un jargon lipsit de sens, printr-o 
falsă profunzime sau sofistică. La prima vedere, ascultătorul 
naiv poate fi păcălit de declaraţiile care sună inteligent; la o in- 
specție mai atentă, se dovedeşte că nu s-a spus nimic important. 


empiric 
Bazat pe experiență sau observaţie. Cercetarea științifică 


este empirică: este bazată pe dovezi obținute prin observație, care 
sunt folosite pentru a susține sau a respinge (vezi respingere) 

o ipoteză. De exemplu, un cercetător care ar dori să descopere 
dacă un anumit somnifer îi ajută într-adevăr să doarmă pe cei 
„care au insomnii ar face un test empiric. Acest lucru ar putea im- 
plica o comparaţie între felul în care doarme un grup mare de 
pacienţi care au luat somniferul şi un grup asemănător, care nu 
l-a luat. 

(Vezi şi dovada anecdotică, inducția şi „cercetările arată 
că...) 


entimemă 


Argument cu o premisă suprimată. Cu alte cuvinte, este un 
argument cu o asumpțţie tacită, fără de care concluzia ar fi non 
sequitur. 

Să luăm următorul exemplu: 

Acest ziar publică minciuni în mod fățiș, deci ar trebui in- 
terzisă apariţia sa. 

Cel ce enunță această propoziție poate la fel de bine să în- 
făţişeze un argument implicit, în loc să aserteze pur şi simplu 
o opinie (vezi aserţiune): există o premisă neenunțată, care, da- 
că este adăugată, transformă exemplul nostru într-o deducție. 
Structura argumentului complet ar fi: 

Oricărui ziar care publică minciuni în mod fățiş ar trebui 
să i se interzică apariţia. 

Acest ziar publică minciuni în mod fățiș. 

Deci acestui ziar ar trebui să i se interzică apariția. 

Evident, ar fi fost plictisitor şi nenecesar să înfățişăm întregul 
argument şi, în cele mai multe situaţii, premisa suprimată ar fi 
fost destul de uşor de înţeles. Totuşi, în multe cazuri în care 
asumpțţiile nu sunt făcute explicite, scopul este ambiguitatea. 
De exemplu, dacă cineva ar declara: „Fumatul în restaurante este 
neplăcut pentru nefumători, deci ar trebui să fie interzis“, n-ar 
fi clar care este premisa implicită. Ar putea fi „Toate activitățile 
publice care sunt neplăcute pentru unii oameni ar trebui să fie 

interzise“ (ceea ce, dacă ar fi luat în serios, ar duce la o limitare 
serioasă a libertății individuale, vezi argumentul complicității 
la vinovăţie); sau poate „Toate activitățile publice care sunt ne- 
plăcute pentru un număr foarte mare de oameni ar trebui să fie 
interzise“ (şi acest lucru, dacă ar fi aplicat unei serii de cazuri, 
ar duce la limitarea serioasă a libertății individuale). Poate aici 
este vorba de o asumare implicită a cunoscutelor efecte peri- 
culoase ale fumatului pasiv, care face un caz special din inter- 
zicerea fumatului în restaurante. ; sau poate principiul asumat 
este că orice activitate publică sau privată care este supărătoare 
pentru alții ar trebui declarată ilegală (un principiu extrem şi in- 
aplicabil). În acest tip de cazuri, este important să fie clarificată 
premisa neenunțată. Deseori, vorbitorii sunt oarecum neclari în 
privinţa premiselor implicite; în asemenea cazuri, folosirea lui 
„deci“ sau „prin urmare“ poate fi greşită (vezi „prin urmare“ 
greşit și „deci“ greşit). 


eroare 


Vezi eroare formală, eroare neformală, „asta este o 
eroare“ şi multe alte articole ale acestei cărți. 


eroare formală 


Orice formă nevalidă de argument, adică în care premise- 
le pot fi adevărate fără ca şi concluzia să fie în mod necesar ade- 
vărată (vezi şi non sequitur). Spre deosebire de argumentele 
valide (vezi validitate), erorile formale nu conservă adevărul: 
structura lor nu garantează o concluzie adevărată din premise 
adevărate. Chiar dacă se dovedeşte adevărată concluzia, ea tot 
nu a fost derivată printr-o metodă sigură. 

Un exemplu de eroare formală este oferit de argumentul fa- 
miliar al vânătorii de vrăjitoare. De exemplu, o persoană în- 
grijorată de răspândirea vrăjitoarelor ar putea argumenta în 
felul următor: 

Toate vrăjitoarele au pisici negre. 
Vecina mea are o pisică neagră. 
Deci vecina mea trebuie să fie vrăjitoare. 

Acesta este un raționament incorect, căci structura sa este 
nevalidă. Din faptul că vecina are o pisică neagră nu decurge că 
ea este vrăjitoare, chiar dacă prima premisă este adevărată. Pri- 
ma premisă nu ne spune că toate posesoarele de pisici negre 
sunt vrăjitoare; ci doar că toate vrăjitoarele au pisici negre, ceea 
ce nu este deloc același lucru. Pentru ca această concluzie să de- 
curgă din premise, prima premisă ar trebui să enunţe că toate vrăji- 
toarele și numai ele posedă pisici negre, altfel lasă deschisă posi- 
bilitatea ca unele persoane care posedă pisici negre să nu fie vrăji- 
toare şi astfel posibilitatea ca vecina celui ce argumentează să nu 
fie vrăjitoare. Deşi atunci când este enunțat în acest fel este rela- 
tiv uşor de stabilit ce este greşit în acest mod de argumentare, la 
prima vedere raționamentul poate fi totuși ispititor. Termenul 
„eroare“ este folosit, într-un sens mai slab, pentru orice raționa- 
ment greşit. (Vezi eroare neformală şi „asta este o eroare.) 


eroare genetică 


Eroare neformală de forma „x provine din y, deci x trebuie 
să aibă acum nişte trăsături comune cu y“, deşi de obicei rațio- 
namentul este mai degrabă sugerat decât enunțat explicit. Nu es- 
te un mod de argumentare sigur, deoarece în multe cazuri sin- 
gura legătură dintre un lucru şi descendentul său este cea ge- 
netică; doar din faptul că un lucru s-a născut din altul nu rezultă 
că el are vreo trăsătură importantă comună cu originea sa. 

E uşor de văzut ce este greşit în acest tip de raționare dacă 
luăm niște exemple extreme: puii provin din ouă, dar nu decurge 
de aici, în nici un caz, că puii adulți se vor sparge când cad şi 
nici că sunt ingredientul principal al bezelelor; cărţile sunt 
tipărite pe hârtia obținută din lemnul copacilor, dar nu rezultă 
că ele trebuie udate sau văruite anual. 

Filosoful Friedrich Nietzsche este uneori acuzat de a fi 
comis această eroare în cartea sa Genealogia moralei. Intenţia 
sa era să arate că originile unor concepte morale cheie se află 
în resentiment şi ura de sine. Ideea era că, indicând originea is- 
torică a unor sentimente altruiste, subminează locul primordial 
acordat acestora în morala creştină. Totuşi, chiar dacă a avut 
dreptate în legătură cu originile acestor concepte, cu siguranță 
nu urmează de aici că ele sunt mai puţin importante astăzi, din 
cauza sursei lor originare. 

Episcopul Wilberforce a folosit eroarea genetică în scopuri 
retorice (vezi retorică), atunci când a argumentat împotriva 
teoriei evoluționiste a lui Charles Darwin. Într-o dezbatere 
publică cu Thomas Huxley, un apărător al concepţiei lui Dar- 
win, el a întrebat din partea cui este Huxley descendent din 
maimuțe, a bunicului sau a bunicii. Sugestia era că dacă Hux- 
ley descindea din maimuțe, atunci unul sau ambii bunici ai săi 
trebuie să fi avut evidente trăsături asemănătoare maimuțelor. 
Este de presupus că aceasta trebuia să fie o respingere cu mij- 
loacele strategiei consecințelor absurde. Totuşi, era greșită în 
cel puţin două privinţe. În primul rând, era o caricatură a con- 
cepţiei lui Darwin (vezi om de paie), deoarece Darwin a susţi- 
nut că oamenii au ca strămoşi imediaţi creaturi asemănătoare 
maimutelor, nu maimuțe; el a susținut, de asemenea, că proce- 
sul evoluției a fost gradual, având loc pe parcursul a mii de ani, 
nu în câteva generaţii. Dar cealaltă greşeală, mai importantă, a 
fost supoziţia lui Wilberforce că ceea ce provine din maimuțe 
trebuie să fie asemănător maimuţelor. Dacă este aşa sau nu, de- 
pinde în întregime de natura provenienţei. 

O formă obişnuită a erorii genetice apare atunci când se e- 
xaminează originile unui cuvânt cu scopul de a determina sen- 
sul său actual (vezi eroarea etimologică). Aici, şi în toate ca- 
zurile de erori genetice, poate fi adevărat că există o legătură 
importantă între origine şi descendenții ei, dar simpla relaţie ge- 
netică nu garantează acest lucru. 

eroare neformală 


Orice tip de argument greșit sau nesigur, diferit de eroarea 
formală. Erorile neformale pot fi forme de argument perfect 
valide din punctul de vedere al structurii lor logice. Cartea de 
față cuprinde multe articole despre erorile neformale. De 
exemplu, eroarea etimologică nu este o formă de argument 
nevalidă, ci mai degrabă este un mod de argumentare bazat 
pe premisa falsă că sensul unui cuvânt este întotdeauna fixat 
de sensul său originar sau de sensul originar al părţilor sale 
constitutive. Ori de câte ori am catalogat un tip de argument 
drept o eroare, am indicat dacă este o eroare formală sau ne- 
formală. Ar fi putut părea mai practic să fi evitat ambiguitatea 
lexicală, inventând un termen alternativ pentru „eroare ne- 
formală“; totuşi, deoarece multe moduri de argumentare de- 
scrise în această carte au nume bine stabilite, acest lucru ar 
fi necesitat redenumiri substanţiale, care ar fi putut crea o mai 
mare confuzie decât menţinerea termenului „eroare“. 

Mai există o întrebuințare a cuvântului „eroare“, care ar fi 
mai bine să fie evitată: ca sinonim pentru „ceva fals“. Astfel, 
în propoziţia „E o eroare să credem că putem face să dispară 
şomajul“, vorbitorul folosește cuvântul în acest sens: asertează 
pur şi simplu că nu este adevărat că toată lumea poate avea 
o slujbă. Nu este vorba de vreo structură particulară, o tehnică 
sau un mod de raționare prezentate ca o presupusă eroare; mai 
degrabă vorbitorul foloseşte termenul pentru a-şi exprima 
un puternic dezacord cu punctul de vedere opus. Acest sens 
colocvial al „erorii“ este uneori întrebuințat ca o formă de re- 
torică: folosind conotaţiile cuvântului, un polemist poate 
încerca deliberat să-i convingă pe cititori sau ascultători că 
punctul de vedere opus implică un raționament greşit, în 
timp ce, de fapt, nu este vorba decât de exprimarea dezacor- 
dului (vezi şi echivocaţie și „asta este o eroare“). 

eroarea bunei companii 


Vezi eroarea proastei companii și competență univer- 
sală. 


eroarea democratică 


Metodă de raţionare nesigură ce tratează opiniile exprimate 
prin vot ale majorității ca pe o sursă de adevăr și ca pe un ghid 
sigur de acțiune în orice problemă. Aceasta este o eroare ne- 
formală. Democraţia politică este de dorit pentru că permite par- 
ticiparea politică la scară largă şi poate asigura un control 
preţios asupra posibililor tirani. Totuşi, există multe domenii ale 
vieţii în care votul ar fi o modalitate foarte nesigură de a des- 
coperi care este cel mai potrivit mod de acțiune. Oamenii care 
cedează erorii democratice simt nevoia să supună la vot o 
hotărâre ori de câte ori este posibil, presupunând în mod naiv 
că acesta este cel mai bun mod de a descoperi adevărul în toate 
împrejurările sau că este cea mai bună strategie de a lua decizii 
raționale. Dar, în mod evident, dacă majoritatea votanţilor sunt 
în mare măsură ignoranţi în problema pentru care votează, 
acest lucru este probabil să se reflecte în felul în care votează. 

De exemplu, un pilot care trebuie să hotărască dacă aterizea- 
ză de urgenţă sau nu, din cauza condiţiilor atmosferice proaste, 
ar fi rău sfătuit dacă le-ar permite pasagerilor să voteze în 
această problemă; nici o decizie a majorităţii nu s-ar baza pro- 
babil pe o cunoaștere completă a consecinţelor posibile şi pe o 
apreciere a pericolelor ce s-ar putea ivi. Ar fi de asemenea o re- 
nunţare la îndeplinirea responsabilităților dacă pilotul s-ar es- 
chiva de la luarea deciziei. Deseori, cei ce vor să supună la vot 
decizii importante folosesc procedura democratică pentru a nu- 
şi asuma responsabilitatea pentru deciziile pe care le iau: cu alte 
cuvinte, încrederea lor în procedura democratică implică un fel 
de gândire deziderativă, de vreme ce le convine să nu fie puşi 

în situaţia de a-şi asuma responsabilitatea finală. Adevărul este 
că democraţia este prețioasă numai în unele împrejurări; în al- 
tele este complet nepotrivită. În general este nevoie de o ma- 
joritate informată, nu doar de o majoritate. 


eroarea etimologică 


Trecerea nesigură şi deseori greşită de la sensul originar 
al unui cuvânt la sensul său actual. 

Formă de eroare genetică, eroarea etimologică este o 
eroare neformală. Etimologia este studiul originii cuvin- 
telor. Acest tip de trecere este uneori informativ, dar nu este 
deloc demn de încredere: datorită faptului că un cuvânt sau 
o expresie a avut, la origine, un anumit înțeles, supoziţia este 
că va păstra întotdeauna acel înţeles, chiar dacă este doar o 
parte a unui cuvânt şi este folosit într-un context diferit, 
poate cu mii de ani mai târziu, deseori fără a cunoaşte sen- 
sul originar. Dar analiza etimologică este doar uneori valoroasă 
pentru înțelegerea sensului contemporan: nu rezultă că un cu- 
vânt va continua să aibă întotdeauna un anumit sens pentru 
că acela a fost sensul pe care l-a avut la origine. Pentru cei 
care şi-au petrecut mulți ani perfecționându-şi cunoaşterea lim- 
bilor clasice eroarea etimologică este foarte tentantă şi îi cad 
pradă frecvent. Cu toate astea, etimologia ar trebui folosită 
numai atunci când este într-adevăr edificatoare. Problema este 
că sensurile cuvintelor nu sunt fixâte în întregime de origi- 
nile lor, deşi cuvintele păstrează adesea urme ale sensurilor 
originare. Cel mai sigur indicator al sensului unui cuvânt 
este folosirea sa curentă, mai degrabă decât etimologia lui 
(vezi şi definiţie de dicţionar şi definiţie stipulativă). 

De exemplu, cuvântul „postum“ este compus din două 
cuvinte latinești, „post“, care înseamnă „după“ și „humus“, 
care înseamnă „pământ“, cu sensul implicit de îngropare în 
pământ. „Postum“ este în prezent folosit cu referire la un copil 

născut după moartea tatălui său, sau, mai comun, cu referire 
la o carte publicată după moartea autorului său. Deci sensul 
esenţial este „după moarte“. Totuși, cineva care comite eroarea 
etimologică ar putea insista că „postum“ n-ar putea fi folosit 
în mod corect cu referire la copilul sau la opera unei persoane 
al cărui corp s-a pierdut în mare, sau a fost incinerat, pentru 
că nu a fost îngropat în pământ. Aceasta ar fi pedanterie. Şi 
ar trăda, de asemenea, necunoaşterea naturii limbajului. 

Cuvântul englezesc „drab“ (cârpă) însemna la origine 
„prostituată“. Totuşi, dacă cineva descrie astăzi hainele unei 
femei drept „cârpă“, asta se referă numai la felul în care se 
îmbracă, şi nu la profesia ei. Cuvântul „horror“ provine din- 
tr-un cuvânt latinesc care sugerează zbârlirea părului de groa- 
ză: acest fapt etimologic este interesant şi coincide în mare 
măsură cu folosirea sa în prezent aşa încât, de exemplu, un 
film horror este tipul de film care face să ţi se ridice părul de 
groază. Dar faptul etimologic nu fixează în nici un caz sen- 
sul pentru totdeauna. 

Eroarea etimologică este comisă uneori în discursurile 
politice, ca o formă de retorică. Cei care scriu discursurile 
încep adesea prin a căuta originile unui cuvânt-cheie în dis- 
curs. Apoi dezvoltă această temă pentru a demonstra punctul 
de vedere cerut, susținând că dezvăluie sensuri interesante ce 
există latent în cuvântul respectiv. Aşa de exemplu, cineva care 
sprijină discuţiile contradictorii pe probleme politice în Par- 
lamentul Britanic ar putea atrage atenţia asupra faptului că ter- 
menul „Parlament“ are ca origine cuvântul franțuzesc parle- 
ment, Care înseamnă „vorbire“ şi l-ar putea folosi apoi pen- 
tru a argumenta că, prin urmare, (exemplu de „prin urmare“ 
greșit) ar trebui ca problemele să fie discutate mai mult în Par- 
lament (vezi eroarea temeiurilor nesatisfăcătoare). Totuşi, 
sensul prezent al „Parlamentului“ nu poate fi redus la asta; 
chiar dacă mai conţine urme ale sensului originar, sensul 
central este de corp legislativ suprem al Marii Britanii. 

eroarea jucătorului de noroc 


Eroarea de a crede că la jocurile de noroc şansele de câştig 
cresc pe măsură ce pierzi mai mult. Jucătorii sunt în mod spe- 
cial înclinați să creadă că dacă n-au câștigat de mult timp, 
şansele lor de câştig la următoarea rundă sunt mult sporite. 
Pentru multe jocuri de noroc, cum este ruleta, asta este doar 
gândire deziderativă. Într-un simplu joc de aruncat cu banul, 
este la fel de probabil să cadă cap sau să cadă pajură, pre- 
supunând că moneda este echilibrată. Deci, dacă arunc cu ba- 
nul de o sută de ori, este de așteptat să cadă cap de aproxima- 
tiv cincizeci de ori. Asemănător, la ruletă este la fel de proba- 
bil să cadă un număr roşu sau unul negru (deşi nu există chiar 
50 la sută şanse pentru fiecare, deoarece la majoritatea ruletelor 
numărul zero este verde). De aici, jucătorul necritic va conchide 
că dacă a căzut cap de mai multe ori la rând sau dacă a ieșit de 
mai multe ori la rând un număr roşu la ruletă, atunci, după o pre- 
supusă „lege a mediei“, este foarte probabil ca următorul să fie 
pajură sau un număr negru. 

Cu toate astea, cum nici banul, nici ruleta nu au memorie, 
nu-și pot aminti în niciun fel rezultatele rotaţiilor anterioare şi 
nu pot ajusta, în consecinţă, rezultatul jocului în acest moment. 
Prin urmare, ori de câte ori este aruncată o monedă echilibrată, 
există aceleaşi şanse de 50 la sută să cadă cap şi probabilitatea 
aceasta nu se schimbă niciodată, indiferent de câte ori la rând 
se întâmplă să cadă pajură; ori de câte ori o ruletă echilibrată 
este învârtită, există exact aceeaşi şansă ca bila să se oprească 
pe negru. 

Jucătorii care își spun „N-am câştigat azi, nici ieri, deci 
şansele mele de a câştiga mâine trebuie să fi crescut mult“ se 
înşală amarnic. Au căzut peste o versiune a acestei foarte 
răspândite erori neformale. 

Sunt, desigur, unele jocuri în care şansele de a câştiga sau 
de a pierde variază: de exemplu, aşa numita ruletă rusească. Se 
pune un singur glonț într-o armă, lăsând cinci spaţii goale. 
Dacă cineva îşi îndreaptă arma spre tâmplă şi trage, are o şan- 

să din şase de a se împuşșca. Presupunând că arma trece automat 
la următorul spaţiu liber, următoarea persoană va avea o şansă 
din cinci de a se împuşca; următoarea, una din patru; şi aşa mai 
departe, până când cineva este într-adevăr împuşcat. Dacă to- 
tuşi butoiaşul armei este rotit după ce fiecare persoană apasă pe 
trăgaci, atunci, ca la ruleta convenţională, şansele nu se schim- 
bă de la caz la caz; există întotdeauna o şansă din şase de a fi 
împuşcat, până când cineva este într-adevăr împuşcat. Eroarea 
jucătorului constă în a confunda ultimul tip de joc cu primul, 
deşi de obicei rezultatele calculului greşit sunt mai puțin serioase 
decât la ruleta rusească. 


eroarea proastei companii 


A ataca punctul de vedere al unei persoane doar pe temeiul 
că acesta a mai fost susținut de o persoană care este în mod evi- 
dent rea sau stupidă. Aceasta este o eroare neformală. Se su- 
gerează că dacă o persoană care este în mod evident rea sau stu- 
pidă a susținut acel punct de vedere, trebuie să fii tu însuţi rău 
sau stupid pentru a-l susţine. Se vede clar că aceasta nu este o 
formă sigură de argumentare dacă luăm în considerare exem- 
ple particulare. 

De exemplu, un savant care, după ce a condus multe experi- 
mente ajunge la concluzia că există o formă limitată de telepatie, 
nu trebuie să renunţe la aceste descoperiri pentru simplul fapt 
că mulți oameni cred în telepatie doar din cauza gândirii 
deziderative. Savantul are dovezi pentru opiniile sale; ceilalți 
oameni nu au decât dorinţa ca aceste lucruri să se petreacă. Dar 
faptul că ei sunt o companie intelectuală proastă nu subminează 
în nici un fel concluzia savantului. 

Un al doilea exemplu: dacă dumneavoastră susțineți le- 
galizarea unor forme de eutanasie, iar cineva încearcă să respin- 
pă (vezi respingere) argumentul arătând că Adolf Hitler era 
adept al acesteia şi că a introdus un program de eutanasie care 
a dus la moartea a 70 000 de pacienți spitalizaţi, acesta se face 

vinovat de folosirea erorii proastei companii. În paranteză fie 
spus, s-ar face vinovat şi de echivocaţie, deoarece nu este de- 
loc clar că vreuna din așa numitele politici de „eutanasie“ duse 
de Hitler merită acest nume. Ar putea de asemenea folosi un ar- 
gument implicit al pantei alunecoase, sugerând că dacă se le- 
galizează anumite forme de omor, aceasta va conduce inexora- 
bil la genocid. Totuşi, eroarea proastei companii folosită aici 
sugerează că, datorită faptului că Hitler a fost de acord cu ce- 
va, trebuie ca acest lucru să fie nedrept sau să se bazeze pe o 
opinie falsă. Ceea ce nu înseamnă că nu ar putea exista rațiuni 
independente, potrivit cărora legalizarea eutanasiei ar putea fi 
o greşeală, ci doar că faptul că Hitler a pus în practică o politică 
a eutanasiei nu este în sine un bun temei pentru a evita acest lu- 
cru. Este necesară o analiză a asemănărilor relevante dintre cele 
două situaţii. 

De obicei, oamenii care folosesc eroarea proastei companii 
o întrebuințează ca pe o formă de retorică, astfel încât să vă 
convingă că punctul dumneavoastră de vedere nu poate fi 
susținut. Este tentant să cedezi în fața acestei retorici, în spe- 
cial fiindcă este tipic pentru persoanele rele sau stupide să aibă 
numeroase opinii false; de asemenea, poate fi foarte deconcer- 
tant să constati că eşti de acord cu oameni pe care îi disprețuieşti 
total. Totuşi, asta nu este suficient pentru a demonstra că, dacă 
Hitler a avut o anumită opinie, decurge de aici că ea trebuie să 
fie falsă: avem nevoie de temeiuri suplimentare pentru a susține 
că pretenția este falsă. Până la urmă, Hitler credea că 2+3=5 şi 
că Berlinul se află în Germania. Această formă de argumentare 
ignoră faptul că persoanele rele şi stupide au nu numai nu- 
meroase opinii false, dar şi multe altele adevărate (vezi și ar- 
gumentum ad hominem şi argumentul relativ la persoană). 

Eroarea proastei companii este uneori o formă de entimemă, 
adică un argument care are ca premisă importantă o asumpţie 
neenunţată. În exemplul de mai sus, asumpţia neenunțată este 
„Tot ceea ce susţine Hitler trebuie să fie nedrept pentru simplul 
fapt că este susținut de el“. Chiar dacă Hitler a susținut multe 

acțiuni reprobabile şi a fost responsabil pentru unele dintre 
cele mai grave crime împotriva umanității, nu rezultă că tot ceea 
ce a susținut sau a crezut el a fost nedrept sau fals. 

Eroarea proastei companii poate fi privită în contrast cu 
ceea ce s-ar putea numi eroarea bunei companii: eroarea de a 
crede orice lucru susținut de o persoană pe care o aprobăm 
(vezi şi ploconire, argumentul apelului la autoritate şi com- 
petență universală). În ambele cazuri, trebuie examinate 
dovezile şi argumentele, ținând cont de faptul că, chiar dacă 
temeiurile oferite sunt slabe, concluziile se pot dovedi totuşi ade- 
vărate (vezi eroarea temeiurilor nesatisfăcătoare). 


eroarea temeiurilor nesatisfăcătoare 


Eroarea de a presupune că dacă temeiurile oferite pentru o 
concluzie sunt false, atunci concluzia trebuie să fie şi ea falsă. 
Aceasta este o eroare formală. Doar din faptul că temeiurile 
pentru care cineva crede un anumit lucru sunt temeiuri proaste 
nu rezultă că ceea ce crede acea persoană este neadevărat. Se 
pot deriva concluzii adevărate din premise false; este de aseme- 
nea posibil să le derivăm din premise adevărate, dar prin in- 
termediul unui raționament incorect. Chiar şi aşa, poate fi ten- 
tant să credem că argumentele incorecte sau premisele false nu 
produc niciodată adevăr. De fapt, ele produc câteodată adevăr; 
doar că nu-l produc în mod sigur. 

-De exemplu, să considerăm următorul argument: 

Toţi peştii depun ouă. 
Ornitorincul este un peşte. 
Deci ornitorincul face ouă. 

Acesta este un argument valid (vezi validitate) cu două 
premise false şi o concluzie adevărată. Prima premisă este fal- 
să pentru că unii peşti dau naştere unor pui vii; a doua premisă 
pentru că ornitorincul nu este cu siguranţă un peşte; concluzia, 
totuşi, este adevărată pentru că ornitorincii fac ouă. Deci în u- 
nele cazuri poate decurge o concluzie adevărată, în ciuda fap- 

tului că premisele sunt false, ceea ce înseamnă că nu se poate 
dovedi că o concluzie este falsă doar demonstrând că ea a fost 
derivată din premise false. Ceea ce se poate arăta prin această 
metodă este că o persoană care susține o opinie pe baza unor 
premise false sau a unei forme de raţionament nevalide nu şi-a 
întemeiat în mod adecvat opinia. În această privință, situația este 
asemănătoare cu aceea în care cineva are o opinie adevărată nu- 
mai pe baza unei dovezi anecdotice, dovadă ce ar putea totuşi 
să fie coroborată de cercetarea ştiinţifică. 

Să mai luăm un exemplu, de această dată exemplu de argu- 
ment cu o concluzie adevărată derivată din premise adevărate, 
dar în care s-a raționat incorect: 

Unele galerii de artă nu percep taxă de intrare. 
London's National Gallery este o galerie de artă. 

Deci London's National Gallery nu percepe taxă de in- 
trare. 

Premisele acestui argument sunt adevărate; şi este adevărat 
că London's National Gallery nu percepe taxă de intrare. Totuşi, 
această concluzie nu decurge în mod sigur din premise, deoarece 
ele lasă deschisă posibilitatea ca London's National Gallery să 
perceapă o taxă de intrare. Cu alte cuvinte, acesta este un exem- 
plu de „deci“ greșit (vezi şi non sequitur). Tot ce ne spune pri- 
ma premisă este că unele galerii au intrarea gratuită; nu ne dă 
nici un indiciu dacă London's National Gallery intră sau nu în 
categoria galeriilor cu intrare gratuită. Modul în care a fost de- 
rivată concluzia este şubred şi nu arată dacă concluzia este sau 
nu adevărată (cum este cazul aici). Am comite eroarea teme- 
iurilor nesatisfăcătoare dacă am crede că, subminând modul în 
care s-a ajuns la o concluzie, am demonstrat că ea este falsă: se 
poate ajunge la concluzii adevărate din întâmplare sau ele pot 
fi asertate fără dovezi potrivite care să le susțină. 

Încă două exemple. O cercetare sociologică prost dirijată, care 
urmărește să aprecieze cauzele comportamentului criminal, 
s-ar putea să ajungă la niște concluzii adevărate, în ciuda fap- 
tului că s-a bazat pe eşantioane nereprezentative şi pe teste 

statistice necorespunzătoare. Cineva care nu ştie aproape nimic 
despre computere ar putea identifica în mod corect că unitatea 
de disc este defectă, chiar dacă modul în care a ajuns la această 
concluzie a conținut tot felul de erori de raţionament. Raţiona- 
mentul greşit nu garantează în nici un caz concluzii false. Deci, 
pentru a respinge (vezi respingere) o concluzie nu este suficient 
doar să arătăm că ea a fost derivată prin mijloace nesigure; tre- 
buie să producem un argument suplimentar care să demon- 
streze că ea este falsă. 


eroarea Van Gogh 


Formă de argument nesigură ce îşi trage numele de la ur- 
mătorul exemplu: 

Van Gogh a fost sărac şi neînțeles în timpul vieţii, şi totuşi 
acum este recunoscut ca un mare artist; eu sunt sărac şi neînțe- 
les, deci şi eu voi fi până la urmă recunoscut ca un mare artist. 

Deşi evident nevalid, acest tip de raționament poate fi 
atrăgător în special pentru artiştii care se luptă cu greutăţile şi 
este o formă mult prea răspândită de gândire deziderativă. De 
obicei, argumentul nu este enunțat explicit; este mai degrabă im- 
plicit în felul în care trăiesc oamenii. Aceeaşi formă de argument 
apare în alte contexte; de exemplu „Mick Jagger şi cu mine am 
fost colegi în şcoala generală; Mick Jagger s-a dovedit a avea 
mare succes, deci voi avea şi eu“. 

Ceea ce este greşit în eroarea Van Gogh este că clasa oa- 
menilor săraci, neînțeleși şi neapreciaţi este mult mai mare 
decât clasa marilor artişti sau a vedetelor rock. Faptul că nişte 
însuşiri obişnuite le am atât eu, cât şi o personalitate nu garan- 
tează în nici un fel faptul că şi eu sunt o personalitate. Acest lu- 
cru ar fi relevant doar dacă acea însușire este cauza pentru care 
a devenit o personalitate sau dacă există o corelaţie reciprocă 
între ele (vezi corelaţie = confundarea cauzei); şi chiar şi a- 
tunci poate fi tipul de cauză care duce foarte rar la celebritate. 
Tot ceea ce putem conchide în mod legitim din premisele ar- 


experiment mental 90 


gumentului este că a fi sărac şi neînțeles (sau a merge la o anu- 
mită şcoală generală) nu exclude posibilitatea de a deveni o per- 
sonalitate. 

Este ușor de demonstrat absurditatea erorii Van Gogh cu aju- 
torul unei parodii: „Beethoven avea inimă şi coloană verte- 
brală şi era un mare compozitor. Eu am inimă şi coloană ver- 
tebrală, deci se va dovedi probabil că sunt un mare compozitor.“ 
În această formă, este clar că eroarea Van Gogh se bazează în 
mod caracteristic pe o analogie slabă: doar din faptul că, în u- 
nele aspecte neimportante, semăn cu o personalitate nu de- 
curge că îi semăn şi în altele. 


experiment mental 


Situaţie imaginară, adesea forțată, a cărei intenţie este de a 
clarifica o problemă anume. 
De exemplu, pentru a arăta ce preţuim în viață, filosoful 
Robert Nozick a născocit următorul experiment mental. 
Să ne imaginăm că este posibil să ne conectăm la o ma- 
şină experimentală, un tip de mașină a realităţii virtuale, 
care ne dă iluzia că ne trăim viața reală, dar cu particu- 
laritatea că tot ceea ce facem sau ni se întâmplă este ex- 
trem de plăcut. Tot ceea ce ne produce plăcere în viaţa re- 
ală poate fi simulat în forma sa cea mai agreabilă de a- 
ceastă maşină experimentală; o dată ce ne-am conectat la 
ea, vom crede că toate aceste evenimente plăcute au loc 
în realitate. Ne-am conecta de bună voie la o asemenea 
maşină pentru tot restul vieţii? Dacă, aşa cum se întâm- 
plă în cele mai multe cazuri, răspunsul este nu, asta su- 
gerează că prețuim anumite lucruri mai mult decât doar 
experienţele plăcute nelimitate, deşi poate nu am realizat 
asta înainte de a face acest experiment mental. 
Experimentul mental cu mașina experimentală este evident 
forțat; este foarte puţin probabil că o asemenea maşină va exis- 
ta în timpul vieţii noastre. Dar nu asta contează. Ideea este de 

a identifica atitudinea noastră fundamentală față de plăcere şi 
de a ne clarifica intuițiile în această problemă. Prin urmare, a-l 
respinge doar pentru că este forțat înseamnă a nu ne da seama 
care îi este scopul. Problema reală nu este dacă ne-am conecta 
de bună voie la o maşină experimentală, ci dacă într-adevăr 
acordăm plăcerii o valoare supremă în viața noastră. Experi- 
mentul mental ne oferă o cale de a ne testa intuițiile în această 
problemă. 


explicații alternative 


Li 


Explicații ignorate ale fenomenului în discuţie. În multe 
situații este tentant să crezi că, datorită faptului că o explicaţie 
este consistentă (vezi consistenţă) cu faptele cunoscute, trebuie 
prin urmare să fie şi explicaţia corectă. Este tentant în special 
atunci când respectiva explicaţie este aceea pe care am dori-o 
cel mai mult să fie adevărată. Totuşi, aceasta înseamnă gândire 
deziderativă şi ignorarea posibilității unor explicaţii alternative 
plauzibile pentru exact aceleaşi observaţii. 

Eroarea formală a afirmării consecventului este tipică pen- 
tru ignorarea explicaţiilor alternative, ca în următorul exemplu: 

Dacă din greşeală expui filmul la lumină, nu-ţi vor ieşi 
fotografiile. 

Nu ti-au ieşit fotografiile. 

Prin urmare trebuie să fi expus din greşeală filmul la lu- 
mină. 

Aici au fost complet ignorate numeroasele explicaţii alter- 
native pentru eşecul fotografiilor: filmul ar fi putut fi defect, ar 
fi putut fi developat greşit sau poate ai uitat să deschizi capa- 
cul lentilei. 

Când, din existența unei corelaţii tragem o concluzie despre 
o legătură cauzală (vezi corelaţie = confundarea cauzei), sun- 
tem în mod special înclinați să neglijăm posibilitatea unor ex- 
plicaţii alternative. De exemplu, un savant care ar încerca să arate 
că abilităţile muzicale sunt în mare măsură moştenite ar putea 

examina capacităţile muzicale la un număr mare de copii ai u- 
nor muzicieni talentați şi le-ar putea compara cu capacitățile u- 
nor copii care nu provin din familii de muzicieni. Nu ar fi sur- 
prinzător ca acest studiu să dezvăluie o corelație semnificativă 
între talentul unui muzician şi faptul că unul sau ambii părinți 
au înclinații muzicale. Totuşi, dacă savantul ar considera acest 
fapt drept o dovadă sigură a capacităților muzicale moștenite, 
concluzia derivată din această singură dovadă nu ar fi certă, de 
vreme ce este mult mai probabil să fie învățați să cânte la un in- 
strument de la o vârstă fragedă copiii de muzicieni decât alți 
copii. Cu alte cuvinte, savantul ar ignora o explicaţie alterna- 
tivă a fenomenului. De fapt, probabil cea mai plauzibilă expli- 
caţie este că abilitățile muzicale sunt determinate atât de factori 
ereditari, cât şi de factori de mediu; această explicaţie este şi ea 
concordantă cu faptele observate în cazul imaginat mai sus. 
Oamenii care cred că extratereștrii din altă galaxie vizitează 
cu regularitate Pământul, că răpesc câteodată indivizi pentru a 
face experimente medicale pe ei, că bruiază piloţii de avioane 
şi aşa mai departe, îşi menţin de obicei aceste opinii exotice ig- 
norând explicaţiile alternative ale fenomenelor pe care ei le con- 
sideră dovezi pentru propriile opinii. Aşa, de exemplu, deși 
este fără îndoială adevărat că în lanurile de cereale apar câteo- 
dată forme ciudate, nu decurge de aici că ele trebuie să fi fost 
opera unor extratereștri. Există mult mai multe explicaţii al- 
ternative plauzibile ale fenomenului, cum ar fi aceea că cine- 
va a vrut să joace o festă sau că sunt rezultatul unor condiţii at- 
mosferice anormale. Este un salt neîntemeiat trecerea de la 
faptul că asemenea cercuri în lanuri ar fi putut fi cauzate de ex- 
tratereştri la concluzia că ele trebuie să fi fost produse de ei. 
Înainte de a trage această concluzie, ar trebui să dovedim că 
vizitele extratereştrilor sunt singura explicaţie posibilă pentru 
cercurile din lanurile de cereale sau cel puţin cea mai plauzibilă. . 
Numai după ce am eliminat celelalte explicații posibile putem 
crede în ceva improbabil. Şi chiar şi atunci trebuie să fim 
conştienţi de cât de puternică este gândirea deziderativă. 


falsă acuzaţie de eroare 


Vezi „asta este o eroare“. 


falsă dihotomie 


Prezentarea greşită a alternativelor existente (vezi şi expli- 
caţii alternative). O dihotomie este o diviziune în două vari- 
ante; de exemplu, toți peştii fie au solzi, fie nu au solzi. O fal- 
să dihotomie apare când cineva introduce o dihotomie într-un 
asemenea mod, încât pare că nu sunt decât două concluzii posi- 
bile, când de fapt mai sunt alte variante nemenţionate. 

De exemplu, în cele mai multe cazuri, expresia „dacă nu eşti 
cu noi, eşti împotriva noastră“ este o falsă dihotomie, căci ig- 
noră a treia posibilitate, aceea de a fi total indiferent față de 
grupul în cauză şi, de asemenea, a patra posibilitate: că nu te-ai 
decis încă. În mod asemănător, cineva care spune că trebuie să 
crezi ori că Dumnezeu există, ori că nu există introduce o fal- 
să dihotomie, de vreme ce există o a treia opţiune binecunoscută, 
aceea de a fi agnostic, care susține că nu există dovezi suficiente 

pe baza cărora să adoptăm un punct de vedere într-o problemă 
aşa importantă. Şi chiar asta poate fi o falsă trihotomie, deoarece 
filosofii susțin că există încă un punct de vedere care poate fi 
adoptat, pentru care nu există încă un nume, acela de a crede că 
afirmația că Dumnezeu există este în sine lipsită de sens şi 
deci nu poate fi nici adevărată, nici falsă, nici nedemonstrată. 

Argumentul că oamenii ar trebui să-şi urmeze propriile in- 
terese ar putea spune că, dacă nu pui întotdeauna înainte pro- 
priul tău interes, singura variantă este să fii un martir, sacri- 
ficându-ţi constant propriile dorințe de dragul altor oameni. 
Asta ar fi o falsă dihotomie, pentru că de fapt sunt mult mai multe 
opțiuni decât cele două extreme oferite aici. De exemplu, ai pu- 
tea hotărî să-i ajuţi pe alții când sunt la nevoie, dar în alte situ- 
aţii să pui înainte propriul interes, evitând astfel neglijarea to- 
tală a intereselor proprii, dar arătând totuşi o oarecare grijă 
pentru interesele altora. 

Falsele dihotomii pot fi introduse accidental sau deliberat 
(poate şi asta este o falsă dihotomie). Când falsa dihotomie este 
accidentală, rezultă dintr-o apreciere incorectă a poziţiilor exis- 
tente; când este deliberată, este o formă de sofistică. 


falsă profunzime 


Rostirea unor enunțuri care par profunde, dar nu sunt. Una 
din cele mai simple modalități de a produce enunţuri așa-zis pro- 
funde este a vorbi sau a scrie în paradoxuri aparente. De exem- 
plu, dacă rosteşti vreunul din enunțurile următoare, într-o 
manieră serioasă, unii oameni vor crede probabil că spui ceva 
deosebit de important despre condiția umană: 

Cunoașterea este un alt fel de ignoranță. 

Mişcându-te, rămâi exact în acelaşi loc. 

Drumul către adevărata virtute trece prin viciu. 
Superficialitatea este un gen important de profunzime. 

Dacă meditaţia asupra unora din aceste enunțuri poate 
dezvălui interpretări posibile interesante, iar într-un context 

potrivit ar putea fi într-adevăr profunde, o dată ce am văzut 
cât de uşor sunt de produs, vom fi probabil mai greu de 
păcălit. 

Altă modalitate de a realiza falsa profunzime este de a repe- 
ta enunţuri banale ca şi cum ar fi profunde, o tehnică favoriza- 
tă de unii psihologi populari: 

La naştere toți suntem copii. 
Adulții nu sunt întotdeauna amabili. 

A treia modalitate de a produce falsa profunzime este de a 
pune şiruri de întrebări retorice şi de a le lăsa î în aer, fără a în- 
cerca să le dăm vreun răspuns: 

Sunt oamenii vreodată fericiţi? 

Este viața un joc fără sens? 

Ne putem cunoaşte oare pe noi înşine? 
Oricine este neîncrezător în sine? 

Profunzimea ar însemna să răspunzi la aceste întrebări, nu 
doar să le pui. 


„fără situaţii ipotetice“ 


Tehnică retorică (vezi retorică) folosită pentru a evita răs- 
punsul la întrebări incomode despre ce se poate întâmpla. O situ- 
ație ipotetică este o situaţie care este posibil să se întâmple. Aşa 
de exemplu, ne putem găsi în situaţia ipotetică în care oceanele 
Şi râurile să devină atât de poluate, încât să nu mai putem mân- 
ca peşti pescuiți din aceste ape. Nu este cazul încă, dar ar putea 
fi în viitor. Cele mai multe planuri de viitor implică a prevedea 
nişte situaţii ipotetice şi a decide cum le-am putea face față în 
realitate. Exerciţiile militare, de exemplu, sunt bazate pe an- 
ticiparea a ceea ce s-ar putea întâmpla; un antrenor sportiv va 
considera o serie de situații ipotetice, înainte de un meci im- 
portant, pentru a-i ajuta pe jucători să ştie cum ar trebui să 
reacționeze; inginerii constructori care ridică un baraj îşi vor baza 
calculele pe ipotezele despre ploile prevăzute și nivelul probabil 
al apei ş.a.m.d. 

Totuşi, unele persoane care dețin funcţii cu autoritate au in- 
ventat o modalitate de a evita angajamentul pentru un anumit 
curs al evenimentelor. Ori de câte ori sunt întrebaţi ce ar face 
într-o situție ipotetică, răspund că este nerelevant şi că nu tre- 
buie să răspundă unor întrebări despre ceea ce s-ar putea în- 
tâmpla: ei trebuie să facă față lumii reale, nu uneia imaginare. 
Cu alte cuvinte, refuză să răspundă întrebării numai pe temeiul 
că este vorba de o situaţie ipotetică. Acesta este numai un truc 
retoric: „fără situații ipotetice“. Evident, unele întrebări de- 
spre situaţii ipotetice forțate nu merită un răspuns (însă chiar u- 
nele de acest gen merită: vezi experimente mentale). 

De exemplu, la întrebarea „Ce aţi face dacă aţi descoperi că 
întreaga familie regală britanică este membră a mafiei sici- 
liene?“ foarte puţine persoane ar considera că merită să-și dea 
cu părerea; întrebarea este pur şi simplu deplasată. Dar între- 
barea „Ce implicaţii ar avea abolirea monarhiei pentru consti- 
tuţia britanică?“ este mult mai realistă şi cu siguranță merită un 
răspuns, pentru că se referă la o situaţie posibilă. Răspunsul la 
această întrebare este de mare interes şi fără îndoială i-ar putea 
afecta pe cei care sunt în poziţia de a pune în mişcare un lanț 
de evenimente care ar putea culmina cu abolirea monarhiei. 
Respingerea întrebării doar pentru că este ipotetică ar fi un e- 
xemplu clar de evitare a unei discuţii importante. 

Politicienii, care sunt în special înclinați să respingă situațiile 
ipotetice, ar trebui să aibă în minte că toate declaraţiile politice 
exprimă puncte de vedere despre modul cum ar acţiona un par- 
tid într-o serie de situaţii ipotetice (este caracteristică, spre 
exemplu, începerea declaraţiei cu situația ipotetică în care par- 
tidul respectiv s-ar afla la putere). Dacă sunt pregătiți să facă 
față situațiilor ipotetice în contextul luării deciziilor politice, tre- 
buie să aibă temeiuri suplimentare pentru a respinge ipotezele, 
dincolo doar de faptul că ipotezele se referă la ceea ce s-ar putea 
întâmpla, mai degrabă decât la ceea s-a întâmplat de fapt (vezi 
argumentul complicităţii la vinovăţie). 


galimaţie 


Vezi jargon, falsă profunzime şi ecran de fum. 


gândire deziderativă 


A crede că ceva trebuie să fie adevărat pentru că ne-ar plăcea 
să fie aşa. Această formă de gândire este foarte comună şi ten- 
tantă, pentru că ne permite să evităm adevărurile insuportabile. 
În formele extreme, este o varietate de auto-amăgire; în formele 
mai blânde, un optimist neîntemeiat. Este surprinzător cât de de- 
parte merg oamenii şi câte raţionalizări fac pentru a evita con- 
fruntarea cu dovezile care le-ar submina gândirea dezidera- 
tivă. 

De exemplu, cineva care bea zece halbe de bere pe zi s-ar 
putea convinge pe sine că nu-i afectează sănătatea în nici un fel. 
Asta este foarte probabil gândire deziderativă, de vreme ce 
cantitatea de alcool este semnificativ mai mare decât nivelul de 
consum aprobat de medici. Pentru a-şi menţine convingerea că 
alcoolul nu-i afectează sănătatea, băutorul ar trebui probabil să 

ignore numeroase simptome sau să le atribuie altor cauze. Când 
vine acasă de la bodegă după ce a băut zece halbe, ar putea crede 
că felul în care conduce maşina nu este afectat de alcool, pen- 
tru că este mai convenabil să-şi conducă propria maşină decât 
să ia un taxi. Ar fi, încă o dată, un exemplu de gândire dezide- 
rativă, căci timpul său de reacţie, coordonarea şi judecata ar fi 
cu siguranță afectate de cantitatea de alcool din organism. 
Gândirea deziderativă ar putea fi de fapt sporită de consumul 
de alcool, procesele mintale fiind afectate de băutură, astfel încât 
băutorul nu vede urmările posibile ale faptelor sale şi își ima- 
ginează greșit că legile de circulaţie nu trebuie să i se aplice şi 
lui. Aşa cum arată acest ultim exemplu, gândirea deziderativă 
poate fi periculoasă deoarece ascunde adevărul în spatele unui 
văl. 


gândire în alb-negru 


Încadrarea oricărui caz particular ca exemplu al uneia din 
două poziţii extreme, când de fapt există o serie de puncte de 
vedere posibile, care pot fi susținute între extreme. Este un tip 
de falsă dihotomie. Gândirea în alb-negru apare atunci când 
încercăm să încadrăm lumea în categorii foarte simple, pre- 
concepute. 

De exemplu, ignorând faptul că există multe grade între a fi 
complet nebun și a fi sănătos la minte, a trata pe oricine ca şi 
cum ar fi, pur şi simplu, ori una, ori alta, ar fi un exemplu de 
gândire în alb-negru. Cineva care ar trata sănătatea mintală în 
termeni de tot sau nimic ar denatura serios faptele. Fiecare 
dintre noi se găseşte plasat într-un continuum (deşi locul nos- 
tru în acest şir nu este în nici un caz fixat pentru toată viața). 
La fel, a spune că orice om este sau un antialcoolic, sau un al- 
coolic ar însemna să introducem altă dihotomie în mod evident 
falsă, bazată pe gândirea în alb-negru (vezi şi linie de demar- 
caţie). 

Ceea ce nu înseamnă că gândirea în alb-negru este întot- 
deauna nepotrivită: în unele cazuri există realmente doar două 
poziţii care pot fi adoptate. De exemplu, n-ar fi nerezonabil să 
tratăm răspunsurile date la un test de matematică cu variante 
multiple drept ori corecte, ori incorecte; nici n-ar fi nepotrivit 
să împărțim atleţii în două categorii: cei care au alergat o milă 
în mai puţin de patru minute şi cei care au alergat în mai mult 
de patru minute. În ambele exemple, nu există nici o situație in- 
termediară între cele două extreme. Totuşi, în cazurile în care 
există situaţii intermediare, gândirea în alb-negru este întot- 
deauna o simplificare excesivă. Câteodată este mai mult decât 
atât: ea poate fi folosită ca o formă de retorică, precum în 
clişeul „Dacă nu eşti cu noi, ești împotriva noastră“, care sta- 
bileşte o falsă dihotomie de tipul alb/negru, ignorând posibili- 
tatea neutralității sau a gradelor de angajare, cu scopul de a 
convinge auditoriul să se hotărască să susțină cauza respectivă. 


generalizare 


Vezi provincialism şi generalizare pripită. 


generalizare pripită 


Enunţ general bazat pe dovezi insuficiente (vezi dovada 
anecdotică și provincialism). 

De exemplu, dacă pe baza unei conversații cu un şofer de taxi 
aş trage concluzia că toți şoferii de taxi sunt anti-rasiști, m-aş 
face vinovat de generalizare pripită. Chiar dacă eşantionul meu 
de şoferi de taxi ar fi constat din toţi şoferii de taxi care lucrează 
pentru o anumită companie particulară, a conchide că toți şoferii 
de taxi sunt anti-rasişti ar însemna că depăşesc cu mult dovezile. 
Ar trebui să ştiu că eşantionul meu este reprezentativ şi să am 
temeiuri pentru a presupune că ceva îi predispune pe taximetrişti 
să fie anti-rasişti. Mai mult, ar trebui să ignor probabil un nu- 
măr de contraexemple care ar submina cu siguranță concluzia; 

dacă aş întâlni un singur taximetrist rasist în toată viața mea, 
acest unic caz ar fi suficient pentru a submina o generalizare de 
acest tip. 

Ar fi pripit ca, din faptul că la Jocurile Olimpice un singur 
atlet britanic a fost găsit vinovat de a fi folosit anumite substanțe 
dopante interzise, să generalizăm că toată sau aproape toată 
echipa olimpică britanică este vinovată de acest lucru. Dacă nu 
există o explicaţie plauzibilă pentru această generalizare, ca de 
exemplu faptul că antrenorul i-a forțat pe atleți să ia aceste 
droguri, menţinerea acestei concluzii ar însemna o depăşire cu 
mult a dovezilor. 


heringi roşii 


Formă de irelevanţă care deschide o pistă falsă pentru per- 
soanele naive. Un hering roşu este, literalmente, un peşte uscat 
care, târât peste urmele unei vulpi, trimite câinii de vânătoare 
după alt miros. Introducerea deliberată a unor subiecte nerele- 
vante într-o discuţie este un truc frecvent folosit. Este în mod 
special eficient pentru că s-ar putea să nu fie evident, pentru un 
timp, că pista este falsă, deoarece este caracteristic pentru 
această formă de irelevanţă să prezinte un interes intrinsec şi să 
pară la început pertinentă pentru problema în discuţie. Este 
dăunătoare într-o dezbatere, în special atunci când timpul pen- 
tru discutarea problemei este limitat (vezi răspunsul politi- 
cianului). 

De exemplu, dacă într-o dezbatere despre libertatea de ex- 
presie cineva ar începe să descrie structura şi funcţionarea In- 
ternetului, aceasta poate părea la început să aibă relevanță pen- 
tru tema discuţiei. Dar, dacă mai devreme sau mai târziu nu s-ar 
face nici o conexiune cu problema libertăţii de expresie, am re- 

aliza că vorbitorul a schimbat brusc subiectul şi a introdus o temă 
care, deşi interesantă în sine, aşa cum este folosită nu are nimic 
de a face în mod direct cu problema în discuţie. 


ignoranță 


Vezi argument relativ la ignoranță. 


ignorarea tezei 


Vezi irelevanță. 


ignoratio elenchi 


Numele latin pentru ignorarea a ceea ce este de stabilit. 
Vezi irelevanță. 


implicit 


Vezi asumpţie şi entimemă. 


inconsistență 


Vezi argumentul complicităţii la vinovăţie, consistență şi 
ipocrizie. 

inducţie 


Metoda de raţionare care trece de la un număr de observaţii 
empirice la o generalizare. Inducţia este de obicei pusă în 
opoziție cu deducţia. 

De exemplu, dacă observăm un număr mare de trandafiri care 
au un miros puternic, am putea fi tentaţi să conchidem, pe baza 
experienței, că toţi trandafirii au miros puternic. Aceasta ar fi 
o generalizare inductivă. Totuşi, aşa cum arată acest exemplu, 
spre deosebire de deducție, inducția nu este în totalitate sigu- 
ră, deoarece există unii trandafiri care nu au nici un miros, sau 
cel puţin au un miros pe care simţurile noastre obişnuite nu-l pot 
detecta cu uşurinţă. Din faptul că un argument inductiv are 
premisele adevărate nu decurge că trebuie să fie adevărată con- 
cluzia. 

Cu toate astea, ne bazăm tot timpul pe argumentele induc- 
tive: toate aşteptările noastre despre viitor se bazează pe gene- 
ralizările despre ceea ce s-a întâmplat în trecut. Ne aşteptăm ca 
apa să ne stingă setea pentru că aşa s-a întâmplat întotdeauna 
şi din acelaşi motiv ne aşteptăm ca soarele să răsară mâine. In- 
ducția ne poate oferi bune temeiuri pentru a ne încrede în con- 
cluzia care se bazează pe ea. Cantitatea dovezilor necesare 
pentru a sprijini o generalizare inductivă variază totuşi de la caz 
la caz. 


insultă 


Vezi argumentum ad hominem şi argument relativ la per- 
soană. 


interes personal 


Urmărirea cu interes a rezultatului unei discuţii pentru a 
realiza dacă se ajunge la o anumită concluzie. Oamenii care au 
interese personale pentru anumite rezultate denaturează dese- 

ori dovezile sau mint prin omisiune (vezi minciună prin omi- 
siune) pentru a-și realiza scopul dorit. 

De exemplu, un consilier ipotecar ar putea avea un interes 
personal în a convinge un cumpărător al unei case să facă un a- 
numit tip de ipotecă, pentru că urmează să aibă un comision sub- 
stanțial din această tranzacţie. Asta l-ar putea determina să ac- 
centueze avantajele acestui tip de ipotecă în comparaţie cu al- 
tele. În acest caz, pericolul este că naivul cumpărător al casei 
ar putea crede că primeşte o consiliere imparţială. Consilierul 
ipotecar poate că nu recurge la minciună, pur și simplu; el nu 
trebuie decât să mintă prin omisiune pentru a-l amăgi pe 
cumpărătorul credul. 

Să luăm alt exemplu. Un bibliotecar public care are un in- 
teres personal în legătură cu grădinăritul poate fi interesat să 
lărgească secţiunea bibliotecii referitoare la legumicultură; 
acest interes personal îl poate face să nu observe faptul că 
foarte puţini cititori pe care el trebuie să-i servească îm- 
părtăşesc aceeaşi fascinaţie față de acest subiect. Cunoscând 
acest lucru despre bibliotecar, ne putem schimba atitudinea față 
de mărirea continuă a secțiunii despre legumicultură a bi- 
bliotecii. 

Totuşi, cum simpla evidenţiere a faptului că cineva are un in- 
teres personal pentru un anumit rezultat este un argument ad 
hominem de tipul argument relativ la persoană, asta nu 
demonstrează că acea persoană este mai puţin imparţială. Ar- 
gumentele persoanei trebuie examinate şi trebuie evaluate 
dovezile oferite. Totuşi, descoperirea unor interese personale ar 
trebui să ne facă atenţi la posibilitatea de a fi înclinați în sen- 
sul în care sunt oferite temeiuri, dovezi şi la motivele puternice 
pentru asemenea preferinţe. 


ipocrizie 


A susţine ceva, dar a face altceva. Ipocrizia este acuzaţia în- 
dreptată spre aceia care nu practică ceea ce propovăduiesc. 

De exemplu, vicarul care propovăduieşte din amvon în 
fiecare duminică virtuțile fidelității sexuale, dar care el însuşi 
este un seducător în serie al enoriașelor căsătorite, se face vi- 
novat de ipocrizie, la fel cum este şi cel ce face campanie îm- 
potriva fumatului, dar fumează pe ascuns douăzeci de țigări pe 
zi, Şi filosoful care îi judecă aspru pe alții pentru presupusele 
lor erori de raționament, dar este incapabil să raționeze coerent 
el însuşi în orice problemă. 

Ceea ce este de condamnat în legătură cu ipocrizia este, în 
parte, faptul că dezvăluie opiniile inconsistente ale ipocritului 
(vezi consistență). Punctele de vedere exprimate de ipocriţi sunt 
în contradicţie cu convingerile implicite demonstrate de propriul 
lor comportament. O persoană care crede într-adevăr ceea ce 
propovăduieşte nu se comportă contrar convingerilor sale. Dar 
ipocriţii sunt insuportabili în special pentru faptul că, spre deo- 
sebire de oamenii care susţin păreri inconsistente fără să ştie, 
o caracteristică a lor este să le spună altora cum ar trebui să se 
poarte, în timp ce ei se sustrag de la principiile generale pe care 
le colportă. 

Totuşi, ipocrizia nu dovedeşte în nici un caz faptul că pre- 
dica ipocritului este falsă (vezi eroarea proastei companii). 
Acuzaţia de ipocrizie este o formă de argument ad hominem 
(vezi şi argument relativ la persoană) şi poate fi irelevantă 
atunci când ceea ce ne interesează este adevărul sau importanța 
unui principiu, mai degrabă decât caracterul ipocritului. Ceea 
ce nu face, totuşi, comunicarea cu ipocriții mai plăcută. 


irelevanţă 


Deturnarea discuţiei de la problemă prin introducerea unor 
subiecte care nu au legătură directă cu ea. Când este folosită drept 
truc, poate lua forma răspunsului politicianului: o tehnică de 
evitare a răspunsurilor sincere la întrebările directe; sau poate 
fi datorată introducerii de heringi roşii, sau poate argumentului 
relativ la persoană, sau introducerii dovezii anecdotice într-un 

context nepotrivit. Cel mai adesea este datorată unei lipse de con- 
centrare mentală: rezultatul incapacității de a aprecia exact ceea 
ce este în discuţie. | 

De exemplu, într-o discuţie despre faptul că muzica ar tre- 
bui să fie o disciplină obligatorie în şcoală, o participantă ar putea 
menţiona că bunicul ei a fost pianist profesionist. Dacă nu este 
oferit şi un alt argument suplimentar, acest fapt, interesant de 
altfel, este complet nerelevant pentru problema în discuţie. 
Poate în acest caz scopul pentru care s-a menţionat acest lucru 
era să se arate că pianistul în cauză nu a beneficiat de predarea 
obligatorie a muzicii în şcoală, dar cu toate astea a dobândit su- 
ficientă îndemânare pentru a deveni un muzician profesionist. 
Totuşi, chiar dacă acest lucru ar fi fost enunțat explicit, el este 
nerelevant, în afară de situaţia în care justificarea pentru intro- 
ducerea obligativității muzicii în şcoală trebuia să fie aceea că 
este singurul mod de a produce muzicieni iscusiţi, ceea ce evi- 
dent nu este cazul. Acest exemplu presupune introducerea unei 
premise nerelevante; în alte situaţii, concluzia pentru care se 
argumentează poate fi ea însăşi nerelevantă. 

De exemplu, într-o dezbatere despre măsurile în caz de in- 
cendiu în arenele sportive, ar fi nerelevant să introducem un ar- 
gument care ar avea drept concluzie afirmaţia că biletele pen- 
tru cele mai multe evenimente sportive sunt de câteva ori mai 
scumpe decât erau acum zece ani, chiar luând în calcul in- 
flația. Această concluzie îşi greşeşte în mod evident ţinta. To- 
tuşi, într-o conversaţie sau dezbatere poate trece ceva timp 
până să ne dăm seama că, pentru subiectul în discuţie, concluzia 
pentru care argumentează cineva nu are nici o relevanță. 


> 


înclinație 


Vezi prejudecată şi interes personal. 


„înghiţirea găluştii“ 


Acceptarea consecinţelor aparent de nesuportat care rezultă 
din principii pe care nu dorim să le abandonăm. Această strate- 
gie poate fi foarte deconcertantă când este dată ca răspuns la ceea 
ce noi crezuserăm că a fost respingerea punctului de vedere al 
unui oponent. Este surprinzătoare, în general, şi apare atunci când 
credem că am demonstrat că un anumit principiu trebuie să fie 
de nesusţinut din cauza consecinţelor absurde sau neatractive 
care pot fi derivate din el (vezi strategia consecinţelor absurde 
şi reductio ad absurdum). Dacă cineva admite că acele con- 
secinţe sugerate rezultă într-adevăr și este totuşi dispus să le ac- 
cepte, argumentarea poate fi foarte greu de continuat, căci în 
acest moment devine clar că există slabe speranţe de a cădea de 
acord, având în vedere că supoziţiile noastre fundamentale 
sunt despărțite de așa o prăpastie. 

De exemplu, un utilitarist strict — adică cineva care crede 
că, în orice situație, este moral să faci ceea ce îți aduce cea mai 
mare fericire — va trebui să înfrunte o decizie dificilă privind 
moralitatea pedepsirii persoanelor nevinovate. O consecință a 
principiului utilitarist fundamental este că, dacă s-ar putea 
dovedi că pedepsirea unei persoane nevinovate ar produce în u- 
nele circumstanţe cea mai mare fericire posibilă (poate pentru 
că majoritatea publicului credea că acea persoană este vinovată 
şi i-ar fi plăcut să ştie că a fost pedepsită), atunci ar fi moral ca 
acea persoană nevinovată să fie pedepsită, în acele circum- 
stanțe. Pentru cei mai mulţi dintre noi, aceasta ar fi o con- 
secință de nesuportat a principiului utilitarist general; pentru 
mulți oameni, ar fi suficient să se arunce o umbră de îndoială 
asupra adevărului acestei versiuni simple a utilitarismului pen- 
tru a provoca impulsul ori de a revizui (vezi condiţii ad hoc), 
ori de a respinge cu totul utilitarismul. Totuşi, un utilitarist in- 
flexibil ar putea fi pregătit să „înghită găluşca“ şi să declare pur 
şi simplu: „Da, aceasta este o consecinţă a teoriei mele şi sunt 
gata să o accept: în unele situații poate fi moral să pedepseşti 
o persoană nevinovată“. 

Sau, să luăm alt exemplu: cineva ar putea adopta principiul 
după care numai oamenilor care nu au încălcat legea niciodată 
în viață ar trebui să li se permită să devină judecători. Deşi la 
prima vedere poate părea o precauţie raţională, după o anumită 
reflecţie devine clar că, în fapt, i-ar exclude pe aproape toți cei 
care sunt acum judecători, căci marea lor majoritate vor fi 
încălcat vreodată o restricție de viteză sau de parcare sau au încăl- 
cat legea în vreun alt sens minor, deşi nu au fost urmăriți în jude- 
cată. Cu toate astea, un dogmatic ar dori, poate, să „înghită 
găluşca“ şi să continue să mențină principiul, chiar dacă ar fi 
excluși, astfel, aproape toți judecătorii existenți. 


întrebări 


Vezi întrebări complexe și întrebări retorice. 

întrebări complexe 


Întrebări formate din mai multe părți care au aparența unor 
întrebări simple. Folosirea întrebărilor complexe este uneori 
cunoscută drept eroarea întrebărilor multiple (eroare nefor- 
mală). Întrebările complexe implică deseori eroarea petitio 
principii, deoarece în mod caracteristic ele asumă un punct de 
vedere care este chiar problema în discuţie. Este extrem de di- 
ficil a le răspunde în mod direct fără să pară că se acceptă 
asumpţiile celui care pune întrebarea. Asemenea întrebări sunt 
des folosite în mod deliberat pentru a-i păcăli pe naivi să facă 
unele confesiuni sau aparente confesiuni. 

De exemplu, dacă cineva te întreabă „Când ai încetat să iei 
droguri?“, acesta poate fi un truc deliberat pentru a te face să 
admitti, prin implicaţie, că ai obişnuit să iei droguri. Dacă nu este 
stabilit faptul că ai luat vreodată droguri, atunci ar fi mai corect 
să-ți pună trei întrebări mai simple, care sunt conținute im- 
plicit în această întrebare complexă: 

Ai luat vreodată droguri? 
Dacă da, ai încetat să mai iei? 
Dacă da, când ai încetat să le iei? 

Până când răspunsurile la prima şi a doua întrebare nu au 
fost stabilite, ar fi, în cele mai multe cazuri, o eroare petitio prin- 
cipii să întrebi „Când ai încetat să iei droguri?“. 

Jurnalistul care întreabă un scriitor celebru „Când aţi hotărât 
că vreți să fiți romancier?“ poate pune o întrebare complexă pen- 
tru a economisi timp. Dar este clar o eroare petitio principii prin 
faptul că se asumă că scriitorul într-adevăr a decis cândva să 
devină romancier, ceea ce nu era deloc necesar, scriitorul poate 
nu a luat niciodată hotărârea să devină romancier. Întrebarea jur- 
nalistului ar putea fi împărțită în întrebări mai simple: 

Aţi hotărât să deveniți romancier? 
Dacă da, când? 

În cele două exemple date mai sus există o cale simplă de 

ieşire pentru persoana căreia i se pune întrebarea: să răspundă 

Lă 


„N-am luat niciodată droguri“ sau „N-am luat niciodată o 
hotărâre conştientă de a deveni romancier“. Dar la alte forme 
de întrebări complexe poate fi mai greu de răspuns. De exem- 
plu, dacă cineva întreabă „Ai de gând să continui să te porţi ca 
un copil răsfăţat sau vei recunoaşte că trebuie să petreci cel puţin 
o jumătate de oră pe zi ocupându-te de treburile gospodăriei?“ 
este aproape imposibil să dai un răspuns concis fără să sugerezi 
ori că te-ai purtat ca un copil răsfățat şi că vei continua să te porţi 
aşa, ori că eşti gata să recunoşti că trebuie să petreci cel puţin 
o jumătate de oră pe zi ocupându-te de gospodărie. Dar cel ce 
pune întrebarea ar fi putut introduce o falsă dihotomie: pot exis- 
ta opţiuni suplimentare neprecizate în această întrebare com- 
plexă. A spune „Nu m-am purtat şi deci nu pot să continui să mă 
port ca un copil răsfățat, şi nici nu voi recunoaşte că trebuie să 
petrec cel puţin o jumătate de oră pe zi ocupându-mă de 
gospodărie“ pare o modalitate foarte plictisitoare de a răspun- 
de la o asemenea întrebare, însă dacă nu răspunzi fiecărei părți 
constitutive, e probabil să descoperi că ai fost păcălit să fii de 
acord implicit cu asumpţiile celui ce a pus întrebarea. 

Întrebările complexe nu trebuie confundate cu întrebările 
care conduc către răspuns, deşi unele dintre acestea din urmă 
sunt întrebări complexe. Întrebările conducătoare sunt întrebări 
ce sugerează răspunsul pe care ar trebui să-l dea persoana ches- 
tionată. În conversațiile obișnuite nu e nimic rău în aceste în- 
trebări; totuşi ele nu sunt totdeauna permise într-o instanță de 
judecată. 


întrebări compuse 


Alt termen pentru întrebările complexe. 


întrebări conducătoare 


Vezi întrebări complexe. 

întrebări cu supoziţie 


Vezi întrebări complexe. 


întrebări multiple 


Alt nume pentru întrebările complexe. 


întrebări retorice 


Întrebări puse doar pentru efectul lor, nu pentru a primi un 
răspuns. Uneori, cel ce pune întrebarea asumă că există un sin- 
gur răspuns posibil pentru ea, caz în care întrebarea retorică 
funcționează exact în acelaşi fel precum cuvintele persuasive. 
În această formă, întrebările retorice sunt doar substitute pen- 
tru enunţuri directe. „Cine s-ar putea îndoi că...?“ şi „Ar vrea 
cineva să trăiască într-o lume în care...?“ sunt în cele mai 
mule cazuri echivalente cu „Nimeni nu s-ar putea îndoi ea 

“ şi „Nimeni n-ar vrea să trăiască într-o lume în care. 
Folosirea acestui tip de întrebări este în mare măsură o chestiune 
de stil personal de a vorbi sau a scrie. 

Totuşi, există altă formă a întrebărilor retorice care este 
folosită uneori pentru a evita prezentarea unui punct de vedere 
clar asupra problemei în discuţie. De exeinplu, un scriitor care 
cercetează tema liberului arbitru ar putea încheia un paragraf cu 
„Suntem într-adevăr liberi să alegem?“. Asemenea înflorire re- 
torică este perfect acceptabilă dacă scriitorul este gata să răs- 
pundă întrebării. Dar dacă este lăsată fără răspuns, asta e doar 
o formă de trândăvie intelectuală. 

Este la fel de uşor şi, cu siguranță, nefolositor să ridici un 
mare număr de întrebări aparent profunde pe aproape orice 
temă (vezi şi falsă profunzime); dificilă şi importantă este 
găsirea răspunsurilor. 


Qa 


T a 


jargon 


Terminologie de specialitate asociată unei anumite profesii 
sau arii de interes. Termenul „jargon“ este aproape întotdeau- 
na folosit în sens peiorativ pentru a sugera că limbajul este în 
mod nenecesar obscur; „termen tehnic“ este denumirea pentru 
cuvintele de specialitate necesare pentru a comunica eficient de- 
spre anumite arii de specializare, dar care nu coboară la nivelul 
jargonului. Aceleaşi cuvinte pot constitui „jargon“ într-un con- 
text şi „termeni tehnici“ în altul. 

De exemplu, cele înai multe manuale de informatică sunt 
pline de cuvinte jargon precum „byte“, „RAM disk“ şi „hard- 
ware flow control template“. Aceste cuvinte fac parte din jar- 
gon pentru că sunt obscure pentru cititorul obişnuit căruia îi este 
destinat manualul; ar fi simpli termeni tehnici şi deci foarte 
potriviţi într-un manual destinat experților în informatică. Au- 
torii manualelor de informatică nu par încă să recunoască difi- 
cultatea pe care o au majoritatea cititorilor în faţa jargonului in- 
formaticii. 

Filosofii au şi ei propriul jargon, care include multe cuvinte 
şi expresii latinești ca mutatis mutandis (care înseamnă „schim- 

bând ceea ce este de schimbat“) şi prima facie (care înseamnă 
„la prima vedere“); multe dintre ele au echivalente englezeşti 
perfect acceptabile. Unii filosofi folosesc jargonul filosofic ca 
pe o modalităte de a le face opera să pară mai dificilă şi mai im- 
portantă decât este în realitate (vezi ecran de fum), căci o 
asemenea scriere necesită inițiere în sensul în care este Între- 
buinţat jargonul. 

În grupurile închise de persoane ce comunică între ele, cum 
este mediul universitar, jargonul prinde rădăcini foarte repede. 
Din nefericire, această tendință face ca unele subiecte să fie de 
neînțeles pentru cineva care nu a fost iniţiat în jargon. (Vezi şi 
newspeak.) 


E 


limbaj emoţional 


Limbaj care stârneşte emoție, de obicei exprimând acordul 
sau dezacordul vorbitorului sau scriitorului cu o persoană, un 
grup de persoane sau o activitate. Emoțiile stârnite, de obicei, 
de un asemenea limbaj sunt ura sau aprobarea puternică, mai des 
prima decât ultima. 

De exemplu, cineva care este în dezacord cu pedeapsa capi- 
tală ar putea s-o descrie drept „crimă“. Aceasta ar fi retorică, 
în scopul de a-i convinge pe alții de aversiunea pentru moartea 
judiciară sau cel puțin de a le întări sentimentele puternice îm- 
potriva ei. Folosind cuvântul emoțional „crimă“, cu toate aso- 
ciațiile lui de nenorocire şi moarte brutală, vorbitorul şi-ar în- 
curaja auditoriul să aibă despre pedeapsa capitală aceleaşi sen- 
timente pe care le are şi în cazul omorului în afara legii. Stârnind 
emoții puternice, vorbitorul ar putea face dificilă examinarea 
critică a argumentelor pro şi contra acestei practici. 

A-i numi pe cei fără adăpost „victime ale societăţii“ ex- 
primă milă şi poate stârni compasiunea auditoriului; a-i numi 
„cerşetori“ exprimă resentiment şi probabil ar duce la apariția 
sau la consolidarea urii față de ei. 


lingușire 118 


A alege să-i numeşti „teroriști“ sau „luptători pentru pace“ 
pe cei care folosesc violența pentru a atinge scopuri politice de- 
pinde în întregime de faptul de a le aproba sau a le dezaproba 
țelurile şi activităţile: de a-i privi ca aliaţi sau ca duşmani. Mai 
mult, eticheta nu va exprima doar dezaprobarea sau aprobarea, 
dar foarte probabil va declanşa sentimente radicale celor care 
aud sau citesc aceste cuvinte. Nu există un termen în mod evi- 
dent neutru pentru activităţile celor care folosesc violenţa pen- 
tru a-şi realiza scopurile politice. Nu este totalmente surprinză- 
tor acest lucru, căci puțini dintre noi ar susține o reacţie neutră 
față de activităţile acelora care sunt gata să mutileze, să ucidă 
sau să fie ucişi pentru o cauză. În unele situații, folosirea unui 
limbaj care nu dă sentințe ar fi un semn de indiferență morală 
sau de satisfacţie. 

Totuşi, acolo unde există posibilitatea unei discuţii raționale 
sau a unei negocieri între oameni cu puncte de vedere contra- 
dictorii, este bine să fie evitat, pe cât este posibil, limbajul 
emoţional, deoarece deseori implică eroarea petitio principii şi 
de obicei doar le consolidează viziunile opuse. Adesea sunt 
încorporate asumpţii, care ar fi considerate false dacă ar fi 
enunțate explicit, dar care pot avea forță persuasivă atunci când 
sunt neenunțate. 

Folosirea limbajului emoţional nu trebuie confundată cu 
emotivismul, care este o teorie filosofică despre natura judecăților 
morale. 


linguşire 


Vezi ploconire, argumentul apelului la autoritate şi com- 
petență universală. 


linie de demarcaţie 


A face o distincţie între două categorii care diferă doar în 
grad. Când există un continuum, ca acela între bogăţie şi sără- 

cie, pentru unele scopuri, cum ar fi cel de a hotărî cine ar tre- 
bui să fie scutit de taxe, este necesar să fie trasată o linie de 
demarcaţie între ceea ce înseamnă bogat şi ceea ce înseamnă 
sărac. Linia de demarcaţie poate fi într-o anumită măsură ar- 
bitrară, dar asta nu înseamnă că n-ar trebui de fapt trasată. U- 
neori, faptul că linia ar fi putut fi trasată în altă parte este lu- 
at ca dovadă că nu ar trebui trasată deloc sau că nu are nici o 
forţă; în cele mai multe împrejurări, acest punct de vedere este 
greşit. 

Multe situații în care se trasează o linie de demarcaţie apar 
în legătură cu dreptul. De exemplu, în Marea Britanie vârsta con- 
simțământului este fixată la 16 ani, deşi ar fi putut fi fixată cu 
câteva săptămâni sau luni mai devreme sau mai târziu, fără să 
existe vreo diferență semnificativă. Dar asta nu înseamnă că n-ar 
trebui să tragem deloc o linie de demarcaţie; este important să 
fie fixată o vârstă înainte de care relațiile sexuale sunt interzise 
de lege, cu scopul de a proteja copiii de exploatarea sexuală. În 
mod asemănător, în Marea Britanie limita de viteză în localități 
este de 30 de mile pe oră; ar fi putut fi fixată la 25 sau la 35 de 
mile pe oră. Totuşi, nu decurge în nici un caz de aici că ar tre- 
bui să nesocotim limita de viteză o dată ce a fost stabilită linia 
de demarcaţie dintre viteza excesivă şi cea care ne permite să 
conducem în siguranță, şi nici faptul că linia de demarcaţie 
trasată la această viteză este arbitrară nu înseamnă că ar fi 
putut fi trasată la fel de bine la 90 de mile pe oră. (Vezi şi ar- 
gumentele pantei alunecoase.) 


meschinărie 


Vezi pedanterie. 


minciună 


Scrierea sau rostirea a ceva despre care ştim sau credem că 
nu este adevărat. Minciuna este aproape universal condamnată, 
dar este foarte răspândită. 

Unii oameni cred că minciuna este absolut imorală şi nu poate 
fi niciodată justificată, indiferent de consecinţele benefice care 
ar putea urma. În general, ei derivă această concepţie din con- 
vingerile religioase. Alți oameni cred că minciuna este imorală 
pentru că are adesea consecințe dăunătoare. Chiar dacă nu are 
efecte dăunătoare într-o situație anume, este totuşi imorală pen- 
tru că, dacă este descoperită, minciuna subminează practica 
generală a spunerii adevărului, pe care se bazează comunicarea 
umană. De exemplu, dacă din vanitate aş minți în legătură cu 
vârsta mea reală şi dacă minciuna mea ar fi descoperită, deşi în 
mod direct n-am făcut nici un rău, aş submina la modul gene- 

ral încrederea dumneavoastră, astfel încât ar fi mult mai puțin 
probabil să credeţi ceva din ceea ce voi spune în viitor. Astfel, 
„orice minciună, când este descoperită, are un efect dăunător in- 
direct. Totuşi, foarte rar, aceste efecte dăunătoare ar putea fi de- 
păşite de beneficiile produse de o minciună. De exemplu, dacă 
cineva este foarte bolnav, a-l minți în legătură cu speranţa sa de 
viață i-ar putea da o şansă în plus de a trăi mai mult, în timp ce 
a-i spune adevărul i-ar putea provoca o depresie care i-ar accelera 
declinul fizic. În asemenea cazuri, minciuna ar putea însemna 
a alege răul cel mai mic, deşi nu ar fi deloc de invidiat cel ce 
ar trebui să decidă dacă să mintă sau nu. (Vezi şi minciună prin 
omisiune.) 

Reţinerea selectivă de informații, cu intenţia de a înşela. Unii 
oameni se conving pe ei înşişi că a nu spune ceva incriminato- 
riu este mai puţin culpabil decât minciuna propriu-zisă. În 
consecință, ei merg până în pânzele albe în a evita să spună ce- 
va ce nu este adevărat, în timp ce sunt destul de mulțumiți să 
mintă prin omisiune şi deci să-i inducă pe alții în eroare. Aceas- 
ta înseamnă gândire deziderativă. Ceea ce este rău în a minți 
pur şi simplu nu este doar faptul că, în mod caracteristic, asta 
îi face pe oameni să creadă lucruri care nu sunt adevărate, dar 
şi că implică amăgirea deliberată şi poate duce la consecinţe ne- 
faste. Totuşi, a minţi prin omisiune implică de asemenea amă- 
girea deliberată şi poate avea consecințe la fel de neplăcute ca 
şi minciuna propriu-zisă. Este deci greu de justificat distincţia 
morală dintre cele două tipuri de amăgire. Principala diferență 
pare să fie aceea că minciuna propriu-zisă este de obicei mai uşor 
de dovedit decât cazurile de minciună prin omisiune. 

De exemplu, dacă noaptea târziu te-ar opri poliția şi ai fi în- 
trebat dacă ai băut toată seara, iar răspunsul tău ar fi „Nu, nici 
o picătură“, în ciuda faptului că ai băut toată după-amiaza (dar 
nu seara), ai fi vinovat de amăgire, chiar dacă nu ai minţit. 

Este o mare diferență între a minţi prin omisiune şi a uita pur 
şi simplu. Prima implică o încercare conştientă de a induce în 
eroare; ultima poate dezvălui o dorinţă inconștientă de a induce 
în eroare, dar această dorință şi expresia sa nu sunt de genul celor 
pentru care oamenii sunt de obicei făcuţi responsabili. 


modus ponens 


Numele latin pentru afirmarea antecedentului (vezi şi an- 
tecedent, consecvent, negarea antecedentului, afirmarea 
consecventului, negarea consecventului). 


modus tollens 


Numele latin pentru negarea consecventului (vezi şi an- 
tecedent, consecvent, afirmarea antecedentului, afirmarea 
consecventului, negarea antecedentului). 


„n-am păţit nimic rău din asta“ 


Formă de generalizare pripită comună şi în mod special 
apasantă, prin care cineva susţine o practică deloc atractivă pe 
temeiul că el i-a supravieţuit acesteia. Argumentul implicit este 
următorul: 

Spuneţi că asemenea practici nu ar trebui permise pentru 
că sunt dăunătoare. 

Eu am trecut prin asta și n-am păţit nimic rău. 

Prin urmare, nu aveţi temeiuri suficiente pentru a le con- 
damna. 

De exemplu, dacă un părinte obiectează că fiul său este bă- 
tut la şcoală, directorul şcolii i-ar putea răspunde că îngrijorarea 
sa este nefondată, deoarece şi el a fost bătut în şcoală şi totuşi 
nu a pățit nimic. Totuşi, această formă de argument, în afară de 
faptul că se bazează pe o dovadă anecdotică şi generalizează 
pomind de la un singur caz, confundă obiecţia cu practica. Nu 
este contradictoriu să spui că, în general, bătaia periclitează se- 
rios dezvoltarea psihologică a copilului, dar în unele cazuri 
copiii scapă complet nevătămaţi: nu se pretinde că în toate 

cazurile bătaia produce un rău serios. Obiecţia uzuală împotri- 
va bătăii în şcoală este mai degrabă aceea că, într-un mare 
-număr de cazuri, ea poate periclita copilul din punct de vedere 
psihologic şi uneori chiar din punct de vedere fizic. Faptul că 
directorul a fost bătut şi, aparent, nu a suferit de pe urma aces- 
tui lucru nu justifică în nici un fel această practică. În cazuri ex- 
treme, acest stil de argumentare poate fi un sprijin pentru gândi- 
rea deziderativă, care ar putea fi dăunătoare din punct de 
vedere moral. 

Acest mod de argumentare poate implica de asemenea gândi- 
rea deziderativă, în alt chip: deseori, pretenţia că „n-am păţit 
nimic rău din asta“ este pur şi simplu falsă. Oamenii care spun 
frecvent „n-am pățit nimic rău din asta“, vociferează prea mult. 
Insistența repetată că n-au păţit nimic este edificatoare din 
punct de vedere psihologic prin faptul că sugerează opusul: 
anume că au pățit ceva, altfel nu ar insista cu disperare că nu 
li s-a întâmplat nimic. În unele situaţii, persoana în cauză simte 
că, de vreme ce ea a trebuit să treacă printr-o suferință, şi alții 
trebuie să o îndure. Astfel, de exemplu, cineva care a suportat 
serviciul militar obligatoriu timp de doi ani, ar putea foarte bine 
folosi argumentul „N-am pățit nimic rău din asta“ pentru a-i con- 
vinge pe alții de valoarea serviciului militar în general, când de 
fapt ceea ce crede într-adevăr este „Eu a trebuit să trec prin as- 
ta, deci nu văd de ce nu ar trebui să treceţi şi voi“. 


negarea antecedentului 


Eroare formală de tipul: 
Dacă p, atunci q. 
Nu p. 
Prin urmare nu q. 

Ca şi în eroarea afirmării consecventului, „dacă“ este luat 
aici cu sensul „dacă şi numai dacă“. Următorul exemplu este 
de negare a antecedentului: 

Dacă prețul acţiunilor creşte, te vei îmbogăți. 


a 

Preţul acțiunilor nu a crescut. 
Deci nu te vei îmbogăţi. 

În acest exemplu, este posibil să te îmbogățeşti în ciuda 
faptului că prețul acţiunilor nu a crescut. Creşterea prețului 
acțiunilor nu este singurul mod în care se îmbogăţesc oamenii. 

Să luăm alt exemplu: 

Dacă îngraşi solul cu bălegar de cal, îţi va creşte producția 
de legume. 

Nu ai îngrășat solul cu bălegar de cal. 

Deci nu-ţi va creşte producţia de legume. 

Din nou, îngrăşarea solului cu bălegar de cal nu este singu- 
rul mod de a creşte producţia de legume: poți adăuga com- 
post, plante de mare, bălegar de porc şi tot felul de îngrăşăminte 
anorganice. Deci concluzia nu decurge logic din premise: este 
non sequitur. f 

În unele cazuri, contextul și conținutul argumentului arată clar 
că „dacă“ trebuie înțeles ca „dacă şi numai dacă“. Acestea nu 
sunt cazuri de negare a antecedentului. În următorul exemplu, 
„dacă“ nu poate însemna decât „dacă şi numai dacă“: 

Dacă ai un bilet de loto, ai şansa să câştigi. 
Nu ai un bilet de loto. 
Deci nu ai şansa să câştigi. 

Acesta este un argument valid (vezi validitate), căci singu- 
ra modalitate de a avea o şansă să câştigi la loto este să ai un 
bilet. 


negarea consecventului 


Argument valid (vezi validitate) de următoarea formă: 
Dacă p, atunci q. 
Nu q. 
Prin urmare nu p. 
Această formă de argument este cunoscută sub numele latin 
modus tollens. Un exemplu de negare a consecventului este: 
Dacă plouă, te vei uda. 

Nu te-ai udat. 
Deci nu plouă. 


nevaliditate 


Vezi validitate şi eroare formală. 


„newspeak“* 


Numele dat de George Orwell limbajului creat de conducă- 
tori în romanul său despre o societate imaginară, O mie nouă 
sute optzeci și patru. Limbajul trebuia să controleze gândirea, 
să facă unele idei pur şi simplu imposibil de gândit. 

De exemplu, expresia „sexcrimă“ era folosită pentru a 
acoperi toate situaţiile actului sexual (în afară de procreaţia 
soților, care era cunoscută drept „bunsex“). Prin subsumarea tu- 
turor celorlalte forme de activitate sexuală sub numele de „sex- 
crimă“, limbajul trebuia să limiteze sub orice formă posibilitatea 
gândirii sexului non-procreator. Această abordare a limbajului 
implică asumpţia controversată că limbajul dă formă gân- 
durilor noastre până la punctul în care, dacă nu avem un cuvânt 
pentru ceva, nici nu-l putem gândi. 

Termenul „newspeak“ este uneori folosit ca şi cum ar însem- 
na doar jargon, ca în „Nu pot să suport acest newspeak al 
computerelor“. Această folosire induce însă în eroare; newspeak 
este cu mult mai sinistru decât jargonul, căci se presupune tă 
face unele idei de negândit (nu doar neinteligibile). 


non sequitur 


Un enunt care nu decurge logic din premisele care îl preced. 
Expresia este numele latin pentru „nu decurge“, dar este uzuală 


* În românește a fost preferată varianta „nouvorbă“. (O mie nouă 
nouă sute optzeci și patru, traducere de Mihnea Gafiţa, București, 
Editura Univers, 1991.) — N. t. 

în limba engleză şi nici nu există un echivalent englezesc evi- 
dent. Concluziile non sequitur sunt cel mai clar sesizate când 
sunt absurde. De exemplu, din faptul că celor mai multe pisici 
le plac laptele şi că unele pisici au coadă, n-am putea deriva con- 
cluzia că David Hume a fost cel mai mare filosof britanic. Ar 
fi evident o concluzie non sequitur care se învecinează cu fan- 
tasticul, indiferent dacă enunţul este sau nu adevărat. Con- 
cluziile non seguitur sunt des anunţate de folosirea greşită a lui 
„deci“ și „prin urmare“ (vezi „deci“ greşit şi „prin urmare“ 
greşit), dar contextul unui enunţ poate de asemenea sugera că 
este vorba de o concluzie derivată din cele spuse înainte, chiar 
dacă nici un cuvânt nu indică asta. 

Orice eroare formală are o concluzie non sequitur, deşi 
multe din aceste concluzii non seguitur sunt mai puţin evi- 
dente decât cea de mai sus. Erorile formale sunt prin definiție 
forme de raţionare nevalide (vezi validitate), cu alte cuvinte, 
concluzia lor nu decurge din premise. 

Unele enunțuri pot părea la prima vedere non sequitur, dar 
la o privire mai atentă se dovedesc a fi derivate din nişte 
asumpțţii neenunțate. Ar putea părea de exemplu că cineva 
care spune „Acest fel de mâncare conţine carne, deci n-ar tre- 
bui să-l mănânci“ s-ar face vinovat de faptul că trage o concluzie 
care nu decuge din premisa dată, căci concluzia „n-ar trebui să-l 
mănânci“ nu decurge din faptul că el conţine carne. Cu toate 
astea, vorbitorul poate'să fi asumat în acest caz premisa ne- 
enunțată „eşti vegetarian“. În acest context subînţeles, conclu- 
zia nu este deloc non sequitur, ci este mai degrabă concluzia u- 
nei entimeme, un argument cu o premisă suprimată. Discuţiile 
obişnuite sunt presărate cu asemenea aparente non seguitur. La 
o examinare mai atentă, multe din ele se vor dovedi concluzii 
trase pe baza unor asumpţii împărtăşite. Totuşi, sunt obişnuite 
şi concluziile non sequitur autentice; unele din ele provin din 
neatenţie, altele din gândirea deziderativă. 


om de paie 


Caricatură a punctului de vedere al oponentului, introdusă 
pentru a-l putea înfrânge. Literalmente, un om de paie este un 
manechin de paie folosit pentru a trage la țintă. Introducerea în 
argumentație a unui om de paie este opusul rolului de avocat 
al diavolului. Uneori este un truc deliberat; în acest caz, este 
o formă de retorică de proastă factură. Mai des, implică un grad 
de gândire deziderativă, provenit din aversiunea obişnuită de 
a atribui o mare inteligenţă sau subtilitate cuiva cu care eşti în 
dezacord puternic. Încrederea prea mare în propriul tău punct 
de vedere te poate face să tratezi viziunile discordante ca pe nişte 
ținte uşoare, când de fapt ele pot fi mai complexe şi pot rezista 
la simple atacuri. 

De exemplu, într-o discuţie despre calitățile şi lipsurile unei 
grădini zoologice, cineva ar putea argumenta că ele pot avea un 
rol important de conservare a speciilor pe cale de dispariție. Un 
oponent ar putea denatura acest lucru, tratându-l poate ca pe un 
echivalent al punctului de vedere că doar speciile pe cale de dis- 
pariţie ar trebui aduse în grădinile zoologice. Un mod de a face 

acest lucru ar fi să se sugereze că susținerea grădinilor zoologi- 
ce este absurdă, căci ar implica faptul că speciile care nu sunt 
pe cale de dispariţie ar trebui eliberate. Evident, susținătorul gră- 
"dinilor zoologice oferea doar o modalitate posibilă de apărare 
a lor şi nu sugera că este singurul mod de a le susține. Aşadar, 
prezentând într-o lumină falsă poziția apărătorului, cel ce ar- 
gumentează astfel o consideră o ţintă uşor de doborât. 

Este celebru atacul Doctorului Johnson la adresa filosofiei 
idealiste a episcopului Berkeley (care pretindea că nu putem avea 
certitudinea că lucrurile continuă să existe atunci când nu sunt 
percepute decât dacă acceptăm ipoteza că Dumnezeu continuă 
să le perceapă); lovind cu piciorul o piatră, a declarat „Astfel o 
resping“. El voia să arate că este imposibil să credem că ceva 
atât de solid precum o piatră era într-adevăr compus doar din 
idei; dar Johnson greşea dacă credea într-adevăr că idealismul 
lui Berkeley n-ar putea explica faptul că piciorul său a lovit o 
rocă solidă. Doar o caricatură a concepţiei lui Berkeley ar fi vul- 
nerabilă la aşa ceva. Deci Johnson a construit un om de paie. 
Deşi este adesea tentant să aşezi şi să răstorni ţinte uşoare, 
această activitate nu îşi are locul în gândirea critică. 


„oricine face la fel“ 


Scuză familiară şi neadecvată pentru un comportament 
nepotrivit, bazată pe argumentul complicităţii la vinovăţie. În 
general, această expresie nu trebuie luată literal: „oricine“ nu 
înseamnă oricine, ci mai degrabă „mulți oameni“ (vezi confuzia 
unii/toţi). Dar din faptul că mulți oameni fac ceva greşit nu 
rezultă că nu este într-adevăr greşit. 

Spre exemplu, mulți oameni au trecut o dată în viață pe 
roşu, imediat după ce culoarea semaforului s-a schimbat. Dacă 
se întâmplă să fii oprit de poliţie după ce ai trecut pe roşu, a ar- 
gumenta că nu este o faptă gravă pentru că oricine face asta este 
o scuză nesatisfăcătoare. Este o faptă gravă pentru că poate 
provoca accidente. În acest caz, este destul de ușor să sesizezi 

că răspunsul nu este adecvat; chiar dacă într-adevăr toată lumea 
a trecut vreodată pe roșu, asta nu ar face ca fapta să fie mai puțin 
culpabilă, ci doar ar face condusul maşinii mult mai periculos. 
În alte cazuri, cum ar fi furtul de articole de papetărie de la ser- 
viciu, mulți oameni folosesc această scuză față de ei înşişi spre a 
părea un lucru de acceptat (vezi raţionalizare). În acest tip de situ- 
aţie, a spune că „oricine face la fel“ revine la a spune că un 
asemenea furt este acceptabil din punct de vedere social. Totuşi, 
din faptul că ceva este acceptabil din punct de vedere social nu 
urmează că este acceptabil din punct de vedere moral (desigur, doar 
dacă nu credem că moralitatea nu este nimic mai mult decât o for- 
mă codificată a ceea ce este acceptabil din punct de vedere social). 
Politicienii care, atunci când sunt întrebaţi în legătură cu 
corupția evidentă din interiorul partidului lor, se abat de la în- 
trebare spunând că în multe alte țări corupţia este în floare, evită 
problema în discuţie (vezi irelevanţă şi răspunsul politicia- 
nului); doar pentru faptul că este larg răspândită corupţia, nu 
înseamnă că ea nu ar trebui eradicată oriunde este posibil. 
Uneori, acest tip de truc este folosit în încercarea de a scuza 
un comportament nepotrivit, scoțând în evidență complici care 
sunt mult mai vinovați decât persoana în cauză. De exemplu, un 
hoț arestat ar putea arăta că suma de bani pe care a furat-o este 
neglijabilă în comparaţie cu falsificările de deconturi şi evazi- 
unea fiscală pe care o practică zi de zi administratorii unei 
afaceri. Totuşi, doar pentru faptul că alți oameni sunt la fel de 
vinovaţi ca tine sau mai vinovați, nu rezultă că tu nu eşti într-a- 
devăr vinovat. Ceea ce decurge de aici este că cineva care vrea 
să te remarce pe tine și nu este gata să-i remarce şi pe alții care 
sunt la fel sau mai vinovați este inconsistent (vezi consistență). 
De fapt, ori de câte ori cineva foloseşte expresia „oricine face 
la fel“ ca pe o scuză pentru comportamentul său, ar trebui să 
luăm în seamă posibilitatea ca el să folosească un argument greşit 
pentru a-şi susține purtarea imorală. Este doar gândire dezide- 
rativă a presupune că purtarea nepotrivită a altor oameni o le- 
gitimează în vreun fel pe a noastră. 


y 
5 


pedanterie 


Grijă supărătoare şi nepotrivită pentru detalii, deseori pe 
socoteala a ceea ce este realmente important într-o discuție. Ter- 
menul „pedanterie“ este folosit întotdeauna în mod peiorativ. 

De exemplu, un pedant care citeşte această carte ar putea 
obiecta că prima propoziţie a acestui articol şi a multor altora 
nu are predicat şi deci nu este strict vorbind o propoziţie corec- 
tă gramatical. Totuşi, dacă m-aş fi străduit să reformulez defini- 
tiile termenilor astfel încât să fie propoziţii corecte gramatical, 
ar fi trebuit să sacrific claritatea şi concizia, ambele mai im- 
portante pentru scopurile mele decât corectitudinea gramaticală. 
Mai mult, decizia de a începe fiecare articol în acest fel a fost 
una conştientă, nu o încălcare accidentală a unor reguli gra- 
maticale; a te concentra asupra acestui aspect al cărţii pe so- 
coteala conţinutului ar fi doar pedanterie şi ar fi astfel complet 
nepotrivit. Respectarea obedientă a regulilor, mai ales în dome- 
niul gramaticii şi sintaxei, este un semn tipic al pedanteriei: ceea 
ce nu înseamnă că ar trebui să abandonăm toate regulile, ci doar 
că cele mai multe reguli gramaticale ar trebui încălcate acolo 
unde respectarea lor strictă ar submina scopurile scrierii. 


petitio principii (begging the question) 136 


Un paznic pedant al unui parc ar putea hotărî să schimbe toate 
indicatoarele „Vă rugăm nu călcați pe iarbă“ în „Vă rugăm nu 
vă apropiaţi de iarbă“ pe temeiul că primul indicator nu exclude 
explicit dansul, țopăiala, târârea şi fuga pe iarbă. Acest gen de 
pedanterie în legătură cu ambiguităţi posibile ale expresiilor (aici 
presupusa ambiguitate este în legătură cu sensul precis al ex- 
presiei „nu călcaţi““) este caracteristic pentru pedant: cei mai 
mulți pedanţi sunt insensibili la contextul apariţiei expresiei şi 
deci văd confuzii posibile acolo unde sunt chiar improbabile. 

Acuzaţia de pedanterie poate fi folosită ca o formă de re- 
torică. Cei ce sunt concentrați să-i convingă pe alții de punc- 
tul lor de vedere pot respinge pur şi simplu orice critică pe mo- 
tiv că este o pedanterie. Dacă descoperi vreo greşeală de detaliu 
în argumentul sau dovada cuiva, poţi fi acuzat pe nedrept de a 
fi pedant. Această acuzaţie este de fapt îndreptată deseori îm- 
potriva celor ce sunt riguroşi în gândirea critică. Cel mai eficient 
mod de a o întâmpina este să demonstrezi că atenţia față de de- 
talii în acel caz particular este potrivită şi relevantă. Din păcate, 
nu există o regulă simplă de a deosebi între pedanterie şi atenția 
potrivită şi lăudabilă față de detalii. Contextul este cel ce de- 
termină regulile cercetării. 


petitio principii (begging the question) 


Asumarea problemei care este în discuţie. Uneori implică în- 
corporarea concluziei argumentului într-una din premise. De- 
seori implică circularitatea (vezi argumente circulare). Aceas- 
ta este o formă de argument validă (vezi validitate), şi nu o 
eroare formală: dacă premisele sunt adevărate, atunci con- 
cluzia trebuie să fie adevărată. Totuşi, de vreme ce petitio prin- 
cipii implică asumarea chiar a problemei în discuţie, este o 
strategie care nu ar trebui să convingă pe'cineva pentru care acea 
problemă este deocamdată nedecisă. 

De exemplu, într-un proces juridic, dacă cineva este judecat 
fiind acuzat de crimă şi pledează pentru nevinovăție, referirea 

la el ca fiind „criminalul“ mai degrabă decât „acuzatul“, până 
când nu i se stabileşte vinovăția, ar fi o eroare de tipul petitio 
principii. Asta pentru că ceea ce este important într-un proces 
juridic este să stabilească dacă el este sau nu vinovat, iar a-l nu- 
mi „criminal“ ar însemna să asumăm un punct de vedere chiar 
în problema care este în discuţie. Într-un context diferit, folosirea 
termenului nu ar duce la petitio principii. 

Filosoful René Descartes a fost uneori acuzat, în mod con- 
troversat, de eroarea petitio principii în legătură cu celebrul său 
argument cogito: „Cuget, deci exist“. De vreme ce acesta trebuie 
să arate că eu exist, a spune „Cuget“ presupune deja că eu exist 
şi deci presupune un răspuns chiar la problema în discuţie. Ceea 
ce ar fi trebuit să spună Descartes, conform criticilor săi, era 
„acum există gânduri“; dar dacă el ar fi spus asta, i-ar fi fost greu 
să conchidă că „exist“, dacă nu ar fi presupus că toate gândurile 
trebuie să aparțină unui gânditor. Totuşi, pentru a fi corecți cu 
Descartes, el a negat explicit că „exist“ urma să fie concluzia u- 
nei deducţii. Scopul său era să arate că, psihologic, era im- 
posibil să se îndoiască de adevărul gândului. Deci, probabil 
critica de petitio principii este îndreptată către un om de paie. 

Unele forme de petitio principii se întâlnesc în felul în care 
sunt puse întrebările. Întrebările complexe sunt adesea de 
acest fel. De exemplu, întrebarea „Când ai început să-ţi baţi 
soţul?“ ar putea fi petitio principii dacă faptul că ţi-ai bătut soțul 
nu este încă stabilit: Sau dacă o rudă te întreabă ce intenționezi 
să studiezi la universitate, dacă este încă de stabilit faptul că in- 
tenționezi să mergi la universitate, atunci ar fi mai corect să se 
divizeze întrebarea în părţile sale componente: „Intenţionezi să 
mergi la universitate?“ şi „Dacă da, ce ai de gând să studiezi aco- 
lo?“. Punerea unei întrebări complexe ar fi altfel un exemplu de 
petitio principii. 

Toate acestea fac să pară că eroarea petitio principii este uşor 
de depistat; totuşi, în multe cazuri nu este evident ce urmează 
a fi stabilit. Primul pas în asemenea cazuri este să se elimine orice 
neclaritate şi să se facă explicită problema în discuţie. Numai 

după ce acestea au fost clarificate este posibil să se aprecieze 
în ce măsură este vorba de eroarea petitio principii. 

Există o întrebuințare colocvială în limba engleză pentru 
„begging the question“ cu care petitio principii nu trebuie con- 
fundată. Unii jurnalişti folosesc expresia cu sensul aproximativ 
„necesită întrebarea...“, ca în, de exemplu, „Dificultatea înlă- 
turării resturilor radioactive cere întrebarea: «este puterea nu- 
cleară într-adevăr atât de sigură şi de economică precum ni s-a 
spus?»“ sau „Corupţia larg răspândită în serviciile publice cere 
întrebarea: «de ce nu au fost până acum investigate asemenea 
infracțiuni?» Nu este niciodată nevoie să fie folosit „begging 
the question“ în acest sens, deoarece există numeroase alterna- 
tive neambigue ca „cere întrebarea“ sau „sugerează întrebarea“. 


ploconire 


A fi peste măsură de respectuos. Au existat mulți gânditori 
mari în istorie şi poate fi tentant să tratăm orice lucru spus de 
un gânditor pe care îl admirăm ca fiind evident adevărat. Uneori 
pot exista temeiuri excelente pentru a ne baza pe opiniile ex- 
perților şi pe autoritatea celor care şi-au dedicat o viaţă în- 
treagă studiului unui anume subiect (dar vezi argumentul 
apelului la autoritate şi competenţa universală). Această 
atitudine poate fi totuşi dusă prea departe şi poate degenera în 
servilism şi umilință excesivă, care stau în calea gândirii criti- 
ce. Ploconirea înseamnă, literalmente, a atinge pământul cu 
fruntea ca semn de respect. 

De exemplu, deşi Friedrich Nietzsche a enunțat multe gân- 
duri interesante şi profunde pe o varietate de teme, nu ar fi decât 
ploconire în fața sa să luăm în serios sentința lui despre femei 
(a declarat cu străşnicie „Când te duci la o femeie, ia-ţi biciul“), 
doar pentru că este un gânditor pe care îl respectăm. Ac- 
ceptarea necritică a ideilor altor persoane duce la stagnare 
mentală. 

post hoc ergo propter hoc 


Termenul latinesc pentru „după, deci din această cauză“ sau 
mai pe larg „orice s-a întâmplat după asta, trebuie să se fi în- 
tâmplat din această cauză“: un tip de corelaţie = confundarea 
cauzei. 


prejudecată 


Opinie susținută fără bune temeiuri sau fără luarea în con- 
siderare a dovezilor pro sau contra adevărului ei. „Prejude- 
cată“ este uneori folosit într-un sens mai larg decât acesta, şi 
anume cu sensul de concepţie ofensatoare, indiferent dacă cel 
ce o susține a examinat sau nu dovezile în sprijinul ei; totuşi, 
această folosire a termenului îi diluează sensul. 

De exemplu, un judecător care ştie că acuzatul a atacat o dată 
un poliţist, s-ar putea să nu fie imparţial dacă aceeaşi persoană 
este acuzată acum pentru acelaşi tip de atac. El ar putea deja să 
fi hotărât că persoana este vinovată. Un patron ar putea încli- 
na în favoarea unui candidat la o slujbă doar pentru faptul că 
amândoi au urmat aceeaşi şcoală, chiar dacă acesta nu este un 
criteriu relevant pentru slujba în cauză. Cu alte cuvinte, patronul 
ar fi luat deja hotărârea că acel candidat este cel mai potrivit pen- 
tru post, înainte să examineze vreo dovadă relevantă. O gazdă 
ar putea avea idei preconcepute despre toți studenţii pe teme- 
iul că un student chiriaş a plecat o dată fără să-şi plătească 
chiria. În acest caz, ca în multe cazuri de prejudecăţi rasiale şi 
sexuale, un grup întreg de oameni este tratat ca şi cum ar avea 
caracteristici comune, când este clar că nu e vorba de un grup 
omogen (vezi generalizare pripită). 

Gândirea critică este opusă prejudecăţii. Toţi suntem puşi în 
încurcătură de prejudecăţi într-o serie largă de probleme, dar este 
posibil să eliminăm o parte din ele făcând un efort de a exami- 
na dovezile şi argumentele pro şi contra fiecărei chestiuni. 
Rațiunea umană este failibilă, iar mulți dintre noi sunt înclinați 

să adere la unele opinii, chiar având dovezi împotriva lor; to- 
tuşi, chiar micile atacuri împotriva prejudecăţilor pot îmbunătăți 
starea lucrurilor. 


premise 


Supoziţii din care sunt derivate concluzii. Premisele sunt 
partea unui argument care oferă temeiuri pentru a susţine ade- 
vărul sau falsitatea unei concluzii. 

De exemplu, în următorul argument două premise conduc la 
o concluzie: 

Prima premisă: Dacă vei zbura peste ocean, vei ajunge 
obosit la destinaţie. 

Premisa a doua: Zbori peste ocean. 

Concluzia: Deci vei ajunge obosit la destinație. 

Observăm că şi dacă nici una din premise nu este adevărată, 
argumentul este totuşi valid (vezi validitate); oricum, dacă 
premisele sunt adevărate, concluzia trebuie să fie adevărată. 


premise suprimate 


Vezi asumpţie şi entimemă. 


presupoziţie 


Vezi asumpţie şi supoziţie. 


prin urmare 


Vezi cuvinte persuasive şi „prin urmare“ greșit și „deci“ 
greșit. 


„prin urmare“ greşit şi „deci“ greșit 


Folosire improprie a cuvintelor „deci“ sau „prin urmare“ pen- 
tru a convinge ascultătorii sau cititorii că ceva a fost dovedit, 

fără ca lucrurile să stea de fapt aşa. Cuvintele „deci“ şi „prin ur- 
mare“ sunt folosite de obicei pentru a indica faptul că ceea ce 
urmează este concluzia unui argument, enunțat explicit sau nu. 
De exemplu, în următorul argument, cuvântul „prin urmare“ este 
corect folosit pentru a arăta că ceea ce urmează este o concluzie 
derivată din premisele date pe cale deductivă: 

Toţi peştii trăiesc în apă. 

Socrate este un peşte. 

Prin urmare Socrate trăieşte în apă. 

Cuvântul „deci“ ar fi putut fi la fel de bine folosit în locul 
lui „prin urmare“. În vorbirea de zi cu zi este deseori plictisi- 
tor şi nenecesar să enunți toate premisele unui argument, de 
vreme ce este de obicei rezonabil să presupunem că persoana 
cu care vorbim împărtăşeşte multe din asumpțţiile noastre. Am 
fi probabil înclinați să spunem ceva de genul: „Socrate este un 
peşte, deci trăieşte bineînțeles în apă“, mai degrabă decât să ex- 
punem întregul argument ca mai sus. Aceasta este o entimemă, 
un argument cu o premisă suprimată (că toți peştii trăiesc în apă). 
Nu e nimic rău în asta, cu condiţia să fie clar ce a fost omis. 

Totuşi, unii scriitori şi vorbitori exploatează puterea per- 
suasivă a lui „deci“ şi „prin urmare“ şi îşi presară din plin dis- 
cursul cu aceste cuvinte, deşi nu oferă nici un argument pentru 
pretinsele lor concluzii. Aceasta este o alternativă mai uşoară 
decât argumentarea concluziilor şi mulţi cititori sunt păcăliți de 
ea. Dar, de fapt, presupusele concluzii care urmează folosirii 
greşite a lui „prin urmare“ şi „deci“ sunt non sequitur. De e- 
xemplu, dacă cineva spune „Boxul cauzează deseori leziuni cere- 
brale, deci ar trebui interzis“, concluzia care urmează lui „deci“ 
ar fi putut fi derivată din diferite alte premise suprimate, cum ar 
fi „Orice activitate care cauzează deseori leziuni cerebrale ar tre- 
bui interzisă“ sau „Sporturile care cauzează deseori leziuni 
cerebrale ar trebui interzise“ sau „Dacă boxul cauzează dese- 
ori leziuni cerebrale, atunci ar trebui interzis“. Lista nu epuizează 
variantele posibile. Dar dacă premisa nu este evidentă din con- 
text sau dacă nu este enunțată, folosirea lui „deci“ este greşită: 

dă aparența unui argument, dar de fapt este numai o aserţiune 
deghizată. Ori este un caz de gândire confuză, ori este o încer- 
care de a convinge cu ajutorul unor trucuri retorice (vezi re- 
torică). 


provincialism 


Generalizarea cu privire la modul potrivit de comportament, 
pe baza felului în care se comportă oamenii în jurul tău, este une- 
ori cunoscută ca provincialism (vezi şi generalizare pripită). 
Nu este o modalitate sigură de argumentare. Chiar numele 
sugerează prejudecăţi despre oamenii care trăiesc în provincie; 
ideea este că ei nu călătoresc şi cunosc puţin lumea şi astfel au 
tendința de a presupune că ceea ce fac ei în zona lor ar trebui 
să fie valabil şi pentru restul lumii sau cel puţin este cel mai bun 
mod în care se petrec lucrurile: evident generalizări incerte pe 
baza dovezilor disponibile. 

Aşa, spre exemplu, pentru faptul că un cod al bunelor maniere 
învechit, dintr-un colegiu din Oxford, dictează că bananele ar 
trebui cojite cu furculița şi cuțitul, unii membri ai consiliului 
colegiului pot crede că oamenii care decojesc banana cu mâinile 
sunt lipsiți de rafinament. 


raţionalizare 


Ascunderea motivelor reale ale unui anumit comporta- 
ment, dând o justificare proprie care, chiar dacă este plauzi- 
bilă, nu este adevărată (vezi şi gândire deziderativă). În ca- 
zuri extreme, cei ce oferă aceste raționalizări ajung să le crea- 
dă ei înşişi. 

De exemplu, cineva-âr putea raționaliza faptul că a ridicat 
şi a păstrat un ceas de aur găsit pe stradă în felul următor: „De 
acord, ştiu că nu este corect, dar dacă nu făceam eu asta, oricum 
ar fi făcut-o altcineva. Pe lângă asta, dacă l-aş fi dus la poliţie, 
nimeni nu s-ar fi obosit să treacă să-l ridice, deci ar fi o pierdere 
de timp şi energie pentru toată lumea“ (vezi şi „Oricine face la 
fel“). Este clar, pentru cei mai mulți observatori ai acestei situ- 
aţii, că motivaţia reală pentru ridicarea ceasului este dorința de 
a-l păstra, dar raționalizarea acestui act îl face să pară mai ac- 
ceptabil din punct de vedere social. (Vezi şi „N-am păţit nimic 
rău din asta“.) 

Tip de irelevanţă des întâlnit atunci când politicienii sunt 
intervievaţi la radio sau televiziune. Este o tehnică retorică (vezi 
retorică) prin care ei evită să dea răspunsuri directe la între- 
bările la care nu doresc de fapt să răspundă în public. În loc să 
dea un răspuns direct la o întrebare directă, politicianul produce 
un discurs scurt (sau uneori destul de lung) pe o temă apropi- 
ată. Trucul este de a face ca discursul să aibă o coerenţă in- 
trinsecă; astfel, politicianul pare să aibă o atitudine sigură de 
sine şi plauzibilă ca răspuns la ceea ce ar trebui să fie întrebări 
scrutătoare. Această tactică diversionistă îi îngăduie să evite un 
răspuns onest la o întrebare potenţial devastatoare şi asigură, 
de asemenea, un oarecare timp de emisie pentru partidul său 
politic. Este un fel de minciună prin omisiune. i 

De exemplu, un politician întrebat „Intenționați să măriți ta- 
xele când veți fi la putere?“ — o întrebare directă care aşteap- 
tă un răspuns „da“ sau „nu“ — ar putea foarte bine să răspundă 
punând în discuţie politicile opuse ale partidelor în privinţa ta- 
xelor, sau virtuțile unui anumit tip de percepere a taxelor, sau 
poate virtuțile abordării trecute a partidului său în privinţa 
taxelor: cu alte cuvinte, evitând problema respectivă. Dacă nu 
asculți cu atenţie, poţi uita uşor care a fost întrebarea iniţială 
Şi poţi fi târât de fluxul acestei retorici. Din păcate, această 
tehnică nu se limitează la politicieni (de la care am învăţat să 
aşteptăm tehnici retorice deviante pentru salvarea imaginii), ci 
este folosită de mulți alți oameni cu funcţii de răspundere, 
care vor să evite recunoaşterea responsabilităţilor. (Vezi şi he- 
ringi roșii.) 


redefinire arbitrară 


Vezi strategia Humpty Dumpty şi definiţie stipu- 
lativă. 

reductio ad absurdum 


Expresie folosită cu referire la două tipuri înrudite de argu- 
mentare. Primul sens al expresiei este unul tehnic, în logică, prin 
care se dovedeşte adevărul unui anumit enunț pornind, pentru 
argumentație, de la supoziţia (vezi supoziție) că este fals şi 
arătând că această supoziție duce la o contradicție. Cum această 
tehnică este foarte rar folosită în argumentația de zi cu zi, nu are 
rost să inventăm un exemplu pentru a o ilustra. 

A doua tehnică cu numele reductio ad absurdum, mult mai 
comună și mai utilă, este aceea de a respinge un punct de 
vedere arătând că, dacă ar fi adevărat, ar conduce la consecințe 
absurde. De exemplu, dacă cineva ar pretinde că orice tratament 
diferenţial pe motivul sexului este nedrept, aş putea arăta că 
aceasta ar duce la concluzia că a avea vestiare separate pentru 
bărbaţi şi femei la piscină este nedrept, de vreme ce nu este per- 
mis nici unei femei să intre în vestiarul bărbaţilor şi nici unui 
bărbat să intre în cel al femeilor. Totuşi, intuitiv, aceasta este o 
opinie absurdă. Deci putem respinge cu încredere pretenţia că 
orice tratament diferențial pe motivul sexului este nedrept. 
(Pentru exemple suplimentare, vezi strategia consecinţelor 
absurde.) 


repudiere 


Vezi respingere. 


respingere 


Dovada că un enunţ, o afirmație sau o acuzaţie nu sunt ade- 
vărate. Nu trebuie confundată cu repudierea: dacă repudiezi o 
acuzaţie, negi doar că ea este adevărată. Repudierea nu nece- 
sită dovezi sau argumente, spre deosebire de respingere. Din pă- 
cate, multe persoane folosesc cuvântul „a respinge“ ca şi cum 
ar fi interşanjabil cu „a repudia“. Deseori, de exemplu, politi- 

cienii pretind că au „respins“ punctul de vedere al unui oponent, 
când de fapt nu au făcut altceva decât să nege că este adevărat. 
Tentaţia de a folosi cuvântul „a respinge“ în acest fel poate 
proveni din gândirea deziderativă: poate este vorba doar de fap- 
tul că este plăcut să crezi că ai subminat punctul de vedere al 
oponentului doar negându-l. Totuşi, în sensul exact al acestor 
termeni, respingerea necesită de obicei mai mult efort decât re- 
pudierea. 


retorică 


Arta persuasiunii. În loc de a oferi temeiuri și a prezenta ar- 
gumente în sprijinul concluziilor, cei care folosesc retorica în- 
trebuințează o serie de tehnici precum aserțiunea emfatică, 
cuvintele persuasive şi limbajul emoţional pentru a-l convinge 
pe ascultător sau cititor de adevărul a ceea ce ei spun sau su- 
perează. 

De exemplu, o tehnică retorică favorizată în anunţurile de ca- 
ritate din ziare este introducerea unei false dihotomii: „Puteţi 
trimite 50£ asociaţiei noastre de caritate sau puteți ignora sufe- 
rința altora“. Acest tip de dihotomie sugerează că există doar 
două variante, dintre care una neatractivă; astfel ar trebui să fii 
convins să dai bani asociaţiei de caritate. De fapt sunt multe alte 
lucruri pe care le poţi face pentru a demonstra că eşti preocu- 
pat de suferința altora. 

Altă tehnică favorizată de cei ce fac reclamă este folosirea 
retoricii vizuale pentru a te convinge că produsul lor este cel pe 
care trebuie să-l cumperi, făcând o legătură între el şi un stil de 
viață fascinant; sugestia este că, dacă cumperi acel produs, vei 
avea şi tu un stil de viață fascinant. Dacă am avea bune temeiuri 
să credem că, de exemplu, cumpărarea unui anumit gen de 
maşină ne-ar catapulta într-o lume a oamenilor admirabili, 
atunci n-ar mai fi doar retorică; am avea temeiuri să credem acest 
lucru. Totuși, în cele mai multe reclame de acest tip nu există 
argumente plauzibile şi, în multe cazuri în care argumentul im- 

plicit este exprimat, el este evident absurd. Cu toate astea, efec- 
tul psihologic de a vedea un anumit produs asociat cu fascinația 
poate fi foarte puternic. 


ridiculizare 


Vezi argumentum ad hominem, argument relativ la per- 
soană și om de paie. 


schimbarea subiectului 


Schimbarea subiectului argumentaţiei în mijlocul discuţiei. 
Este o strategie foarte comună pentru evitarea criticilor; de în- 
dată ce punctul tău de vedere devine de nesusținut, schimbi pro- 
blema în discuţie cu una asemănătoare, dar mult mai uşor de 
apărat. 

Aşa de exemplu, dacă aş începe prin a susţine afimaţia că toți 
criminalii, fără excepţie, ar trebui să primească automat sentința 
de închisoare pe viață, s-ar putea arăta că în categoria „crimi- 
nal“ intră o serie largă de oameni, dintre care unii nu pot fi făcuți 
în întregime responsabili pentru actele lor, din cauza unor boli 
mintale. 

Dacă aş continua apoi de parcă încă de la început am vorbit 
numai despre criminalii care sunt pe deplin responsabili de” 
actele lor, aș schimba subtil subiectul fără să recunosc că am 
modificat ceva în argumentare. 

Deseori schimbarea subiectului într-o discuţie este uşurată 
de o anumită vaguitate a ceea ce era de argumentat iniţial. 
(Vezi şi irelevanţă şi zig-zag.) 

scuză 


Vezi „oricine face la fel“, „n-am pățit nimic rău din asta“, 
raţionalizare şi gândire deziderativă. 


simplificare excesivă 


Vezi gândire în alb-negru şi om de paie. 


situaţii ipotetice 


Vezi „fără situaţii ipotetice“. 


sofistică 


Etalare a inteligenţei, prin care nu se respectă principiile 
raţionării corecte, ci se introduc concluzii improbabile sub fața- 
da unor argumente fictive. Este un termen cuprinzător pentru o 
întreagă serie de tehnici dubioase, inclusiv petitio principii, ar- 
gumente circulare, echivocaţie, erori formale și neformale, 
falsa profunzime şi retorică. 

Exemplul următor este sofistic: 

Sofistul: Pisica asta este mama ta. 

Stăpânul pisicii: E ridicol; cum ar putea fi pisica asta ma- 
ma mea? 

Sofistul: Ei bine, nu negi că pisica este a ta, nu-i aşa? 
Stăpânul pisicii: În nici un caz. 

Sofistul: Şi nu este adevărat că această pisică este mamă? 
Stăpânul pisicii: Ba da. 

Sofistul: Deci pisica asta trebuie să fie mama ta. 
Stăpânul pisicii: Oh! 

În acest caz, este relativ uşor de văzut că este falsă concluzia 
sofistului şi nu cu mult mai greu de văzut de ce nu decurge din 
premisele date. Totuşi, în lanţuri mai complexe de raționa- 
mente, sofistica poate fi deghizată cu mai multă artă şi poate avea 
efecte mult mai dăunătoare. 

Sofiştii erau profesori în Grecia antică, despre care se pre- 
supune că îi învățau pe discipoli cum să câştige disputele prin 
orice mijloace; se presupune că erau mai interesaţi să-i înveţe 
modalități de a reuşi în viață decât modalități de descoperire a 
adevărului. Indiferent dacă sofiştii reali erau sau nu atât de lip- 
siți de scrupule cum s-a lăsat să se creadă (poate fi un caz de 
eroare genetică), folosirea modernă a termenului „sofistică“ este 
totdeauna peiorativă şi, de obicei, sugerează că vorbitorul este 
un şarlatan care este conştient de neajunsurile argumentelor sale. 


strategia consecinţelor absurde 


A dovedi că un punct de vedere este fals sau cel puţin de ne- 
susținut, arătând că dacă ar fi adevărat ar conduce la consecințe 
absurde. Este numită uneori reductio ad absurdum. Aceasta 
este o metodă obişnuită şi foarte eficace de respingere (vezi res- 
pingere) a unui punct de vedere. 

De exemplu, aserțiunea (vezi aserţiune) că oricine foloseşte 
droguri este un pericol pentru societate şi ar trebui închis este 
uşor de respins folosind strategia consecințelor absurde. Alco- 
olul este un drog pe care mulți dintre cei mai mari făuritori ai 
civilizaţiei occidentale l-au folosit ocazional. Ar trebui deci să-i 
închidem pe toţi cei care au consumat vreodată alcool? Evident, 
ar fi absurd. Deci putem fi siguri că generalizarea care ne-a dus 
la concluzia că aşa ar trebui făcut este de nesusţinut. Ar trebui 
măcar revizuită afirmaţia, astfel încât să fie clar despre ce fel 
de droguri este vorba. 

Să luăm un alt exemplu. Un politician ar putea argumenta că 
o metodă bună prin care s-ar putea spori veniturile bugetului ar 
fi să se investigheze amănunțit declaraţiile de venituri ale 
fiecărui contribuabil, prin aceasta limitându-se evaziunea fis- 
cală. Totuși, în practică, acest lucru ar costa mult mai mult 
decât ar fi posibil de recuperat şi astfel se poate vedea că 
ajungem la consecința absurdă că metoda prin care ar trebui să 
se sporească veniturile sfârşeşte prin a le micşora. Așa stând lu- 

crurile, avem bune temeiuri pentru a înlătura sugestia politi- 
cianului (presupunând, desigur, că singurul motiv pentru a in- 
troduce o asemenea metodă era creşterea veniturilor bugetului). 
Dacă ar putea fi găsită o cale mai puțin costisitoare de investi- 
gare a declarațiilor de venituri, atunci sugestia politicianului 
poate n-ar mai conduce la consecințe absurde şi s-ar putea con- 
stitui într-o politică viabilă. 

O problemă a folosirii strategiei consecințelor absurde este că 
în mod obişnuit nu avem un criteriu pentru absurditate; ce este 
absurd pentru o persoană este ceva de bun simț pentru alta. Nu 
e uşor de demonstrat absurditatea unui punct de vedere (vezi 
„înghițirea gălușştii“), în afară de cazul în care acesta implică o 
contradicție. Cu toate astea, dacă un punct de vedere are con- 
secințe evident absurde, avem bune temeiuri pentru a-l respinge. 


strategia Humpty Dumpty 


A da un înţeles particular cuvintelor în folosirea lor obişnu- 
ită. Numele vine de la personajul Humpty Dumpty din Prin 
oglindă a lui Lewis Carroll. Când Alice îl întreabă pe Humpty 
Dumpty ce înţelege prin „glorie“, el răspunde „Înţeleg că este 
un bun argument knock-out pentru tine!“. Alice protestează că 
nu este acesta sensul „gloriei“. „Când eu folosesc un cuvânt“, 
răspunde Humpty Dumpty pe un ton disprețuitor, „el înseam- 
nă exact ceea ce vreau eu să însemne — nici mai mult, nici mai 
puțin.“ 

Aceasta este o definiţie stipulativă destul de bizară, însă o 
strategie Humpty Dumpty mai puţin izbitoare poate crea con- 
fuzie şi neînţelegeri, mai ales când nu se stipulează explicit în 
ce sens este luat cuvântul respectiv. De exemplu, dacă într-o dez- 
batere despre sărăcie cineva susține că nu există sărăcie în 
Marea Britanie, dacă această persoană cunoaşte situaţia celor 
mai săraci oameni din ţară, este clar că ea a făcut uz de strate- 
gia Humpty Dumpty, folosind cuvântul „sărăcie“ într-un sens 
foarte neobişnuit. 

Sau, să luăm alt exemplu: când admiratorii unui gangster no- 
toriu în lumea interlopă pentru crimele sale pline de cruzime îl 
descriu ca pe „un om într-adevăr bun“, asta nu poate fi decât o 
strategie Humpty Dumpty. Denaturează sensul cuvintelor „om 
într-adevăr bun“ şi le folosesc într-un mod foarte diferit de 
ceea ce înseamnă ele de fapt. 

Termenul „strategie Humpty Dumpty“ ar trebui rezervat 
pentru cazuri extreme de definiții stipulative şi sensuri idio- 
sincratice ale cuvintelor din uzul comun. A eticheta modul în care 
o persoană foloseşte limbajul ca fiind în genul Humpty Dump- 
ty înseamnă a-l considera confuz. Cuvintele au un sens pentru 
toată lumea, iar a nu lua în considerare acest lucru creează 
confuzie şi ambiguitate (dar vezi şi jargon). 


supoziţie 


Premisă asumată (vezi asumpţie) în sprijinul argumentului, 
dar nu în mod necesar crezută; uneori cunoscută ca presupoziție. 
Supoziţiile, spre deosebire de aserţiuni, nu sunt considerate ade- 
vărate; mai degrabă sunt instrumente pentru descoperirea ade- 
vărului. 

De exemplu, un ofițer de poliţie ar putea spune următorul lu- 
cru: „Să presupunem că criminalul a intrat în casă pe fereastră. 
Ar trebui atunci să găsim sigur o dovadă a intrării forțate“. 
Ofiţerul nu asertează că criminalul a intrat cu siguranță în casă 
pe fereastră; nici măcar că este probabil să se fi întâmplat așa. 
Polițistul ne invită să urmărim un lanț de raționamente bazate 
pe supoziţia că criminalul a intrat pe fereastră. Cu alte cuvinte, 
el ne oferă o ipoteză despre ceea ce este posibil să se fi întâm- 
plat. 

Într-o dezbatere despre scenele abjecte urmărite la televizor, 
cineva ar putea întreba: „Să presupunem că aveţi dreptate în fap- 
tul că urmărirea acestora induce violență la un mic procent de 
telespectatori. Putem fi siguri că ei n-ar fi avut acest impuls dacă 
n-ar fi existat aceste lucruri la televizor?“. Probabil vorbitorul 

nici nu crede aici că urmărirea acestor lucruri dă un impuls către 
violență, însă arată că şi dacă s-ar dovedi că asemenea filme dau 
impulsuri către violență, nu decurge că ele sunt şi singurele în 
această privință. Cu alte cuvinte, vorbitorul ne cere să pre- 
supunem, pentru argumentaţie, că urmărirea abjecţiilor poate in- 
duce violenţa. (Vezi şi avocatul diavolului.) 


O) 
N 


şi tu 


Un tip de argument al complicităţii la vinovăţie, echiva- 
lent cu a spune „această critică nu este valabilă doar pentru punc- 
tul meu de vedere, ci şi pentru al tău“. (Vezi şi argumentum ad 
hominem în al doilea sens menţionat în articol.) 


termeni tehnici 


Vezi jargon. 


toţi şi unii 


Vezi confuzia toţi/unii. 


tu quoque 


Expresie latină cu sensul „şi tu“. Un tip de argument al com- 
plicităţii la vinovăţie, echivalent cu a spune „această critică nu 
este valabilă doar pentru punctul meu de vedere, ci şi pentru al 
tău“. (Vezi şi argumentum ad hominem în al doilea sens 
menţionat în articol.) 


vaguitate 


Lipsă de claritate. Vaguitatea nu trebuie confundată cu am- 
biguitatea, care apare atunci când un cuvânt sau o expresie au 
două sau mai multe sensuri posibile. Vaguitatea este întot- 
deauna relativă la context: ceea ce este vag într-un context ar 
putea fi clar în altul. 

De exemplu, când ne completăm vârsta, într-o cerere pen- 
tru paşaport, nu are rost să scriem „peste 18 ani“: este mult prea 
vag. Dar, într-un context: diferit, când suntem întrebaţi ce vârstă 
avem pentru a se putea decide dacă avem sau nu drept de vot, 
a spune „peste 18 ani“ poate fi suficient de clar. Când întrebăm 
unde se află Turnul Londrei, cineva care ne-ar spune „Este un- 
deva pe malul nordic al Tamisei“ ne-ar da un răspuns foarte vag. 
Nu este ambiguu, însă nu ne dă o informaţie destul de precisă 
despre cum am putea ajunge acolo. Dar dacă răspundem unei 
întrebări la un concurs de cultură generală, „pe malul nordic al 
Tamisei“ poate fi considerat un răspuns corect. 

Vaguitatea este un obstacol în calea comunicării eficiente. 
Uneori oamenii care vor să evite să se angajeze într-o anumită 
acţiune folosesc vaguitatea ca pe'un truc. De exemplu, un po- 

litician întrebat cum anume intenționează să economisească 
banii publici ar putea face generalizări vagi despre nevoia de a 
creşte eficienţa, ceea ce, deşi este adevărat, nu-l angajează pe 
nici o cale anume prin care să o realizeze. Un jurnalist bun ar 
insista să primească informaţii suplimentare despre cum s-ar 
putea realiza în mod precis această eficiență, forțându-l să iasă 
de după paravanul vaguităţii. Sau, cineva care a întârziat la o 
întâlnire, dar nu vrea să admită că motivul a fost că s-a oprit pe 
drum să bea ceva, ar putea spune „Îmi pare rău că am întârzi- 
at, a trebuit să rezolv ceva în drum şi a durat puțin mai mult decât 
m-am aşteptat“, lăsând în mod deliberat vagă cauza întârzierii. 


validitate 


Calitatea de a conserva adevărul a argumentelor deductive 
bune (vezi deducție). Argumentele valide garantează con- 
cluzii adevărate, cu condiţia ca premisele lor să fie adevărate. 
Argumentele valide cu una sau mai multe premise false nu 
garantează totuşi concluzii adevărate: pot avea concluzii ade- 
vărate, dar nu putem fi siguri de asta numai pe baza validității 
lor. Validitatea nu trebuie confundată cu adevărul. Validitatea 
este totdeauna o calitate a structurii argumentelor; enunțurile 
sunt adevărate sau false. Argumentele nu pot fi vreodată ade- 
vărate sau false, şi nici enunţurile nu pot fi valide sau nevalide 
(excepţie făcând folosirea cuvintelor „valid“ şi „nevalid“ în sen- 
sul colocvial în care sunt sinonime cu „adevărat“ şi „fals“, ca 
în propoziţia „Declaraţia primului ministru că taxele sunt prea 
ridicate este validă“). Numai argumentele deductive pot fi 
valide sau nevalide. 

Să luăm ca exemplu următorul argument: 

Dacă sună alarma de incendiu, toată lumea trebuie să se 
îndrepte spre cea mai apropiată ieşire. 

Sună alarma de incediu. 

Deci toată lumea trebuie să se îndrepte spre cea mai 
apropiată ieşire. 

Forma acestui argument este: 
Dacă p, atunci q. 
P 
Prin urmare q. 

Literele p şi q stau pentru orice propoziție pe care vrem să 
o introducem în argument. Indiferent de exemplele date, ele 
nu vor afecta validitatea argumentului: atâta timp cât premise- 
le sunt adevărate, concluzia trebuie să fie adevărată. Să luăm 
alt exemplu de argument de această formă, cunoscută ca afir- 
marea antecedentului (cunoscută şi sub numele latin modus 
ponens): 

Dacă se descoperă că cineva a încălcat legea, va fi dat în 
judecată. 

Tu ai fost prins încălcând legea. 

Deci vei fi dat în judecată. 

Din nou, dacă premisele sunt adevărate, adevărul concluziei 
este garantat. 

Următoarea formă de argument este nevalidă: 

Toţi oamenii sunt muritori. 
Fred este muritor. 
Deci Fred este om. 
Seamănă aparent cu o formă de argument validă: 
Toţi oamenii sunt muritori. 
Fred este om. 
Deci Fred este muritor. 

Totuşi, diferenţa este că primul exemplu nu garantează ade- 
vărul concluziei că Fred este om: premisele ar putea fi ambele 
adevărate şi totuşi Fred să fie o pisică. Pe când în al doilea ar- 
gument, dacă ştim că este adevărat că toți oamenii sunt muri- 
tori şi că Fred este om, putem spune sigur că este adevărat că 
Fred este muritor. Formele de argument nevalide sunt numite 
erori formale (deşi cuvântul „eroare“ este folosit de asemenea 
într-un sens mai slab, cu.referire la orice modalitate de argu- 
mentare greşită sau chiar la o opinie falsă; vezi eroare nefor- 
mală şi „asta este o eroare“). 

Vezi eroarea democratică şi adevăr prin consens. 


zig-zag 


A sări de la o temă la alta într-o discuţie pentru a te apăra îm- 
potriva criticii. Este strâns legat de schimbarea subiectului şi 
de tehnica răspunsului politicianului. Totuşi, în timp ce schim- 
barea subiectului implică schimbarea esenței discuţiei, iar 
răspunsul politicianului este de fapt doar o formă de irele- 
vanţă, zig-zagul implică saltul de la un subiect la altul, în 
general de la un subiect relevant la alt subiect relevant. Acest 
lucru poate fi foarte frustrant într-o discuţie, pentru că cei ce fac 
zig-zag nu se opresc niciodată îndeajuns asupra unui subiect, 
pentru a nu putea fi criticaţi;, tocmai când vrei să-ți expui 
obiecțiile, ei au trecut deja la altceva. Acest lucru poate fi 
folosit ca o formă de retorică, pentru a evita criticile şi deci pen- 
tru a face respectivul punct de vedere mai persuasiv; totuşi, de- 
seori se datorează doar superficialităţii şi lipsei de energie in- 
telectuală pentru a urmări o discuţie până la capăt. 

De exemplu, cineva ar putea începe o discuţie despre nece- 
sitatea de a se da sentinţe de privare de libertate pentru perioade 
mai lungi, pentru descurajarea crimelor violente, argumentând 
că cheltuiala guvernului pentru o asemenea măsură este justi- 

ficată de creşterea securității pentru cetățenii paşnici. Totuşi, în 
momentul în care un critic urmează să prezinte dovezi em- 
pirice că asemenea măsuri nu au dus de fapt niciodată la o 
scădere a crimelor violente, primul vorbitor ar putea face un zig- 
zag, schimbând discuţia spre subiectul înrudit dacă poliţiştii ar 
trebui sau nu să poarte arme de foc. Asemenea zig-zaguri fac 
aproape imposibilă angajarea într-o discuţie serioasă, pentru că 
orice critică este probabil nerelevantă pentru subiectul discuţiei 
în momentul respectiv. 


Cum îi puteți învinge pe avocaţi, cum îi puteţi pune 
în dificultate pe politicieni și cum vă puteți susţine pro- 
priul punct de vedere? Știind să argumentați. Tot ce tre- 
buie să știți în legătură cu trucurile măiestriei retorice 
este trecut în revistă ȘI explicat î în Cum să gândim corect 
şi eficient. 

Această carte ne arată cum putem recunoaște gândi- 
rea deziderativă, generalizările critice, reductio ad ab- 
surdum, eroarea jucătorului de noroc sau un argument 
relativ la persoană. 

structurată în ordine alfabetică, această carte este un 
instrument de rcierinţă ideal şi w: îndrumar irezistibil. 
Cum să gândira corect şi eficient este scrisă pentru ori- 
cine vrea să-și rafineze gândirea. 

